ΠΡΟΕΔΡΕΙΟ (Ν. ΚΑΚΛΑΜΑΝΗΣ): Συγγνώμη για την καθυστέρηση. Είχαμε μία προγραμματισμένη συνάντηση με τον καινούργιο Πρόεδρο του Ελεγκτικού Συνεδρίου και καθυστερήσαμε λίγο. Οι συνάδελφοι έρχονται. Εγώ έφυγα λίγο νωρίτερα, γιατί πληροφορήθηκα ότι είχε έρθει ο κύριος Σγουρός και ο κύριος Καμίνης και ήθελα να μην τους καθυστερήσουμε περαιτέρω.

Θέλω να σας καλημερίσω όλους εκ μέρους του Διοικητικού Συμβουλίου. Να ευχαριστήσω για την παρουσία του τον αιρετό Περιφερειάρχη Αττικής, τον φίλο μου τον Γιάννη τον Σγούρο, τον οικοδεσπότη, λόγω πόλεως, Δήμαρχο Αθηναίων κύριο Γιώργο Καμίνη, νομίζω ότι πήρε το μάτι μου και τον Γενικό Γραμματέα του Δήμου της Αθήνας, τον κύριο Λιβάνιο, τους εκπροσώπους των εργαζομένων και βεβαίως, τους αυτοδιοικητικούς που είναι σήμερα στην παρέα μας, στην πρώτη από τις τρεις μέχρι στιγμής ημερίδες που έχει προγραμματίσει η ΚΕΔΚΕ, προκειμένου να συζητηθούν και να προγραμματιστούν ενέργειες, που θα διευκολύνουν στην εφαρμογή, που έχει ήδη ξεκινήσει από την 1η του έτους, του Καλλικράτη.

Θα ήθελα να σας πω σε ότι αφορά την αρχική διαδικασία. Θα καλέσω στο βήμα πρώτα τον Περιφερειάρχη, τον κύριο Σγουρό. Αμέσως μετά τον Δήμαρχο Αθηναίων, τον κύριο Καμίνη και αμέσως μετά τους εκπροσώπους των εργαζομένων, λέγοντάς σας ότι εμάς χαρά μας θα είναι, όταν θα κάνουν τις τοποθετήσεις οι εκπρόσωποί σας, όσοι θέλετε να παρακολουθήσετε τις εργασίες της ημερίδας είστε καλοδεχούμενοι, όσοι θα έχετε τις δουλειές σας ή δεν θέλετε, να αποχωρήσετε για να συνεχίσουμε την ημερίδα μας. Πρόκειται περί ημερίδας και όχι περί συνεδρίου. Επομένως, δεν λαμβάνονται αποφάσεις σήμερα. Προβληματισμοί, ανταλλαγή απόψεων με τους συναδέλφους μας θα κάνουμε, προκειμένου να διευκολύνουμε, όπως σας είπα, την πρώτη εφαρμογή του Καλλικράτη.


Ξεκινώντας λοιπόν, καλό στο βήμα τον κύριο Γιάννη Σγουρό, τον Περιφερειάρχη Αττικής και τον ευχαριστώ και πάλι εκ μέρους του Διοικητικού Συμβουλίου για την παρουσία του.

Ι. ΣΓΟΥΡΟΣ: Αξιότιμε κύριε Πρόεδρε της ΚΕΔΚΕ, αγαπητέ φίλε Νικήτα, αξιότιμε κύριε Δήμαρχε της Αθήνας, αγαπητέ φίλε Γιώργο, αξιότιμοι κύριοι συνάδελφοι της Τοπικής Αυτοδιοίκησης, με όλη μου την εκτίμηση και με όλη μου την αγάπη σας καλημερίζω και χαίρομαι πάρα πολύ που είμαι μαζί σας.

Εκπρόσωποι των κοινωνικών και των εργασιακών φορέων, φίλες και φίλοι, η σημερινή Συνάντηση Διαλόγου Αιρετών που διοργανώνει η ΚΕΔΚΕ είναι η πρώτη που πραγματοποιείται μετά την εφαρμογή του προγράμματος διοικητικής μεταρρύθμισης Καλλικράτης.


Στις προηγούμενες συναντήσεις που είχε διοργανώσει το Υπουργείο Εσωτερικών με το Ινστιτούτο Αυτοδιοίκησης στα τέλη του Νοεμβρίου ήμασταν μόνο λίγες ημέρες μετά τις εκλογές και η ευφορία ήταν διάχυτη σε όλους μας. Τώρα σχεδόν έναν μήνα μετά την έναρξη εφαρμογής του Καλλικράτη πιστεύω ότι αρχίζουμε όλοι σιγά-σιγά να συνειδητοποιούμε το μέγεθος του εγχειρήματος και τις τεράστιες ευθύνες που έχουμε αναλάβει.


Ο πρώτος μήνας του Καλλικράτη ήταν ένας μήνας δύσκολος, με πολύ άγχος και ατελείωτες ώρες δουλειάς για όλους μας. Όμως η μεγάλη πρόκληση και το στοίχημα που πρέπει όλοι μαζί να κερδίσουμε αφορά τη διευκόλυνση καθημερινότητας των πολιτών, την εξοικονόμηση πόρων και την ουσιαστική ανάπτυξη που θα μας απαγκιστρώσει από το ασφυκτικό και αντιπαραγωγικό σύστημα δημόσιας διοίκησης και θα μας βοηθήσει να ξεφύγουμε από την σπατάλη, την αναξιοκρατία, τη διαφθορά.


Τα προβλήματα που αντιμετωπίζουμε και να αντιμετωπίσουμε στο αμέσως προσεχώς διάστημα είναι πολλά και δύσκολα. Δυστυχώς, το βαθύ κράτος, η αγκυλωμένη γραφειοκρατία και η νοοτροπίες δεκαετιών αντιστέκονται σθεναρά σε κάθε προσπάθεια μεταρρύθμισης και αλλαγής. Απλά καθημερινά προβλήματα, που θα έπρεπε είτε να μην υπάρχουν, είτε να λύνονται μέσα σε λίγα λεπτά, μας βασανίζουν για ημέρες, για μήνες και ενδεχομένως και για χρόνια.


Το γνωρίζετε όλοι. Γνωρίζετε όλα τα προβλήματα και στους Δήμους και στην Περιφέρεια. Σας μεταφέρθηκαν νέες αρμοδιότητες και δεν γνωρίζετε πλήρως πώς να τις ασκήσετε και σε επίπεδο του Καλλικράτη, αλλά και σε επίπεδο στελέχωσης των υπηρεσιών. Ιδίως της Πολεοδομίας και της Πρόνοιας το πρόβλημα είναι μεγάλο.

Τα οικονομικά μας είναι ακόμη ασαφή. Ο λαός μας λέει κάθε αρχή και δύσκολη. Το κατανοώ πλήρως και το συμμερίζομαι. Πρόκειται για τεράστιο εγχείρημα και είναι ως ένα βαθμό λογικό να υπάρχουν και προβλήματα και ελλείψεις. Θα πρέπει όμως με συνεργασία με την κεντρική διοίκηση και όλοι μαζί να επιλύσουμε άμεσα και με σαφή τρόπο ξεκάθαρα.

Επιπλέον, όπως ο λαός μας λέει πως η αρχή το ήμισυ του παντός, θα πρέπει λοιπόν όλοι να εντείνουμε τις προσπάθειές μας και να δώσουμε τον καλύτερό μας εαυτό, προκειμένου να βάλουμε σωστές βάσεις, για να λειτουργήσει και να αποδώσει η μεγάλη αυτή θεσμική αλλαγή.

Θέλω να σας ευχαριστήσω για την πρόσκληση. Θέλω να πω ότι είμαι δίπλα σας ουσιαστικά και η Περιφέρεια της Αττικής θα προσπαθήσει το μέτρο το δυνατό να λύσει προβλήματα, τα οποία έχουν να κάνουν με τους εργαζόμενους, οι οποίοι αγωνιούν και το μέλλον τους. Μην νομίζετε ότι εμείς θα περνάμε χωρίς να ακούσουμε και χωρίς να συμβάλλουμε. 

Κοινωνικά, πολιτικά, οικονομικά η πατρίδα μας περνά ένα πάρα πολύ μεγάλο δύσκολο χρονικό διάστημα και θα περάσει ακόμη. Για αυτό χρειάζεται από όλους βαθιά περισυλλογή, όχι λαϊκισμούς, εργασία σκληρή και να λύσουμε όλα τα προβλήματα, ώστε να μπορέσουμε σε σύντομο χρονικό διάστημα να φύγουμε από αυτή τη μέγγενη, την οποία δεν επιθυμεί κανείς.

Σας ευχαριστώ πολύ κύριε Πρόεδρε και να είστε πάντα καλά, όπως επίσης και το Προεδρείο σας και όλους τους συναδέλφους.

ΠΡΟΕΔΡΕΙΟ: Κύριε Περιφερειάρχη, σας ευχαριστούμε πολύ.


Καλώ στο βήμα τον Δήμαρχο Αθηναίων και όπως είπα, οικοδεσπότη αυτής της ημερίδας, λόγω το τι γίνεται στην πόλη της Αθήνας, τον κύριο Γιώργο Καμίνη.

Γ. ΚΑΜΙΝΗΣ: Κύριε Πρόεδρε σας ευχαριστώ. Φίλες και φίλοι, βρισκόμαστε μπροστά στην μεγαλύτερη πρόκληση που έχει να αντιμετωπίσει η Τοπική Αυτοδιοίκηση. Πρόκληση που είναι πολυεπίπεδη, σύνθετη, ταυτόχρονα όμως και ενδιαφέρουσα.

Ο Καλλικράτης κάνει ήδη τα πρώτα βήματά του και χρειάζεται η βοήθεια όλων, προκειμένου να μπορέσει να περπατήσει. Ανεξάρτητα από το αν συμφωνούσαμε ή διαφωνούσαμε ή αν είχαμε επιφυλάξεις, έχουμε κοινό χρέος να συνδράμουμε τη λειτουργία του και στην αναβάθμισή του, από τη στιγμή πια που είναι νόμος του κράτους.


Προφανώς η πρόκληση γίνεται ακόμη μεγαλύτερη, καθώς βρισκόμαστε στο μέσο, όχι μόνο μιας μεγάλης οικονομικής κρίσης, αλλά και μας κρίσης θεσμών, μιας κρίσης της πολιτικής, από την οποία η Αυτοδιοίκηση οφείλει να βγει ενισχυμένη.


Εδώ ακριβώς είναι ο κεντρικός ρόλος που καταλαμβάνουν τα συλλογικά Όργανα της Αυτοδιοίκησης. Η Κεντρική Ένωση των Δήμων Ελλάδας, ως ο κατ’ εξοχήν συλλογικός φορέας έκφρασης της Αυτοδιοίκησης, οφείλει – και είμαι πεπεισμένος ότι θα το κάνει – να πρωτοστατήσει στην ενίσχυση του νέου αυτού πλαισίου και στη διεκδίκηση καλύτερων συνθηκών, για να επιτελέσει το έργο της. Μόνο κερδισμένη θα βγει η Αυτοδιοίκηση από την ενίσχυση της διαφάνειας, από την καταπολέμηση της γραφειοκρατίας και από την επίλυση ζητημάτων, τα οποία τελματώνουν για χρόνια, έχουν συσσωρευτεί και πλέον είναι πάρα πολύ δύσκολο να λυθούν.

Πράγματα, τα οποία στην αρχική τους εκδήλωση, προβλήματα ήταν σχετικά εύκολο να τα αντιμετωπίσουμε, επειδή τα κρύβαμε κάτω από το χαλί, έχουν διογκωθεί σε τέτοιο σημείο, ούτως ώστε όπου και να στρέψεις το βλέμμα σου βρίσκεις δισεπίλυτα προβλήματα που απαιτούν τρομακτικό μόχθο για να λυθούν. Άρα, εδώ είναι κρίσιμο να μπορέσουμε να βρούμε συναινετικούς τρόπους για να τα αντιμετωπίσουμε.

Μοναδικός δρόμος για την επίτευξη αυτού του εγχειρήματος είναι η ενδυνάμωση του διαλόγου μεταξύ των αιρετών, ανταλλαγή απόψεων και κοινής θέσης στα προβλήματα που αντιμετωπίζουν οι Δήμοι.

Επιτρέψτε μου να πω, κλείνοντας, ότι είναι μεγάλη κατάκτηση της Αυτοδιοίκησης το πολύτιμο ανθρώπινο δυναμικό που έχει στις τάξεις της. Ξεκινώντας από τους εργαζόμενους στους Δήμους, που πρέπει να αναβαθμιστούν, αλλά και να προσαρμοστούν στις νέες ανάγκες και καταλήγοντας στην ΕΕΤΑΑ, στο Ινστιτούτο Τοπικής Αυτοδιοίκησης, αλλά φυσικά και στο επιστημονικό προσωπικό της ΚΕΔΚΕ, όλοι οι εργαζόμενοι στην Τοπική Αυτοδιοίκηση, καθένας από τη θέση του, πρέπει να συμβάλει.
Υπό το πρίσμα λοιπόν αυτών, είναι μεγάλη χαρά η παρουσία μου εδώ και ευελπιστώ ότι η σημερινή εκδήλωση είναι η πρώτη από μία τακτική σειρά συναντήσεων, που θα αποτελέσει πολύτιμο και ουσιαστικό υλικό για την προαγωγή του θεσμού της Πρωτοβάθμιας Αυτοδιοίκησης.

Δεν μίλησα τυχαία για εργαζόμενους, ούτε το γεγονός ότι βρίσκονται μαζικά εδώ σήμερα, είναι η αιτία για να τους χαϊδέψω τα αυτιά. Το έλεγα στην προεκλογική περίοδο ότι το δυναμικό της Τοπικής Αυτοδιοίκησης στην Αθήνα, οι εργαζόμενοι είναι ένας γίγαντας που πρέπει να ξυπνήσει, 11.000 εργαζόμενοι. Αυτό – και πιστεύω ότι εκφράζω όλους τους Δημάρχους – θα το κάνουμε μαζί, υπερασπιζόμενοι και τα δίκαια αιτήματά τους στον βαθμό που βρίσκουν έρεισμα στη νομιμότητα και όπου αυτή η νομιμότητα τυχόν τους αδικεί, να κοιτάξουμε αν μπορούμε να την αλλάξουμε.

Σας ευχαριστώ πολύ.

ΠΡΟΕΔΡΕΙΟ: Ευχαριστούμε τον Δήμαρχο της Αθήνας, τον κύριο Γιώργο Καμίνη.


Καταρχήν, θέλω να σας πω ότι εκ μέρους της Πολιτείας, της κυβέρνησης είχε οριστεί να έρθει ο Υφυπουργός ο κύριος Ντόλιος, μας ειδοποίησε ότι υπάρχει ερώτηση στη Βουλή, ελπίζει ότι κατά τη διάρκεια της ημερίδας θα προλάβει να έρθει. Όμως δεν καθυστερούμε στη ροή της ημερίδας.


Καλώ τώρα στο βήμα τον Πρόεδρο της ΠΟΕ-ΟΤΑ, τον κύριο Θέμη Μπαλασόπουλο.

Θ. ΜΠΑΛΑΣΟΠΟΥΛΟΣ: Κύριε Πρόεδρε, κύριε Δήμαρχε, κύριε Περιφερειάρχη, καλή σας μέρα, αγαπητοί φίλοι συνεργάτες, καλή χρονιά.


Δεν έχω γράψει έναν λόγο που θα αναφερόταν στα ζητήματα που αφορούν την Τοπική Αυτοδιοίκηση, γιατί νομίζω ότι το προηγούμενο χρονικό διάστημα τα είπαμε. Θεωρώ όμως ότι αυτές οι ημερίδες που διοργανώνει η ΚΕΔΚΕ είναι πολύ σημαντικές, γιατί περιλαμβάνει και ένα καινούργιο στοιχείο, ότι συμμετέχουν και οι εκπρόσωποι των εργαζομένων, γιατί φαίνεται ότι σε αυτές τις εξελίξεις, που γίνονται στη χώρα μας, κάποιοι θέλουν να αφήσουν απέξω το ανθρώπινο δυναμικό. Κάτι που τα προηγούμενα χρόνια γινόταν και δεν γίνεται τώρα.


Η προσέγγιση των προβλημάτων είναι σημαντική, διότι ο ένας μήνας εμπειρία που έχετε και έχουμε δείχνει ότι δεν αν δεν υπάρξει το επόμενο χρονικό διάστημα μια κοινή δράση, τα προβλήματα θα μας ξεπεράσουν και εμείς και εσείς θα είμαστε υπόλογοι απέναντι στους πολίτες για τα προβλήματα που θα υπάρξουν, νομίζω το είπε ο κύριος Περιφερειάρχης, με τις αρμοδιότητες, με τους πόρους και το τι θα κάνουμε το επόμενο χρονικό διάστημα.


Είναι μια οικονομική και πολιτική συγκυρία, που μέσα από τις περικοπές, μέσα από τα προγράμματα σταθερότητας είναι ξεκάθαρο ότι μια οικονομική κρίση το πρώτο που θα περιορίζει είναι τις δημόσιες και κοινωνικές υπηρεσίες και ένας θεσμός, όπως είναι η Τοπική Αυτοδιοίκηση, δεν μπορεί να μείνει απαθής σε αυτές τις διαδικασίες, γιατί έχουμε περικοπές στους ΚΑΠ, έχουμε περικοπές στα δικαιώματα των εργαζομένων, αλλά συγχρόνως δεν μπορούμε να μείνουμε και αδρανείς στα ζητήματα που βάζει καθημερινά ο πολίτης και η κοινωνία. Είναι η ακρίβεια, είναι οι αυξήσεις στα διόδια, είναι τα ζητήματα που αφορούν τα Μέσα Μαζικής Μεταφοράς και όλα αυτά, αν δεν τα δούμε μαζί, το έχουμε χάσει το παιχνίδι.

Λέω ότι αυτή η συνάντηση είναι πολύ θετική, γιατί μας δίνεται η ευκαιρία και εμείς τις προηγούμενες ημέρες μέσα από τέτοια διαδικασία καταγράψαμε πολλά προβλήματα και δεν θέλω να κάνω κατάχρηση του χρόνου και πρώτο πρόβλημα είναι οι συμβασιούχοι, Η παρουσία των συναδέλφων εδώ, όπου δεν θα μπορέσουν να λειτουργήσουν οι Δήμοι το επόμενο χρονικό διάστημα, αν δεν υπάρξει λύση. Επειδή εμείς δεν θέλουμε να λέμε κάποια πράγματα, τα οποία δεν μπορούν να γίνουν, η πρότασή μας και όσοι είμαστε στη Βουλή όταν συζητούταν ο νόμος του 2009 είναι συγκεκριμένη. Άμεσα επαναφορά των διατάξεων που ίσχυαν πριν τον 3812, αυξημένη μοριοδότηση στον φορέα, πρόσληψη μέσα από προκήρυξη από τον ίδιο τον φορέα, προκειμένου αυτοί που καλύπτουν πάγιες και διαρκείς ανάγκες και είναι αυτοί που είναι σήμερα εδώ, για πολλά χρόνια προσφέρουν τις υπηρεσίες τους σε σημαντικές υπηρεσίες των Δήμων, να μην οδηγηθούν στην απόλυση, ιδιαίτερα σε αυτή την περίοδο.


Μπορούμε από κοινού να πιέσουμε την Πολιτεία για να δώσει λύση και νομίζω ότι και οι συνάδελφοι που θα ακολουθήσουν, οι εκπρόσωποι. Όμως συγχρόνως θα πρέπει να βγούμε από την αναστολή των προσλήψεων, διότι καλό το είναι το πέντε προς ένα, αλλά επειδή έχουμε ένα ευρύ φάσμα αρμοδιοτήτων, φανταστείτε να φεύγουν πέντε οδηγοί, να παίρνουμε έναν και να του λέμε να οδηγεί πέντε αυτοκίνητα. Δεν γίνεται αυτό το πράγμα. 


Θα πρέπει να υπάρξει αναστολή των περιορισμών των προσλήψεων στους Οργανισμούς Τοπικής Αυτοδιοίκησης και καταρχήν, από τις υπηρεσίες ανταποδοτικού χαρακτήρα και αυτές που έχουν να κάνουν με τους παιδικούς σταθμούς και με τις κοινωνικές παροχές που έχουμε να δώσουμε.


Η λειτουργία των νέων ΟΤΑ. Πως θα κάνουμε τροποποίηση των Οργανισμών Εσωτερικής Υπηρεσίας, όταν τρία χρόνια που έχει ψηφιστεί ο Κώδικας των Υπαλλήλων δεν έχουμε βγάλει το νέο κλαδολόγιο και προσοντολόγιο; Πως θα προβλέψουμε τις νέες θέσεις; 


Θα πρέπει να ζούμε τα ζητήματα που μπαίνουν από τις ενοποιήσεις των Νομικών Προσώπων και αναφέρομαι στους Παιδικούς Σταθμούς. Δίνει τη δυνατότητα ο Καλλικράτης. Δεν μπορούμε να τα βάλουμε όλα σε ένα σακί. Άλλος είναι ο ρόλος των Παιδικών Σταθμών ο παιδαγωγικός, άλλος είναι των ΚΑΠΗ, άλλος είναι του αθλητισμού, άλλος είναι του πολιτισμού. Πρέπει να τα ξεκαθαρίσουμε αυτά.


Πρέπει να δούμε τι γίνεται με το Προεδρικό Διάταγμα. Γιατί και η ανησυχία που υπάρχει στους συναδέλφους που είναι συμβασιούχοι υπάρχει και σε εμάς που είμαστε μόνιμοι ή αορίστου, γιατί ξέρετε πολύ καλά, όπου μπει το Διεθνές Νομισματικό Ταμείο το τελευταίο που είναι, είναι να απολυθούν οι εργαζόμενοι ανεξαρτήτου σχέση εργασίας.


Θα βγει επιτέλους το Προεδρικό Διάταγμα που, ενώ έχει βγει για τους δημοσίους υπαλλήλους, που λέει τι γίνεται για τη μεταφορά του προσωπικού, όταν καταργούνται οι οργανικές θέσεις να φύγει από πάνω, προκειμένου με καλύτερες προϋποθέσεις να δούμε το νέο θεσμικό πλαίσιο, η αγωνία που έχουν όλοι οι εργαζόμενοι;


Πρέπει να δούμε τις εκκρεμότητες που υπάρχουν με τις επιχειρήσεις. Υπήρξαν συνάδελφοί σας που, ενώ έπρεπε με το άρθρο 269 να λύσουν τις εκκρεμότητες, τους άφησαν στον αέρα και αναφέρομαι σε φανταχτά παραδείγματα, ο Άγιος Δημήτριος, κάποιος Δήμος στα Τρίκαλα και οι άλλοι Δήμοι, που αντιλαμβάνεστε ότι αυτό το πρόβλημα, αν δεν λυθεί με νομοθετική ρύθμιση, θα βρεθούν χιλιάδες εργαζόμενοι στον δρόμο.

Θέλω να σας επισημάνω δύο προβλήματα και όσοι είσαστε παλιοί αιρετοί πρέπει να τα θυμόσαστε. Με τη μεταφορά προσωπικού. Γιατί όταν είχε γίνει η κοστολόγηση της μεταφοράς του προσωπικού με το 2001 και το 2003, τότε υπολόγιζαν τις αποδοχές που έπαιρναν εκεί και όταν σας έστελναν τα λεφτά ήταν πολύ λιγότερα και δικαιολογημένα υπήρχε αυτή η αντιπαράθεση. Τώρα με τις καθαρίστριες το ξέρετε ότι η διαφορά θα είναι πολύ μεγάλη, γιατί θα πληρώνονται με συλλογική σύμβαση εργασίας της ΠΟΕ-ΟΤΑ; Το ξέρετε με τους υπαλλήλους, που θα έρθουν από τη Νομαρχιακή Αυτοδιοίκηση, ότι είναι πολύ χαμηλότερες οι αποδοχές τους και επειδή το πρώτο εξάμηνο θα πληρώνονται με τις αποδοχές που είχαν και θα τους πληρώνει το Γενικό Λογιστήριο του Κράτους, ότι όταν θα έρθετε εσείς να κάνετε εκκαθάριση θα επιβαρυνθείτε με σημαντικά ποσά;


Συγγνώμη, που κάνω κατάχρηση, θεωρώ ότι αυτά είναι σημαντικά. Το ξέρετε ότι με τον νέο νόμο τον ασφαλιστικό έχετε με τις προσλήψεις μόνιμου προσωπικού, μέχρι τώρα δεν υπήρχε εργοδοτική εισφορά, τώρα που θα ασφαλίζονται στο ΙΚΑ, ο μέσος όρος των εργοδοτικών εισφορών είναι πάνω από 23%, ανάλογα, γιατί εμείς έχουμε ειδικότητες που είναι στα βαρέα, στα υπερβαρέα και όλα αυτά. 


Είναι ζητήματα, τα οποία πρέπει να τα δούμε. Εμείς θέλουμε ουσιαστική συμμετοχή των εργαζομένων. Θέλουμε και στην Επιτροπή Κοινωνικής Διαβούλευσης και στο Συμβούλιο Μεταναστών και στα Νομικά Πρόσωπα στους χώρους δουλειάς να έχουμε ουσιαστική συμμετοχή στη σύνταξη των Οργανισμών Εσωτερικής Υπηρεσίας, στο επιχειρησιακό σχέδιο, στην επιλογή του Συμπαραστάτη του Δημότη, στην άμεση κατάρτιση που πρέπει να γίνει στο ανθρώπινο δυναμικό. Δεν μπορεί σε μία ημέρα ένας νόμος που είναι ολόκληρη εγκυκλοπαίδεια να μπορέσουμε να ανταποκριθούμε. 


Στις νέες αρμοδιότητες που θα έρθουν από τη Νομαρχία θα πρέπει να υπάρξει μια συνεργασία των δύο βαθμών. Τα προβλήματα των Νομικών Προσώπων που θα υπάρξουν. Θα εφαρμόσουμε τη ΔΙΑΥΓΕΙΑ μεθαύριο. Δεν πρέπει να υπάρξει μία πλήρη ενημέρωση, κυρίως να μην έχουμε ποινικές και νομικές εμπλοκές;


Να δούμε τα θέματα της Δημοτικής Αστυνομίας. Σας ρώτησε κανένας ή μας ρώτησε όταν βγήκε η Υπουργός Υγείας και είπε ότι η Δημοτική Αστυνομία θα έχει τον έλεγχο του καπνίσματος; Τα περιστατικά βίας που θα έρθουν στον Δήμο της Αθήνας, όπου κακώς εγώ θεωρώ ότι υπογράφτηκε εκείνο το μνημόνιο με συνεργασία Αστυνομίας. 

Φοβάμαι ότι σε λίγο καιρό δεν θα είναι μνημόνιο, θα είναι μνημόσυνο συναδέλφων που κινδυνεύουν καθημερινά από τη βία που τους ασκείται στην άσκηση των καθηκόντων και όλοι είναι αδιάφοροι. Θα πρέπει να ξεκαθαρίσουμε τις αρμοδιότητες της Δημοτικής Αστυνομίας.

Τα ζητήματα υγιεινής και ασφάλειας. Την εφαρμογή του θεσμικού πλαισίου. Την καθημερινή παρουσία γιατρών εργασίας και τεχνικών ασφαλείας. Την καθιέρωση περιοδικών ελέγχων. Η προληπτική ιατρική. Πάνε οι εποχές που ήμασταν πολλοί Δήμοι, λίγο προσωπικό και αποφεύγαμε αυτά τα πράγματα.


Θεωρώ ότι πρέπει, για να είμαστε σύγχρονοι Οργανισμοί Τοπικής Αυτοδιοίκησης, όλα αυτά τα καθημερινά προβλήματα, μας μεταφέρουν, συνάδελφοι …

ΠΡΟΕΔΡΕΙΟ: Κύριε Μπαλασόπουλε …

Θ. ΜΠΑΛΑΣΟΠΟΥΛΟΣ: Τελειώνω, ένα λεπτό κύριε Πρόεδρε. Όμως θεωρώ ότι είναι σημαντικά.


Η μεταφορά του προσωπικού. Κυρίως έχει γίνει η μεταφορά του προσωπικού στην έδρα του Δήμου. Θα αντιμετωπίσετε παράπονα από τις Δημοτικές Κοινότητες. 


Η μετακίνηση προσωπικού. Πρέπει να ξέρετε ιδιαίτερα στους νησιωτικούς Δήμους ότι υπάρχει νομολογία – και τα είπαμε αυτά στην ψήφιση του Καλλικράτη – πάνω από 20 χιλιόμετρα δεν θεωρείται μετακίνηση, είναι μετάταξη. Θα πρέπει να αποφασίζει το Υπηρεσιακό Συμβούλιο, γιατί έχουμε τέτοια προβλήματα.


Βέβαια, η εφαρμογή της ιεραρχίας και το σημαντικό ζήτημα που είναι η διαχείριση των στερεών αποβλήτων. Εφαρμογή του περιφερειακού σχεδιασμού, δεν θέλω να αναφερθώ, θα τα πούμε άλλη φορά, δεν είναι μόνο τα εργοστάσια. Είναι οι σταθμοί μεταφόρτωσης, είναι τα Κέντρα Διαλογής Ανακυκλώσιμων Υλικών και φοβάμαι ότι η ΠΟΕ-ΟΤΑ δικαιώνεται, γιατί όταν λέγαμε εμείς το 2003 ότι θα πρέπει να υπάρχουν δύο συστήματα, ένα τότε των φορέων της Τοπικής Αυτοδιοίκησης και ένα του ιδιώτη, τώρα επειδή είδαμε το τι πίεση ασκεί ο ιδιώτης, πάμε να κάνουμε ένα δεύτερο. Δεν είναι λύση αυτή. Αποκλειστικά αρμοδιότητα της Τοπικής Αυτοδιοίκησης για να ξεφύγουμε από αυτά τα ζητήματα.


Το τελευταίο. Πριν 10 ημέρες βρέθηκα με τον Αντιπρόεδρο της ΑΔΕΔΥ και της ΠΟΕ-ΟΤΑ, τον συνάδελφο των Πολυμερόπουλο σε κοινή Επιτροπή που συμμετέχουμε στην Ευρωπαϊκή Ένωση. Αν δεν υπάρξει, αγαπητοί φίλοι συνεργάτες, μια στρατηγική κοινή, αυτή τη στιγμή αυτοί συζητούν τι θα γίνει την επόμενη δεκαετία και εμείς τα ακούγαμε και νομίζαμε ότι ήταν γερμανικά και οποιαδήποτε άλλη γλώσσα.

Είναι σημαντικές οι εξελίξεις και θα πρέπει να το δούμε. Οι χώρες του Νότου, συνεργασία αιρετοί και εργαζόμενοι, διότι οι εξελίξεις, που κάποιοι μας λένε εδώ τι ισχύει στην Ευρωπαϊκή Ένωση, έχουν ξεπεραστεί, γιατί ακούγονται πράγματα, τα οποία δεν ισχύουν. Οι τελευταίες προσπάθειες ιδιωτικοποίησης ήταν στο νερό και σταδιακά επαναφέρονται στους Οργανισμούς Τοπικής Αυτοδιοίκησης, γιατί έχουν αρμοδιότητα, εκεί συζητούν άλλα πράγματα που, αν σας πω πως λέγεται μόνο ο τίτλος, κοινωνικές προμήθειες. Πιστεύω ότι κανένας μας δεν καταλαβαίνει. Καταλαβαίνουν αυτοί που θα εφαρμόσουν κάποια πράγματα και θα είμαστε πάλι πίσω πολλές δεκαετίες.
Συγγνώμη για την κούραση, τον χρόνο που σας έφαγα. Όμως θεωρώ ότι, αν δεν πάμε μαζί, εργαζόμενοι, αιρετοί, να αντιμετωπίσουμε τα προβλήματα τα θεσμικά, τα οικονομικά, αλλά και τα προβλήματα του ανθρώπινου δυναμικού, το χάσαμε το στοίχημα. Θα είμαστε πάλι του χρόνου σε ένα τέτοιο συνέδριο και θα κάνουμε μία ανασκόπηση των ζητημάτων, όπως κάναμε και με τον Καποδίστρια.

Σας ευχαριστώ πολύ και καλή επιτυχία.

ΠΡΟΕΔΡΕΙΟ: Ευχαριστούμε και εμείς.


Καλώ τον Πρόεδρος της ΠΟΠ-ΟΤΑ, τον Παναγιώτη τον Βελέντζα για χαιρετισμό. Η Ομοσπονδία και η ΚΕΔΚΕ, όπως ξέρετε, δεν είχε ποτέ αντιπαραθέσεις. Διαφωνίες επιμέρους μπορεί να είχαν, αλλά αντιπαραθέσεις δεν είχαμε, μάλλον πηγαίναμε μαζί.


Κύριε Βελέντζα, έχετε τον λόγο.

Π. ΒΕΛΕΝΤΖΑΣ: Κύριε Πρόεδρε της ΚΕΔΚΕ, κύριε Δήμαρχε της Αθήνας, κυρίες και κύριοι, εκ μέρους του Διοικητικού Συμβουλίου της ΠΟΠ-ΟΤΑ απευθύνω χαιρετισμό στην ημερίδα επιμόρφωσης των Δημάρχων για την εφαρμογή του Καλλικράτη.


Κύριοι Δήμαρχοι, γνωρίζουμε ότι αναλαμβάνετε το δύσκολο έργο να εφαρμόζετε στους νέους Δήμους τον Καλλικράτη και μάλιστα σε μια εποχή που ο όρος οικονομικοί πόροι μοιάζει με ανέκδοτο. Ανάμεσα δε στη βιασύνη της κυβέρνησης να καταθέσει τον Καλλικράτη, εν μέσω οικονομικής κρίσης, με περικοπές, συνενώσεις, μεταφορές αρμοδιοτήτων και άγχους της εφαρμογής του, βρίσκονται οι εργαζόμενοι.


Εμείς στην ουσία καλούμαστε μέσα από την εργασία μας να κάνουμε τον νόμο πράξη και όλα αυτά με περικοπές μισθών, με την ανάληψη καθηκόντων στις νέες αρμοδιότητες, με τους συμβασιούχους να δίνουν τη μάχη της επιβίωσης στα δικαστήρια πλέον, μιας και ο Υπουργός Εσωτερικών αποφάσισε τον Δεκέμβριο του 2009 ότι η ισότητα μεταξύ των Ελλήνων κινδύνευε, αν παρέμεναν οι εργαζόμενοι αυτοί στην εργασία τους.


Αντί λοιπόν να δώσει με γενναιότητα μια λύση στο πρόβλημα αυτό, μιας και γνωρίζετε όλοι εδώ μέσα ότι οι συμβασιούχοι καλύπτουν πάγιες και διαρκείς ανάγκες, αφού εργάζονται, 7 και πλέον χρόνια δημιούργησε ένα τεράστιο πρόβλημα. Ακροβατώντας λοιπόν στα όρια της εμπάθειας με τους ανθρώπους αυτούς, υποστηρίζοντας έναν άδικο νόμο, πρόσφατα σε δηλώσεις του ο Υφυπουργός Εσωτερικών, ο κύριος Ντόλιος, που σκόπιμα δεν βρίσκεται εδώ αυτή τη στιγμή …

(ταυτόχρονη διαλογική συζήτηση)

ΠΡΟΕΔΡΕΙΟ: Νομίζω το ήθος και το επίπεδο των ανθρώπων της Αυτοδιοίκησης δεν είναι για τέτοιες εκδηλώσεις. Ο καθένας έχει τις απόψεις του. Δεν πρέπει να ξεφεύγουμε από την ευπρέπεια. Αφήστε τον κύριο Βελέντζα να συνεχίσει. 

Π. ΒΕΛΕΝΤΖΑΣ: Είπε ότι δεν είναι δυνατόν κάποιοι να είναι παιδιά ενός άλλου Θεού και βέβαια, του απαντάμε από εδώ σήμερα: «Κύριε Υπουργέ, δεν είναι παιδιά άλλου Θεού, αφού ακολουθούν το παράδειγμα του Χριστού».


Συκοφαντήθηκαν, οδηγήθηκαν στα δικαστήρια. Κάποιοι θα νίψουν τας χείρας τους και στο τέλος θα σταυρωθούν. Μόνο που σε αυτή την περίπτωση δεν θα ακολουθήσει η ανάσταση.

Συνάδελφοι, ζητάμε πολιτική λύση. Ζητάμε μαζί με την ΚΕΔΚΕ, μαζί με τους Δημάρχους να ασκηθεί πίεση στην κυβέρνηση για πολιτική λύση. Εκ μέρους της Ομοσπονδίας, ζητάμε την μετατροπή ή την μονιμοποίηση όλων των συναδέλφων συμβασιούχων, χωρίς όρους και προϋποθέσεις.

Γνωρίζετε πολύ καλά σε τι συνθήκες εργάζονται σε όλα τα επίπεδα και σε όλες τις υπηρεσίες, όπως η καθαριότητα, οι αλλοδαποί, τα δημοτολόγια και μάλιστα, με ελλείψεις προσωπικού.

Κύριοι Δήμαρχοι, η εκλογή στο δημαρχικό αξίωμα σήμερα, για να είναι επιτυχής, θα πρέπει να συνδυαστεί με φαρδιά γνώση της Αυτοδιοίκησης και των προβλημάτων της και σε στενή συνεργασία με τους εργαζόμενους συνεργάτες σας να οδηγήσετε σε όσο το δυνατόν μεγαλύτερη επιτυχία αυτό το εγχείρημα.

Η εκχώρηση πάνω από 200 αρμοδιότητες στους ΟΤΑ, χωρίς το ανάλογο προσωπικό, αλλά και τους πόρους που θα έπρεπε να απορρέουν από αυτό, δημιουργεί τις προϋποθέσεις για την αποτυχία τους εγχειρήματος. Αν πετύχει, θα οφείλεται μόνο σε εσάς και τους εργαζόμενους των ΟΤΑ.

Επίσης, θα πρέπει να δείτε τον περιφερειακό σχεδιασμό και να συνδυάσετε με στόχο τον δημόσιο χαρακτήρα των υπηρεσιών και όχι το ξεπούλημα αυτών σε χέρια ιδιωτών, εργολάβων, που καραδοκούν να πάρουν τα χρήματα των δημοτών. Μην γίνεται όργανα των εργολάβων και των συμφερόντων τους. 

Πιστεύουμε ότι με το ανθρώπινο δυναμικό που έχετε σήμερα και την τακτική εκπαίδευσή τους, μπορεί να οδηγήσετε σε επιτυχία τον Καλλικράτη. Όμως αυτό μπορεί να γίνει ασκώντας πίεση στην κεντρική κυβέρνηση για αύξηση των πόρων προς την Αυτοδιοίκηση γιατί, μην ξεχνάτε, η Τοπική Αυτοδιοίκηση, πέραν όλων των άλλων, έχει βασικό σκοπό και στόχο την κοινωνία και την προσφορά προς αυτή.

Σας εύχομαι καλή τύχη και καλή επιτυχία. Σας ευχαριστώ.

ΠΡΟΕΔΡΕΙΟ: Το πρώτο μέρος της ημερίδας κλείνει με χαιρετισμό του Προέδρου των Εργαζομένων στον Δήμο της Αθήνας, τον κύριο Πολυμερόπουλο.

Θα κάνουμε μια διακοπή δέκα λεπτών να χαιρετίσουμε τον κύριο Γιάννη Σγουρό, τον κύριο Καμίνη, που μας τίμησαν με την παρουσία τους. Επαναλαμβάνω, όσοι θέλετε να την παρακολουθήσετε, είστε ευπρόσδεκτοι. Οι υπόλοιποι θα μας αφήσετε να συνεχίσουμε τις εργασίες μας.
Ο κύριος Πολυμερόπουλος.

ΠΟΛΥΜΕΡΟΠΟΥΛΟΣ: Κύριε Πρόεδρε, κύριε Περιφερειάρχη, κύριοι Δήμαρχοι, φίλες και φίλοι, οι συνάδελφοι προηγουμένως αναφέρθηκαν στα γενικότερα προβλήματα της Τοπικής Αυτοδιοίκησης.


Είμαι αυτή τη στιγμή εδώ πέρα να εκφράσω τις αγωνίες, τις προσδοκίες και τις ελπίδες των εργαζομένων με διάφορες συμβάσεις, των ανθρώπων, οι οποίοι ορισμένοι έχουν φύγει, ορισμένοι παραμένουν στην εργασία τους με δικαστικές αποφάσεις και ορισμένοι περιμένουν πότε θα φύγουν, πότε θα λήξει η σύμβαση, πότε θα λήξει η δικαστική απόφαση και πότε θα οδεύσουν στην ανεργία.

Βεβαίως είναι ένα πρόβλημα, το οποίο δεν το δημιουργήσαμε, κύριοι Δήμαρχοι, εμείς, εμείς το ανεχτήκαμε. Είναι ένα πρόβλημα που το δημιουργήσατε εσείς και η Πολιτεία. Εμείς το ανεχτήκαμε.

Είναι ένα ζήτημα, το οποίο δεν έρχεται από χθες, δεν έρχεται καν από προχθές. Είναι ένα ζήτημα, το οποίο έρχεται εδώ και χρόνια. Είναι ένα ζήτημα, το οποίο αφορά ανθρώπους, οι οποίοι εργάζονται 5, 8 ή 9 χρόνια. Ο αφελής ρωτά: εκτελούν πάγιες και διαρκείς ανάγκες; Η σκέψη μου είναι ή είναι αφελής ή κακόβουλος.

Αν ο εργαζόμενος των 8 ή 10 ετών δεν εκτελεί πάγιες και διαρκείς ανάγκες, όταν στα 15 χρόνια τεκμηριώνεται η συνταξιοδότηση, τότε ποιος εκτελεί πάγιες και διαρκείς ανάγκες; Στα 15 χρόνια στοιχειοθετείται συνταξιοδοτικό δικαίωμα.

Είναι ένα ζήτημα το οποίο αφορά ανθρώπους. Είναι ένα ζήτημα το οποίο αφορά οικογένειες. Είναι ένα ζήτημα το οποίο αφορά εμάς και εσάς. Αφορά την Τοπική Αυτοδιοίκηση ως θεσμό, ως εξυπηρέτηση των πολιτών, αφορά τους ανθρώπους, τις οικογένειες αυτών των ανθρώπων και εν τέλει, την ελληνική κοινωνία, διότι είναι ένα κοινωνικό πρόβλημα. Είναι ένα πρόβλημα, το οποίο βιώνουμε όλοι μας και το βιώνει και η ελληνική κοινωνία. Αν φύγουν αυτοί οι άνθρωποι αύριο, ξέρουμε και ξέρετε πολύ καλά ότι δεν έχουν μοίρα. Οδηγούνται στην ανεργία. Δεν οδηγούνται σε μια άλλη εργασία. Οδηγούνται ανεργία, από την οποία δεν πρόκειται να βγουν, διότι η τελματωμένη σήμερα οικονομία της Ελλάδας δεν δίνει διεξόδους.

Ερχόμαστε εδώ πέρα να σας πούμε πολύ απλά: βεβαίως, υπάρχει η δικαστική οδός, η οποία έχει λάβει το δρόμο της και θα εκφραστεί με αποφάσεις. 

Όμως δεν ήρθαμε εδώ πέρα να σας πούμε για τα δικαστήρια. Δεν είμαστε εδώ να σας πούμε για τη δικαστική οδό. Είμαστε εδώ πέρα να σας πολύ απλά, πολύ ξεκάθαρα θέλουμε να δοθεί λύση, να δοθεί πολιτική λύση. Να δοθεί μία πολιτική λύση με την παρέμβαση τη δικιά μας, με την παρέμβαση τη δικιά σας και με την καλή προαίρεση του Υπουργείου Εσωτερικών και ζητάμε να δοθεί λύση. Δεν λέμε αν αυτή η λύση θα είναι μοριοδότηση. Δεν λέμε αν αυτή η λύση θα είναι νομοθετική ρύθμιση. Δεν λέμε αν θα είναι άλλος τρόπος. Λέμε να δοθεί λύση, να δεχτούν οι πάντες ότι είναι κοινωνικό πρόβλημα και πρέπει να δοθεί λύση και αν δεχτούμε το αυτονόητο, τότε μπορούμε να καθίσουμε και να βρούμε ποια θα είναι αυτή λύση.
Μπορούμε να κάνουμε τις προτάσεις. Έχουμε τις απόψεις. Όμως πρέπει να συμφωνήσουμε οι πάντες. Να συμφωνήσουμε ότι πρέπει να δοθεί πολιτική λύση και από τη στιγμή που συμφωνηθεί ότι πρέπει να υπάρξει πολιτική λύση, θα υπάρξει πολιτική λύση, είτε μέσω του ενός τρόπου, είτε μέσω του άλλου.

Απευθυνόμαστε σήμερα σε εσάς στην ΚΕΔΚΕ και ως τον φυσικό εργοδότη ημών, αλλά και σε ένα Όργανο, το οποίο ξέρουμε ότι έχει μια αυξημένη παρέμβαση. Ξέρουμε ότι έχει μία διαφορετική σχέση με το Υπουργείο από ότι έχουμε εμείς. Ξέρουμε ότι η παρέμβαση η δικιά σας είναι πολλαπλάσια, έχει πολλαπλασιαστική δύναμη και ξέρουμε ότι, αν είμαστε μαζί ή αν προχωρήσουμε χέρι-χέρι και εμείς και εσείς, τότε θα επιβάλουμε τη λύση, θα επιβάλουμε στο Υπουργείο να δώσει μία λύση, διότι δεν πάει άλλο. Δεν μπορεί να συνεχιστεί αυτή η κατάσταση της ομηρίας. Δεν μπορεί να πάει άλλο η Τοπική Αυτοδιοίκηση με χιλιάδες συμβασιούχους σε ομηρία. Πρέπει να δοθεί πολιτική λύση.

Ζητούμε την παρέμβασή σας, ζητούμε να πάμε μαζί, να συμφωνήσουμε σήμερα εδώ. Δεν είπαμε ότι είναι καθοριστικό το Όργανο σήμερα αυτή η ημερίδα. Όμως είναι μια συγκέντρωση, μια συνέλευση, που παρίσταται εδώ πέρα η ηγεσία της Τοπικής Αυτοδιοίκησης, είστε εσείς, η οποία είναι σε εμάς ο φυσικός εργοδότης, αλλά και ο επίσημος συνομιλητής με το Υπουργείο και μπορούμε να δώσουμε, αφού συμφωνήσουμε, πολιτική λύση. Αυτό ζητάμε. Να συμφωνήσουμε και να βρούμε τους τρόπους. Αυτή η κατάσταση δεν μπορεί να συνεχιστεί ούτε για εμάς, ούτε για εσάς.

Κλείνοντας, κύριε Πρόεδρε, κύριε Περιφερειάρχη, κύριοι Δήμαρχοι, γνωρίζουμε πολύ καλά την ευαισθησία που έχετε σε αυτό το θέμα και δεν την έχετε γενικά και αόριστα. Δεν μπορεί να την έχετε γενικά και αόριστα. Δεν έχετε το δικαίωμα να την έχετε γενικά και αόριστα την ευαισθησία που έχει απλώς η ελληνική κοινωνία, διότι ζείτε μαζί με αυτούς τους ανθρώπους, είστε συμμέτοχοι στη διαδικασία, είμαστε συμμέτοχοι. Είναι οι άνθρωποι που διαβιώνουμε χρόνια μαζί και πρέπει άμεσα, ανεξάρτητα από δικαστικές αποφάσεις και αντιλήψεις, ζητάμε και πρέπει να δοθεί η λύση, την οποία προσδοκούμε χρόνια ολόκληρα.

Ζητάμε άμεσα πολιτική λύση. Δώστε την και μπορούμε να την επιβάλουμε. Σας θέλουμε μαζί μας. Θέλουμε να πορευτείτε μαζί μας, για να λήξει ένα ζήτημα.

Σας ευχαριστώ πάρα πολύ.

ΠΡΟΕΔΡΕΙΟ: Ευχαριστούμε τον κύριο Πολυμερόπουλο.


Έχει έρθει στο Προεδρείο ένα ψήφισμα, που υποθέτω είναι για το ίδιο θέμα που μίλησαν οι εκπρόσωποι των εργαζομένων.

Γ. ΠΑΤΟΥΛΗΣ: Κύριε Πρόεδρε, δεν θα καθυστερήσω τις διαδικασίες της ημερίδας.


Θα ήθελα, κύριε Πρόεδρε, να πούμε ως Δήμος Αμαρουσίου, ως Διοικητικό Συμβούλιο της πόλης μας, μαζί με τους εργαζομένους μας, που πράγματι υπήρχε ένα ειδικό καθεστώς από τα παλιά, έχουμε πάρει απόφαση, όπως στηρίξουμε την ανανέωση των συμβασιούχων ορισμένου, μέσα από μία διαδικασία που θέλουμε να είμαστε εργαζόμενοι-Διοίκηση, όλοι μαζί και έχουμε καταθέσει το ψήφισμα στα κόμματα της Βουλής, στον Πρόεδρο της Βουλής και στο Υπουργείο Εσωτερικών. 


Θα θέλαμε μέσα από το δικό σας Όργανο, το δικό μας Όργανο της ΚΕΔΚΕ, που ξέρουμε πόσο ευαίσθητο είναι, μαζί με όλα τα πορίσματα να κατατεθεί στους αρμοδίους.


Ευχαριστώ πολύ. Καλή τύχη όλοι μαζί.

ΠΡΟΕΔΡΕΙΟ: Δέκα λεπτά διακοπή και συνεχίζουμε τις εργασίες μας. Όποιος θέλει μπορεί να τις παρακολουθήσει, πέραν των αυτοδιοικητικών.

ΔΙΑΚΟΠΗ

ΠΡΟΕΔΡΕΙΟ: Υπάρχει εξής πρόταση: όπως είδατε, είναι δύο οι ενότητες. Η γνώμη μου είναι, η εισηγητική τοποθέτηση, όπως έχουμε πει, να γίνει από τέσσερα μέλη του Διοικητικού Συμβουλίου, να γίνει πακέτο και για τα δύο. Ο χρόνος, αν μεν μας χρειαστεί και πέραν τις 15.30΄, το ξενοδοχείο το έχουμε, παραμένουμε, αν όχι, να το κλείσουμε, αλλά να έχουμε μιλήσει και για τα οικονομικά ταυτόχρονα, πέραν του ότι διαισθάνομαι ότι από μία πρώτη κουβέντα έτσι με συναδέλφους το κυρίαρχο θέμα αυτό θα είναι και λιγότερο όλα τα υπόλοιπα.


Ταυτόχρονα, η άνθρωποι της ΚΕΔΚΕ θα είναι στην παρέα μας, θα καταγράψουν τυχόν απορίες ή ερωτήματα και μετά μαζί με την τοποθέτησή τους θα δώσουν τις απαντήσεις, για να κλείσει η ημερίδα.


Θα ξεκινήσουμε λοιπόν ανάστροφα, δίνοντας τον λόγο, πρώτον, στον κύριο Τέγο, μετά στον κύριο Φιλίππου, που αντικαθιστά σήμερα ως εκπρόσωπο της παράταξής του τον κύριο Γκοτσόπουλο, ο οποίος λόγω προσωπικού κωλύματος για πρώτη φορά στην τετραετία δεν είναι σήμερα στην ημερίδα, ο κύριος Αποστόλης Κοιμήσης και ο κύριος Κώστα Τζανακούλης.


Αμέσως μετά θα δώσουμε τον λόγο στον κύριο Μουράτογλου να κάνει μία τοποθέτηση και εκείνος για τα οικονομικά και ο λόγος σε εσάς για πακέτο ότι έχει ακουστεί. Αν μεν οι ομιλητές, όπως είπα, επαρκούν μέχρι στις 15.30΄, εντάξει, αν όχι, θα συνεχίσουμε και μετά.


Να ξεκινήσουμε από τον κύριο Φιλίππου.

Π. ΦΙΛΙΠΠΟΥ: Αγαπητοί συνάδελφοι, κύριε Πρόεδρε, νομίζω μεν ότι είναι ουσιαστική η σημερινή ημερίδα που θα εκθέσουμε εδώ τουλάχιστον τις εμπειρίες, τα καλά ή τα άσχημα που έχουμε αυτό τον πρώτο μήνα, που έχουμε ξεκινήσει. Όμως νομίζω ότι έχει ένα μεγάλο έλλειμμα, το ότι δεν υπάρχει, όπως και σε πολλές ημερίδες που κάναμε, κανείς από πλευράς κυβέρνησης, κανείς από πλευράς Υπουργείου να ακούσει τα αιτήματά μας, να ακούσει τα προβλήματά μας, να ακούσει την καθημερινότητα και τελικά καταλήγουμε – γνωρίζουμε πάρα πολύ καλά ότι συνήθως δεν μας ακούν, το έχουμε ζήσει σε αυτή εδώ τη θητεία – να ανταλλάσσουμε γνώμες μεταξύ μας και τα στελέχη τα επιστημονικά της ΚΕΔΚΕ που είναι εδώ να απευθυνόμαστε σε αυτούς, που αρκετές φορές να μην μπορούν να μας απαντήσουν ή να νομίζουμε ότι αυτοί είναι οι εκπρόσωποι του κράτους πολλές φορές.

Νομίζω ότι είναι ένα πολύ μεγάλο κενό και το είχαμε και σε πολλές ημερίδες στη διάρκεια που κάναμε για να ενημερωθούμε για τον Καλλικράτη.


Πραγματικά, αγαπητοί συνάδελφοι, ένας μήνας εφαρμογής του Καλλικράτη ήταν αρκετός για να αναδείξει ότι στην πραγματικότητα δεν είχε γίνει καμία ουσιαστική προετοιμασία από πριν, αλλά ούτε και συγκεκριμένο σχέδιο υπήρξε εκ μέρους της Πολιτείας για να υπάρξει μία ομαλή μετάβαση των Δήμων από τον παλιό στον καινούργιο.


Στο τελευταίο συνέδριο που έγινε εδώ πέρα της ΚΕΔΚΕ πέρυσι, αν θυμάμαι καλά, τον Γενάρη, Φλεβάρη, κάπου εκεί, είχαμε τα τονίσει εμείς και είχαμε ζητήσει να υπάρξει ένα μεταβατικό στάδιο και οι αρμοδιότητες να έρχονται τμηματικά, για να μπορούν και οι υπηρεσίες να ενημερώνονται, αλλά και οι Δήμοι να οργανώνονται και πολίτες συγχρόνως να εξυπηρετούνται. Δυστυχώς, δεν εισακουστήκαμε.


Η καλύτερη επιβεβαίωση της παραπάνω διαπίστωσης είναι το γεγονός ότι καθημερινά φτάνουν στους Δήμους διάφορες εγκύκλιοι, που μας μοιράζουν καθήκοντα και αρμοδιότητες, που στην καλύτερη περίπτωση προσπαθείς να διαχειριστείς και στη χειρότερη μένουμε απλά παρατηρητές, αφού πουθενά δεν αναφέρεται με τι λεφτά και κυρίως με τι προσωπικό θα γίνουν όλα αυτά, που καθημερινά έρχονται προς τους Δήμους, μετά από την ψήφιση του νόμου του Καλλικράτη.


Η πραγματικότητα λοιπόν, αγαπητοί συνάδελφοι, δείχνει πως όλοι οι Δήμαρχοι, οι παλιοί και οι νέοι, αυτή την περίοδο κάνουμε τους μαθητευόμενους μάγους και προσπαθούμε να βάλουμε σε τάξη μία κατάσταση άγνωστη και πραγματικά με πολύ λιγοστά εφόδια. Βέβαια, αυτή η πραγματικότητα συντελείται και συνυπάρχει σε μια βαθιά κρίση, που βιώνουν οι τοπικές κοινωνίες, με κυριότερο και μέγιστο πρόβλημα αυτό της ανεργίας. Αυτό που βιώναμε πριν από λίγο εδώ, που ήταν οι άνεργοι, οι δικοί μας άνεργοι, αυτή οι έκτακτοι συμβασιούχοι που έχουν απολυθεί, που εδώ διαδήλωσαν και διαδηλώνουν κάθε ημέρα για το δικαίωμα της εργασίας τους, αλλά πάνω απ’ όλα, την ανεργία που αντιμετωπίζουμε στην κοινωνία μέσα.

Συνάδελφοι, βιώνουμε καθημερινά, φαντάζομαι όλοι το ίδιο, αν μπουν 30 δημότες στο γραφείο μας, οι 25 είναι για δουλειά. Το ζούμε και είναι μία πολύ μεγάλη πραγματικότητα σε όλα τα επίπεδα.


Το προβλήματα πολλά και συσσωρευμένα. Μία γραφειοκρατία τεράστια, που δεν μπορέσαμε να κάνουμε καμία πρόταση σε αυτό το μεγάλο γραφειοκρατικό τέρας που αντιμετωπίζαμε όλα αυτά τα χρόνια και που αυτό, με όλα αυτά που γίνονται σήμερα για τον Καλλικράτη, επιδεινώνεται κάθε ημέρα.
Ποιος διοικεί και τι γίνεται, προσπαθούμε να καταλάβουμε και δεν το μπορούμε.


Να έρθουμε στο δια ταύτα με δύο παραδείγματα, γιατί φαντάζομαι τα ερωτήματα μετά που θα τεθούν θα είναι σε αυτό το πνεύμα. 


Στο θέμα αυτό που αντιμετωπίζουμε, το θέμα της μεταφοράς των αρμοδιοτήτων. Υπάρχει ένας καταιγισμός αυτή την περίοδο μεταφοράς αρμοδιοτήτων. Στην ουσία τίτλοι είναι γιατί, πέραν από την περιγραφή, καμία άλλη πρόνοια για την εφαρμογή τους δεν υπάρχει και στις περισσότερες των περιπτώσεων είναι απλά τα χαρτιά όπως μας έρχονται στον Δήμο.

Ερώτημα πρώτο. Με ποιο προσωπικό θα υλοποιήσουμε όλα αυτά; Στις περιπτώσεις, που πιθανόν να υπάρχει προσωπικό, όπως είναι οι Πολεοδομίες, έχουμε φτάσει να κλείνουν σήμερα, ποιος θα τις χρηματοδοτήσει; Δεν πληρώνονται οι υπάλληλοι, γιατί ακόμα δεν έχουν έρθει οι διαπιστωτικές πράξεις, που θα πρέπει οι υπάλληλοι αυτοί να πληρωθούν και όλες τις λειτουργικές δαπάνες τις αναλαμβάνουν οι Δήμοι όπου στεγάζονται, χωρίς οι άνθρωποι να έχουν κανέναν πόρο για να ανταποκριθούν. Ζήσατε όλοι στις 31 Δεκεμβρίου …

Α. ΚΟΙΜΗΣΗΣ: Κύριε Φιλίππου, με συγχωρείτε, επειδή στη ροή σας τώρα έχετε αρχίσει και λέτε και πράγματα, τα οποία δεν έχουν σχέση με την πραγματικότητα …

Π. ΦΙΛΙΠΠΟΥ: Δύο παραδείγματα θέλω να αναφέρω από αυτά που βιώνουμε. Είχαμε σύσκεψη την Πέμπτη τι θα κάνουμε με τις Πολεοδομίες που κλείνουν. Να μην το αναφέρω;
Α. ΚΟΙΜΗΣΗΣ: Είναι άλλο θέμα να έχεις ορισμένες απορίες και είναι άλλο πράγμα να λες πράγματα, που δεν έχουν σχέση με την πραγματικότητα.

Οι υπάλληλοι των υπηρεσιών που μεταφέρθηκαν από τις καταργηθείσες Νομαρχιακές Αυτοδιοικήσεις πληρώνονται μέχρι τέλος του Απρίλη από το Γενικό Λογιστήριο του Κράτους. Μην λέτε τέτοια θέματα εδώ.

Π. ΦΙΛΙΠΠΟΥ: Η Πολεοδομία Μαρκοπούλου έχει 40 άτομα, ποιος θα τα πληρώσει;

(αλλαγή κασέτας)

Α. ΚΟΙΜΗΣΗΣ: … για αυτό είμαστε σήμερα εδώ, αλλά μην βάζουμε θέματα που δεν έχουν σχέση με την πράξη, με την υφιστάμενη νομοθεσία. Να είμαστε λίγο πιο προσεκτικοί.


Ευχαριστώ και με συγχωρείτε.

Π. ΦΙΛΙΠΠΟΥ: Τουλάχιστον, μέχρι την Πέμπτη που κάναμε σύσκεψη στην περιοχή για τις Πολεοδομίες στην Ανατολική Αττική, δεν είχε λυθεί το θέμα. Χαίρομαι μεν αν έχει λυθεί σήμερα τέσσερις ημέρες ύστερα και κυρίως για τις λειτουργικές δαπάνες που έπρεπε ο Δήμος να την επωμιστεί. Αυτό ήταν μέχρι την Πέμπτη. Για τα καταστήματα ακόμα οι εγκύκλιοι δεν μας έχουν έρθει, μας ήρθαν χθες και σήμερα δεν ξέρει κανείς Διεύθυνση Υγιεινής, Υπηρεσία Υγιεινής δεν έχουμε και δεν ξέρει ένας από ένα κατάστημα από πού μπορεί να βγάλει άδεια. Περίπτερα, όλα, δεκάδες αρμοδιότητες, που δεν ξέρουμε ακόμα πως θα στελεχωθούν και πως τουλάχιστον εμείς θα τις εξυπηρετήσουμε.

Να πω για τις κοινωφελείς επιχειρήσεις. Πριν δύο χρόνια τις συστήσαμε, περάσαμε και τους παιδικούς σταθμούς, περάσαμε το «Βοήθεια στο Σπίτι» και οι Πάρεδροι σήμερα, ειδικά η δική μας Πάρεδρος για όλους τους Δήμους, 10-12 Δήμους – και είχε και συνέντευξη και ήθελα να σας την έδινα, Πρόεδρε, που σας έπαιρνα τηλέφωνο – η ίδια λέει «Εγώ δεν πρόκειται να εξοφλήσω από 1/1 ...» τα έχω εκεί τα λόγιά της «… καμία κοινωφελή επιχείρηση και οι Δήμοι να πάρετε απόφαση να τις διαλύσετε», επί λέξει η Πάρεδρος της Ηλιούπολης και εμείς τις φτιάξαμε εδώ πριν δύο χρόνια υποτίθεται για κοινωφελείς σκοπούς.

Τελικά, ποιος διοικεί, εμείς ή το Ελεγκτικό Συνέδριο; Το Ελεγκτικό Συνέδριο, που με τα συνέδριά μας το ντύσαμε με πολύ περισσότερες αρμοδιότητες, του δώσαμε πιο πολλές εξουσίες και είμαστε υπάλληλοι. Εκατοντάδες τα εντάλματα αυθαίρετα που μας τα γυρίζουν πίσω και δυστυχώς, ως ΚΕΔΚΕ εδώ μπορεί κάποιοι να φωνάζαμε, αλλά, αγαπητοί συνάδελφοι, αυτή είναι η αλήθεια, εκτός από δύο-τρεις που φωνάζαμε, περνούσε πάντοτε στο ντούκου το θέμα αυτό και σήμερα δεν μπορούμε να διοικήσουμε. Είτε στους υπηρεσιακούς παράγοντες που απευθυνόμαστε, είτε στα Συμβούλια, ποτέ δεν αντιμετωπίστηκε με τη δέουσα σοβαρότητα. Μπορεί να κάνουμε επαφές σε επίπεδο διοικήσεων ή Προέδρου Ελεγκτικού Συνεδρίου, οι Πάρεδροι κάτω δεν ακούν κανέναν. Είναι, όχι μόνο υπερδήμαρχοι, υπερκυβερνήτες και είναι μία πραγματικότητα.
Έχει ενδιαφέρον να σας διαβάσω τα λόγια, τι λέει η Πάρεδρος η δική μας.

Αγαπητοί φίλοι, δυο λόγια για τα οικονομικά. Ποτέ τουλάχιστον στα σεμινάρια που κάνουν στην ΚΕΔΚΕ, αλλά και στα Συνέδρια, αναλύθηκε ποια είναι η οικονομική κατάσταση των Δήμων αυτή που βιώνουμε και εύκολα είναι, αγαπητοί συνάδελφοι, όποιοι είσαστε καινούργιοι, να πείτε «Παρέλαβα καμένη γη από τον προηγούμενο». Όμως δεν είναι έτσι η κατάσταση. Η Τοπική Αυτοδιοίκηση στο σύνολό της κινδυνεύει με κατάρρευση από τα τεράστια οικονομικά προβλήματα που αντιμετωπίζει και στα σεμινάρια που κάναμε εδώ, μετά τις εκλογές, τον Νοέμβρη, δεν έγινε ούτε μια αναφορά και μιλούσαμε μόνο για τις αρμοδιότητες ποια κατάσταση θα παραλαβαίναμε και θα παραλαβαίνατε κυρίως οι νέοι συνάδελφοι και αυτό ακριβώς επιδεινώνεται σήμερα με τις νέες αρμοδιότητες που μας έρχονται.

Ο ΘΗΣΕΑΣ σταμάτησε στη μέση και μόνο η Αυτοδιοίκηση έδωσε χρήματα. Κανένα άλλο από τα Υπουργεία που είχε δεσμευτεί. Η ΣΑΤΑ μειωμένη, οι ΚΑΠ, λόγω μνημονίου, τεράστια κονδύλια μειωμένα. Το ΕΣΠΑ, ένας τεράστιος κύκλος γραφειοκρατίας. Πρέπει να είναι ήρωας όποιος καταφέρει από το ΕΣΠΑ σήμερα με αυτή την τεράστια γραφειοκρατία που υπάρχει να πάρει έργο και δεν έχουμε φτάσει στον τέταρτο χρόνο που διανύουμε του ΕΣΠΑ ούτε στο 15% τουλάχιστον για την Αττική. Δεν ξέρω τι γίνεται στην υπόλοιπη Ελλάδα. Ας μας τα πουν οι ειδικοί. Ούτε βλέπω φως, διότι δεν μπορούμε να ανταπεξέλθουμε σε αυτή την τεράστια γραφειοκρατία που έχει γίνει.
Όσο για το ΕΛ.Α.Δ.Α., δεν γνωρίζουμε αν τα έργα του ΘΗΣΕΑ θα ενταχθούν στο ΕΣΠΑ, θα ενταχθούν στο ΕΛ.Α.Δ.Α., θα ενταχθούν οπουδήποτε, μόνο υποσχέσεις, για το δε ΕΛ.Α.Δ.Α. ακόμα είναι πολύ θολό και ποιος θα το χρηματοδοτήσει και πόσο θα χρηματοδοτηθεί και κυρίως ποτέ δεν κοστολογήθηκαν από πουθενά οι νέες αρμοδιότητες που μας έρχονται και τι στοιχίζουν και πως εμείς θα τις φέρουμε σε πέρας.

Αγαπητοί συνάδελφοι, πέραν από την οικονομική κρίση, αυτά τα τεράστια προβλήματα βιώνουμε και σήμερα. Μέσα στους Δήμους ένα θολό τοπίο, που εγώ, αγαπητέ Πρόεδρέ μου, νομίζω ότι θα έπρεπε, παρ’ όλο που είστε απερχόμενη Διοίκηση, να γινόταν έκτακτο συνέδριο και να μεταφέραμε αυτά τα προβλήματα όπου πρέπει, που συνήθως βεβαίως ποτέ δεν μας άκουσαν ή τουλάχιστον ως Διοίκηση τα συμπεράσματα τα σημερινά να τα μεταφέρετε στην πολιτική ηγεσία.
Θέλω να τελειώσω με κάτι ακόμα. Σε λίγο καιρό θα έχουμε τις εκλογές των Οργάνων μας. Των ΤΕΔΚ που αλλάζουν βέβαια με τις Περιφέρειες και στην ΚΕΔΚΕ. Δεν πρέπει, αγαπητοί συνάδελφοι – και το πιστεύω – να ανεχτούμε αυτό που σε κάθε εκλογές γίνεται. Κάθε εκλογές η κυβέρνηση που διοικεί να κόβει και να ράβει έναν νόμο, για να παίρνει την απόλυτη πλειοψηφία και εμάς να μας θεωρούν κουκιά, θα μας θεωρούν αριθμούς. Μόνο εδώ δεν έχουμε τον αριθμό. Να κάθονται οι επιτελείς και να λένε: στον Δήμο τάδε πόσους έχουμε εμείς η παράταξή μας, τόσο, στον άλλο Δήμο πόσο. Βέβαια, αυτοί που το φτιάχνουν το ανέχονται, γιατί τους ενδιαφέρει το κομματικό τους συμφέρον.

Όμως εμείς είμαστε, αγαπητοί συνάδελφοι, Αυτοδιοίκηση και δεν πρέπει να το δεχτούμε αυτό. Όλοι είμαστε πολιτικοί και όλοι έχουμε πολιτική ταυτότητα και κάπου ανήκαμε. Εξέλεξε κανέναν από εσάς το κόμμα του στον Δήμο του; Ο κόσμος μας εξέλεξε. Γιατί αυτό το κλίμα να το ανεχόμαστε εδώ πέρα και να είναι τελείως κομματικοποιημένο, ελεγχόμενο από την εκάστοτε κυβέρνηση με νόμους. Κάθε φορά και ένας καινούργιος νόμος πως βολεύει και πως συμφέρει την κάθε κυβέρνηση. Νομίζω ότι αυτό πρέπει να καταγγελθεί και κυρίως να δώσουμε ένα μάθημα ότι δεν είμαστε κουκιά σε αυτούς που αποφασίζουν έτσι για εμάς. Η κοινωνία έχει τεράστια προβλήματα και αυτά τα προβλήματα πρέπει κάθε στιγμή να τα μεταφέρουμε εδώ και με την κομματικοποίηση που υπάρχει σε όλη την ιστορία της Αυτοδιοίκησης εδώ, ούτε προβλήματα λύνονται, ούτε αναδεικνύονται και κυρίως η Αυτοδιοίκηση είναι κηδεμονευόμενη και δεν είναι ανεξάρτητη και έχουμε έναν λόγο παραπάνω αυτή την περίοδο με τον Καλλικράτη να έχει τον δικό της αυτοδιοικητικό λόγο και να μην είναι εξαρτημένη η Αυτοδιοίκηση.
Ευχαριστώ.

ΠΡΟΕΔΡΕΙΟ: Ευχαριστώ τον κύριο Φιλίππου. Βέβαια, κύριε Φιλίππου, εντάξει, δικαίωμα έχει ο καθένας να έχει τις απόψεις του, αλλά δεν θεώρησα ποτέ ότι είχα κηδεμόνα όσο δεν ασκούσα τα καθήκοντά μου επί τέσσερα χρόνια. Άποψή σας, αλλά δεν θα το λέτε και δεν θα το γενικεύετε για όλη την Αυτοδιοίκηση και πιστεύω ότι αυτό ισχύει και για άλλους πάρα πολλούς συναδέλφους.


Δεν μιλώ για τον νόμο, μιλώ το πώς συμπεριφέρονται οι συνάδελφοί μας που εκλέγονται ή τους εκλέγετε. Για αυτό μιλώ και όχι για τον νόμο. Ο νόμος, μπορεί να έχετε και δίκιο και εν μέρει συμφωνώ. Άλλο το ένα, άλλο το άλλο. 


Θα παρακαλέσω τον κύριο Αποστόλη Κοιμήση, όταν θα κάνει την τοποθέτησή του, να σας κάνει και ενημέρωση, γιατί εκεί είναι από αυτά που συμφωνούμε και είναι θέματα που βάλαμε στο Ελεγκτικό Συνέδριο, μερικά τα είπε ο κύριος Φιλίππου, να σας πει τι συζητήσαμε, τι συμφωνήσαμε, καταρχήν και πως έχουμε πει να πάει συνεργασία με το Ελεγκτικό Συνέδριο. Θα παρακαλέσω τον κύριο Κοιμήση να του δώσω και λίγο παραπάνω χρόνο να σας κάνει ενημέρωση όταν θα τοποθετηθεί.

Κύριε Τέγος, έχετε τον λόγο.

Χ. ΤΕΓΟΣ: Αγαπητοί συνάδελφοι καλημέρα σας. Γνωρίζετε βέβαια τις απόψεις μας και την αντίθεσή μας στη νέα διοικητική μεταρρύθμιση κυρίως από τον δημόσιο διάλογο που έγινε στην προεκλογική περίοδο του περασμένου φθινοπώρου. Θέσεις παρουσιάσαμε τότε με τους ενιαίους δημοτικούς και περιφερειακούς συνδυασμούς πανελλαδικά με το όνομα ΛΑΪΚΗ ΣΥΣΠΕΙΡΩΣΗ.


Σήμερα στα πλαίσια αυτής της πρώτης από τις τρεις ημερίδες που διοργανώνει η ΚΕΔΚΕ, γνωρίζουμε ότι απευθυνόμαστε σε Σώμα αιρετών που έχει διαμορφωμένη πολιτική άποψη και με την οποία με τους περισσότερους διαφωνούμε, για να είμαστε απόλυτα ειλικρινείς και δεν κρίνω αναγκαίο να αναφερθώ τώρα σήμερα από εδώ αναλυτικά σε αυτά τα πολιτικά ζητήματα.


Όμως είναι ανάγκη να κάνουμε ορισμένες επισημάνσεις, με βάση τις ίδιες τις εξελίξεις στον πρώτο μήνα λειτουργίας των νέων Δήμων, αλλά και τις προοπτικές που προδιαγράφονται, με βάση τις διαπιστωμένες θέσεις της κυβέρνησης και τον Οργάνων της Αυτοδιοίκησης.


Πριν απ’ όλα όμως, θέλω να τονίσω ότι η νέα δομή έχει δρομολογηθεί – έτσι ή αλλιώς θα γινόταν – και πριν από την οικονομική κρίση. Απλώς, η οικονομική κρίση έδωσε τη δυνατότητα και περισσότερα επιχειρήματα για να γίνει, χωρίς πολλές αντιρρήσεις, σε χρόνο ρεκόρ και βέβαια πάρα πολύ απροετοίμαστη. Θα γινόταν και έγινε για τον απλούστατο λόγο, γιατί το πολιτικό σύστημα της χώρας μας τόνιζε από καιρό, λεγόταν και σε όλα τα συνέδρια της ΚΕΔΚΕ, την αναγκαιότητα καπιταλιστικών αναδιαρθρώσεων σε όλους τους τομείς, στις εργασιακές σχέσεις, στην παιδεία, στην κοινωνική πολιτική, στην πρόνοια, στην υγεία.

Άνοιξε λοιπόν το ζήτημα αυτών των αναδιαρθρώσεων πρώτα και κύρια με τις Περιφέρειες και τους Δήμους και τώρα σε καθημερινή βάση ακούμε Καλλικράτες παντού. Καλλικράτης στις υπηρεσίες, Καλλικράτης στα σχολεία, Καλλικράτης στα νοσοκομεία και πάει λέγοντας. Θα γινόταν και έγινε ο Καλλικράτης για να διευκολύνει και να ενισχύσει ακόμα περισσότερο την επιχειρηματική δράση και τις ιδιωτικοποιήσεις, οι οποίες θα πάρουν γενικευμένο χαρακτήρα το επόμενο διάστημα, τις αλλαγές χρήσης, όπως παραδείγματος χάρη, το νομοσχέδιο για την βιοποικιλότητα που συζήτησε χθες το Διοικητικό Συμβούλιο της ΚΕΔΚΕ και συζητείται αυτό το διάστημα στη Βουλή. Αυτή η περίφημη πράσινη ανάπτυξη και ούτως καθεξής.


Έγινα και γίνεται για να μεταφερθούν σωρεία αρμοδιοτήτων στους νέους Δήμους στο όνομα της λεγόμενης λειτουργικής και οικονομικής αυτοτέλειας. Δηλαδή, με τον δραστικό περιορισμό των επιδοτήσεων από τον κρατικό προϋπολογισμό σε όλους τους Δήμους.

Επειδή τα τελευταία χρόνια, όταν κάνουμε είτε συνέδρια, είτε συναντήσεις και τα επόμενα, κατά την άποψή μου, επιτρέψτε μου την πρόβλεψη, θα γίνονται μέσα σε αυτό το κλίμα που βιώσαμε λίγο πριν με τους εργαζόμενους και επειδή γίνεται μεγάλη σπέκουλα γύρω από το θέμα των εργαζομένων, θα έλεγα, παραδείγματος χάρη, επειδή ακούστηκαν και προτάσεις Δημοτικών Συμβουλίων, να σας κάνουμε μια ολοκληρωμένη πρόταση που στέκεται σε τρία σημεία, για να απαντηθεί επί της ουσίας το πρόβλημα των εργαζομένων στους Δήμους.

Πρώτον, να μην απολυθεί κανένας εργαζόμενος μετά την λήξη της σύμβασης. 

Δεύτερον, θεωρούμε όλους τους εργαζόμενους, χωρίς όρους και προϋποθέσεις, ότι πρέπει να έχουν σχέση εργασίας αορίστου χρόνου.
Τρίτον, οι εργαζόμενοι αυτοί καλύπτουν βασικές κοινωνικές ανάγκες, όπως είναι η καθαριότητα, οι παιδικοί σταθμοί, ο αθλητισμός και τα λοιπά όλων των Δήμων και η έλλειψη αυτού του εργατικού δυναμικού από κάθε Δήμο υποβαθμίζει ακόμα περισσότερο τις παρεχόμενες υπηρεσίες.

Στη βάση αυτή λοιπόν, κατά τη γνώμη μας, πρέπει να απαιτήσουμε από την κυβέρνηση να πάρει όλα τα απαραίτητα μέτρα και αυτός είναι ο σωστός προσανατολισμός, αν θέλουμε να δικαιώσουμε όλους αυτούς τους ανθρώπους που είναι όλα αυτά τα χρόνια σε ομηρία, προκειμένου να υλοποιηθεί μια τέτοια κατεύθυνση, έτσι ώστε να μπορούν να πληρώνονται όλοι, με βάση τις απαραίτητες πιστώσεις, που πρέπει ο κρατικός προϋπολογισμός να δίνει και βέβαια, να έχουν πάνω απ’ όλα όλοι τους πλήρη ασφαλιστικά και εργασιακά δικαιώματα. Αυτό πρέπει να είναι ο στόχος της ΚΕΔΚΕ, αν θέλουμε να λέμε ότι έχουμε συνεργάτες όλους αυτούς τους ανθρώπους, για να προάγουμε την πολιτική μας και να ισχύει αυτό που λέμε, ότι χωρίς αυτούς, δεν μπορεί να υλοποιηθεί η οποιαδήποτε απόφαση.

Για να συντομεύω, θέλω να πάω στο κατ’ εξοχή πρόβλημα, στους πόρους της Τοπικής Αυτοδιοίκησης.

Με αφορμή και τον προϋπολογισμό, ο οποίος άρχισε να υλοποιείται, οι κυβερνήσεις όλες και αυτή σήμερα, εν μέσω κρίσης, ισχυρίζονται πάντοτε όταν ψηφίζουν έναν προϋπολογισμό ότι αυξάνουν τις πιστώσεις στην Αυτοδιοίκηση. Φέτος, με τον ορυμαγδό αυτών των νέων αρμοδιοτήτων, ισχυρίζεται η κυβέρνηση ότι έδωσε στους νέους Δήμους 1.514.000.000 παραπάνω. Υποβάλω και στο Προεδρείο και στο Σώμα. Άρα, αναλογικά στο πρώτο δωδεκατημόριο πρέπει να έχουμε μια σημαντική αύξηση των πόρων της Αυτοδιοίκησης. Την έχουμε; Πρέπει να απαντηθεί. Το υποβάλω και σαν ερώτημα τέλος πάντων. Αυτό το πρώτο δωδεκατημόριο θα είναι αυξημένο αναλογικά κατ’ αυτό το ποσό; Με βάση τα χρήματα, τα οποία φέτος είναι μειωμένα κατά 1,5 δις, πέραν από την μείωση που υπέστη η Αυτοδιοίκηση πέρυσι με το 10% που προέβλεπε στο όνομα του μνημονίου περικοπή για όλους τους Οργανισμούς Τοπικής Αυτοδιοίκησης.
Πέραν όμως αυτό, η πραγματικότητα είναι μία. Φέτος θα έχουμε τις πιο άγριες παρακρατήσεις θεσμοθετημένων πόρων της Αυτοδιοίκησης και αυτά που λέγονται και λέγονται απλώς για να λέγονται και πολλές φορές λέγονται και με τρόπο άκομψο, διότι υπάρχουν και λάθη στα στοιχεία. Επιχειρείται η λογική να εμφανίζει η κυβέρνηση με συγκριτικά ψεύτικα στοιχεία ότι δίνει περισσότερα χρήματα. Παραδείγματος χάρη, φέτος στον προϋπολογισμό δεν γίνεται καμία απολύτως αναφορά για αυτό το περίφημο πρόγραμμα ΕΛ.Α.Δ.Α., με το οποίο υποτίθεται ότι θα μπορεί να κινηθεί η Αυτοδιοίκηση για τα επόμενα χρόνια.

Βιώσαμε όλοι και το ΕΠΤΑ, βιώσαμε και τον ΘΗΣΕΑ, με αυτό το δραματικό τέλος που είχε και βέβαια, η αποθέωση θα είναι αυτό που έρχεται, με το ΕΛ.Α.Δ.Α., με όλα αυτά τα ζητήματα που είναι από κοινού τα ζητήματα και με τις Περιφέρειες και με τους Δήμους, αυτά τα 4 δις για τα επόμενα χρόνια. Είναι με τις οριζόντιες δράσεις, που θα χρεωθούν και αυτά στο ΕΛ.Α.Δ.Α., με τις υποχρεώσεις που έχουν οι Δήμοι απέναντι στον ΘΗΣΕΑ και άρα, δεν θα μείνει ουσιαστικά τίποτα, για να κάνουν οι νέες Διοικήσεις Δήμων έργα.

Με τη ΣΑΤΑ ζούμε αυτή την τραγελαφική κατάσταση, όπου δύο δόσεις δεν αποδόθηκαν. Με το πρόγραμμα δημοσίων επενδύσεων, θέλω να αναφέρω τρία νούμερα, γιατί τα νούμερα πολλές φορές κουράζουν. Ακούστε στοιχεία αναμφισβήτητα για το πρόγραμμα δημοσίων επενδύσεων, μέρος του οποίου είμαστε και εμείς. Το 2009 διατέθηκε 1.156.000.000. Το 2010 770.000.000 και το 2011 προβλέπεται να δοθούν 710.000.000 και πάει λέγοντας. 
Τα πράγματα προδιαγράφονται πάρα πολύ άσχημα και πρέπει την πραγματικότητα να την δούμε κατάμουτρα και βέβαια, αυτό δεν γίνεται και ευθύνες για αυτές τις εξελίξεις έχει και το ίδιο το κίνημα της Αυτοδιοίκησης που, κατά την άποψή μας, βάζει πλάτη για να περάσουν όλες αυτές οι πολιτικές.

Παραδείγματος χάρη, είναι τεράστιες οι παρακρατήσεις που έγιναν μόλις πέρυσι και όλο το χρέος των Δήμων, για το οποίο γίνεται τόση αναφορά, που ετοιμάζονται νέα μνημόνια για τους Δήμους. Διαβάζω στην προχθεσινή ημερήσια, την έχω μπροστά μου, τι είπε ο Υπουργός Εσωτερικών με αφορμή τη συνάντηση του υπερχρεωμένου Δήμου Πειραιά, ποιος θα είναι ο τρόπος, με τον οποίο θα ρυθμιστούν τα χρέη των Δήμων. Ουσιαστικά η ρύθμιση, την οποία θα κάνουν και η πολιτική που θα ακολουθείται όλο αυτό το διάστημα, με το 1,5 δις που παρακρατήθηκε αυθαίρετα το 2010 θα είναι όλοι στο κόκκινο. Άρα, θα μπουν όλοι στην επιτήρηση. Όλοι οι Δήμοι θα μπουν, λίγο ως πολύ, με την πολιτική που ακολουθείται.

Πανηγυρίζουμε τώρα εμείς και το άκουσα χθες στο Διοικητικό Συμβούλιο της ΚΕΔΚΕ ότι θα αποδοθούν τα παρακρατηθέντα των 214.000.000 των ετών, ξέρετε, της μη εφαρμογής του 1828 και παραβλέπουμε ουσιαστικά μόλις πέρυσι 1,5 δις παρακρατήθηκε αυθαίρετα και από τους προϋπολογισμούς των Δήμων, όταν όλο το χρέος των Δήμων στις Τράπεζες είναι μόλις 1,7 δις και δυσφημούνται όλοι οι Δήμοι ότι ουσιαστικά έχουν την εικόνα του ελληνικού δημοσίου και είναι υπερχρεωμένοι, άρα πρέπει να μπουν σε επιτήρηση.

Οι πολιτικές αυτές, για να ολοκληρώνω, δεν έχω τον χρόνο να πω για τα προγράμματα, που δόθηκε το «Βοήθεια στο Σπίτι» μόλις για 12 μήνες παράταση και αμέσως μετά θα βιώνουμε το ίδιο και χειρότερο κλίμα, επειδή ακριβώς όλα αυτά θέλουν να αποδοθούν στους ιδιώτες και πάει λέγοντας. Θέλω να πω ότι η πολιτική που ακολουθείται από την κυβέρνηση, αλλά και από την ίδια την Αυτοδιοίκηση είναι αδιέξοδη. Χρειάζεται μια άλλη πολιτική κυρίως και στο ζήτημα στον αιτημάτων, αλλά και στο ζήτημα του τρόπου διεκδίκησης, διότι δεν γίνεται ούτε μια συμβολική διαμαρτυρία για όλη αυτή την κατάσταση, την οποία βιώνουμε.

Λύση είναι μία. Ανατροπή αυτής της πολιτικής. Κατά τα άλλα θα αναπαράγονται οι ίδιες οι πολιτικές σε καθημερινή βάση.

Σας ευχαριστώ.

ΠΡΟΕΔΡΕΙΟ: Ευχαριστούμε κύριε Τέγο.

Κύριε Κοιμήση, έχετε τον λόγο.

Α. ΚΟΙΜΗΣΗΣ: Αγαπητοί συνάδελφοι, να σας καλωσορίσουμε. Ο λόγος που πήραμε αυτή την απόφαση ως Διοικητικό Συμβούλιο να κάνουμε αυτές τις επαφές δεν είναι για να εκφράσουμε τις παραταξιακές μας απόψεις σε σχέση με το θεσμικό καθεστώς στα οικονομικά και τα λοιπά θέματα που αφορούν οργανωτικά λειτουργικά ζητήματα των Δήμων, αλλά για να κάνουμε μια ανταλλαγή απόψεων σε αυτό το επίπεδο και ως μεταβατική Διοίκηση της ΚΕΔΚΕ, θεσμικά περιβαλλόμενη με το κύρος που ο νόμος της προσδίδει, να υποστηρίξουμε την εναρκτήρια ή την μεταβατική περίοδο του Καλλικράτη, υπομνείοντας όμως από την αρχή ότι η προπαρασκευή, η προετοιμασία και τα θεσμικά εφόδια και τα ενημερωτικά εφόδια που έχει ο Δήμος σήμερα είναι σε τέτοιο βαθμό υπερθετικό, που ορισμένοι συνάδελφοι διαμαρτύρονται ότι δεν προλαβαίνουν να τα διαβάσουν και αυτό είναι αλήθεια.

Επίσης, θα θυμίσω ότι έχουν ήδη προηγηθεί οι ενημερωτικές συναντήσεις σε όλη την Ελλάδα, τις οποίες έκανε το Υπουργείο Εσωτερικών. Έχουν προηγηθεί ενημερωτικές συναντήσεις, τις οποίες έκανε τη Ελληνική Εταιρεία Τοπικής Ανάπτυξης και Αυτοδιοίκησης. Έχουν προηγηθεί οι συναντήσεις, οι οποίες έχουν γίνει από το Ινστιτούτο Τοπικής Αυτοδιοίκησης και έχουν προηγηθεί και συναντήσεις που έχει κάνει το Εθνικό Κέντρο Δημόσιας Διοίκησης. 


Ίσως όλος αυτός ο όγκος της πληροφορίας να έχει κουράσει ενδεχομένως. Όμως πιστέψτε με ότι είναι κρίσιμη αυτή η μεταβατική περίοδος. Όπως το σύστημα θα οργανωθεί σε αυτή την κρίσιμη μεταβατική περίοδο, έτσι θα πορευτεί αυτή τη δημοτική περίοδο. Θα είναι εξαιρετικά δύσκολο να αλλαχθεί μετά στην πορεία.


Ξεκινώ, λέγοντας ότι είναι σκόπιμο να δώσουμε μεγάλη έμφαση στην οργανωτική και λειτουργική μας προετοιμασία. Ξέρω ότι υπάρχουν, οι οποίοι έχουν Δήμο, ο οποίος δεν έχει μεταβληθεί καθόλου, υπάρχουν Δήμοι, οι οποίοι έχουν ένα μεγάλο αστικό κέντρο, το οποίο έχει ενισχυθεί με ορισμένες Περιφερειακές Δημοτικές Ενότητες και υπάρχουν και Δήμοι, οι οποίοι έχουν αναφορά στο νησιώτικο σύμπλεγμα συν τους άλλους που έχουν ισοδύναμες Δημοτικές Ενότητες και αυτό από καθαρά υπηρεσιακή και πολιτική διαχείριση διαμορφώνει ένα πολύ διαφορετικό τοπίο και δεν ξέρω πως θα μπορέσουμε σήμερα να συνταιριάσουμε όλες αυτές τις επιμέρους απόψεις.


Όμως θα ήθελα να σας πω ότι τα πρότυπα που έχει φτιάξει η ΕΕΤΑΑ όσον αφορά τους Οργανισμούς και οι περιγραφές που έχουν γίνει είναι απόλυτα επιτυχείς, όχι μόνο γιατί ακολουθούν τη νομοθετική υποχρέωση, αλλά κυρίως γιατί επιχειρησιακά διευκολύνουν τη σωστή οργάνωση του Δήμου.


Δύο σκέψεις μόνο θέλω να πω. Δεν είναι παραινέσεις, ούτε επιταγές. Απλώς, ορισμένοι προβληματισμοί. Νομίζω ότι είναι σκοπιμότερο να δοθεί έμφαση στο βασικό παραγωγικό συγκριτικό πλεονέκτημα που υπάρχει σε κάθε περιοχή, αυτό θα το κρίνει η Δημοτική Αρχή. Αυτομάτως σημαίνει αυτό ότι σε εκείνο το οργανωτικό επίπεδο θα δοθεί μεγάλη προτεραιότητα. Θα πρέπει να υπάρξει μια προσπάθεια τόνωσης της ενδοδημοτικής αποκέντρωσης. Θα ήταν λάθος να υπάρξει μία συγκέντρωση δραστηριοτήτων και υπηρεσιών παρεχομένων μόνο από την έδρα. Αυτό δεν είναι πολιτικά λάθος, είναι και επιχειρησιακά λάθος, γιατί στο σύστημα θα δημιουργηθεί ασφυξία και επιπλέον είναι λογικότερο να μπορέσει σιγά-σιγά να υπάρχει αυτή η υπόθεση της αποκέντρωσης της εξουσίας και μέσα στον Δήμο, γιατί η Αυτοδιοίκηση κυρίως αυτό που θέλει να κάνει, είναι να αξιοποιήσει όλο το ενδογενές δυναμικό της Περιφέρειας.


Δηλαδή, δεν είναι σκόπιμο να παρέλθει το εξάμηνο που λέει ο νόμος όσον αφορά την υλοποίηση του Οργανισμού και κυρίως και για άλλον έναν λόγο. Ο κάθε εργαζόμενος, αυτός που σήμερα υπάρχει, θα πρέπει να αποκτήσει μία σταθερή θέση εργασίας, έναν σταθερό επιχειρησιακό προσανατολισμό, ώστε να ξέρει τι θα κάνει στα 3,5 χρόνια. Είναι λογικό και σκόπιμο να υπάρξει μια συνεννόηση με όσους ανθρώπους θα χρειαστεί να μετακινηθούν.


Άκουσα με πολύ μεγάλη προσοχή τις θέσεις των εργαζομένων των εκπροσώπων των συλλογικών Οργάνων των εργαζομένων, αλλά πρέπει να ξέρετε ότι στη σημερινή εποχή τα στερεότυπα πολλές φορές δημιουργούν προβλήματα και στους ίδιους τους εργαζόμενους, όταν προσπαθήσουμε να τα εφαρμόσουμε. Ενώ αντίθετα ο διάλογος και η πειθώ μπορεί να δημιουργήσει τρομακτικές οικονομίες κλίμακας στον ίδιο φορέα, τον Δήμο ή στα Νομικά του Πρόσωπα και επιπλέον, να δώσει κίνητρο στον εργαζόμενο να αναπτύξει δεξιότητες και ικανότητες, τις οποίες διαθέτει, που δεν μπορούσε λόγω των θέσεων που κατείχε μέχρι σήμερα.


Είναι κρίσιμο να μπορέσουμε – και αυτό θα ζητήσουμε ως ΚΕΔΚΕ, το έχουμε ήδη κάνει – να υπάρξει η δυνατότητα μιας ταχείας ενδοδημοτικής μετάταξης. Δηλαδή, αυτό σημαίνει σε υπηρεσίες, όπου υπάρχει πλεονάζον προσωπικό, να μπορέσει ο Δήμος με δική του απόφαση, χωρίς τις γραφειοκρατικές και χρονοβόρες διαδικασίες των Υπηρεσιακών Συμβουλίων να μετακινήσει πληθυσμό, εκουσίως πάντα συζητάμε, εννοώ εργαζομένους και από την άλλη μεριά, μέσω μετατάξεων, γιατί σωστά, όπως ειπώθηκε, δεν μπορεί να γίνουν προσλήψεις, να καλυφθούν τα λεγόμενα κενά.

Είναι εξασφαλισμένες οι πιστώσεις όσον αφορά το προσωπικό που έχει μεταφερθεί από τις Νομαρχιακές Αυτοδιοικήσεις. Οι καθαρίστριες πληρώνονται από τους Δήμους. Υπάρχει ένα πρόβλημα στην πρώτη κατανομή. Έγινε μία κατά προσέγγιση εκτίμηση του κοστολογίου. Τώρα συγκεντρώνονται τα στοιχεία. Φαντάζομαι ότι οι περισσότεροι από εσάς θα τα έχετε δώσει στο Υπουργείο. Δηλαδή, μιλώ πόσες καθαρίστριες έχουν περιέλθει σε κάθε Δήμο και με ποια σχέση εργασίας, γιατί και αυτό έχει σημασία για τις δαπάνες μισθοδοσίας και από εκεί και μετά, χρειάζεται από τώρα μια προετοιμασία, αυτό είναι δουλειά της ΚΕΔΚΕ, να μπορέσει να υπάρξει ένα σύστημα μεταβατικής κατανομής των πόρων για το 2011, γιατί οριστικό δεν μπορεί να υπάρξει, όσον αφορά τους Κεντρικούς Αυτοτελείς Πόρους που θα πάνε στους Δήμους.


Εξηγούμαι ότι δεν είναι μόνο οι δαπάνες μισθοδοσίας, είναι και οι λειτουργικές δαπάνες. Γιατί ένας Δήμος εξυπηρετεί όμορο Δήμο, εξυπηρετεί τον Δήμο, ο οποίος εξυπηρετούταν και κυρίως το κομμάτι το νησιωτικό, εκεί υπάρχει ένα πολύ διαφορετικό πρόβλημα.


Όμως αυτά είναι ήδη σε συζήτηση. Η Οικονομική Επιτροπή της ΚΕΔΚΕ με την ΕΕΤΑΑ κάνουν ορισμένα μοντέλα κατά νόμο. Θα έχουμε την ευκαιρία να το δούμε στο επόμενο διάστημα.


Στο κομμάτι των αρμοδιοτήτων είναι δική μας πρωτοβουλία, δεκαετίες ολόκληρες να ζητάμε αρμοδιότητες και η προσωπική μου άποψη είναι ότι αυτές οι αρμοδιότητες που έχουμε πάρει είναι ελάχιστες, όσον αφορά την ουσιαστική άσκηση τοπικής δημόσιας εξουσίας.


Θεωρώ ότι προέχον θα είναι από εδώ και πέρα να δοθούν και άλλες αρμοδιότητες στους Δήμους, φυσικά με διαφορετικά οργανωτικά και λειτουργικά μοντέλα. Φυσικά να μην υπάρχει γραφειοκρατία. Όμως δεν μπορεί αυτή η χώρα να ορθοποδήσει και να σταθεί, αν δεν εμπιστευτούμε τις Τοπικές Αρχές και αν κυρίως εμείς οι ίδιοι που είμαστε οι επισπεύδοντες, μεμψιμοιρούμε όταν μας δίνουν αρμοδιότητες.


Θα σας θυμίσω ότι στην μεταβατική περίοδο του Καποδίστρια τα προβλήματα ήταν πολύ περισσότερα. Σήμερα έχουμε μία θεαματική τρομακτικής έκτασης ως προς τη θεσμική διάσταση μεταβολής στο κράτος και τα πραγματικά, επειδή ακόμα δεν έχουν ισορροπήσει, δεν έχουν δείξει ότι υπάρχουν πάρα πολύ σοβαρά προβλήματα, γιατί ακριβώς υπάρχει αυτή η προετοιμασία και κυρίως γιατί υπάρχει η εμπειρία από πλευράς του κόσμο της Τοπικής Αυτοδιοίκησης. Μιλώ για συσσωρευμένη εμπειρία όχι μόνο σε αιρετούς, αλλά και στο διοικητικό προσωπικό.

Στο κομμάτι του προϋπολογισμού και μπαίνω κατευθείαν σε πρακτικά που αντιμετωπίζουμε και θα το συνδέσω με αυτό που είπε ο κύριος Πρόεδρος για το θέμα του Ελεγκτικού Συνεδρίου. Δεν μπορούμε να συστήσουμε προϋπολογισμό, δεν μπορούμε να τον ψηφίσουμε, γιατί δεν ξέρουμε αυτή τη στιγμή ποιες θα είναι με έναν θεσμικό κυρωμένο τρόπο οι πηγές εσόδων. Δεν μπορούμε να κάνουμε διαγωνισμούς για τις τρέχουσες προμήθειες. Καύσιμα, λαμπτήρες, ανταλλακτικά, λοιπά αναλώσιμα που είναι αναγκαία για τη λειτουργία του Δήμου.


Επειδή τα μεγέθη έχουν μεγαλώσει, το 15χίλιαρο που προβλέπει ο νομοθέτης για τις προμήθειες, θα το υπερβούμε σχεδόν όλοι μας.

ΠΡΟΕΔΡΕΙΟ: Κύριε Κοιμήση μισό λεπτό. Επειδή ο εγκληματίας γυρνά πάντα στον τόπο του εγκλήματος, καλημερίζουμε τον κύριο Μίχο, ο οποίος δεν μας ξέχασε και ήρθε έστω και για την καλημέρα.

Α. ΚΟΙΜΗΣΗΣ: Έλεγα λοιπόν ότι θα το υπερβούμε όλοι σχεδόν οι Δήμοι. Η πρόταση, την οποία έχουμε κάνει στο Ελεγκτικό Συνέδριο –  και αυτό πρέπει να το δούμε, δεν μπορεί να γίνει διαφορετικά – είναι με απόφαση του Δημοτικού Συμβουλίου για το πρώτο τρίμηνο, να ληφθεί απόφαση για απευθείας ανάθεση αυτών των προμηθειών και η Οικονομική Επιτροπή να κάνει πρόχειρες διαγωνιστικές διαδικασίες για το τρίμηνο, για να ξεπεράσει το πρόβλημα της έγκρισης και νομιμοποίησης των ενταλμάτων, γιατί αυτά από τώρα πρέπει να πάνε στον Επίτροπο για κύρωση και όταν θα υπερβούμε τα 15.000 θα γυρίσουν πίσω.

Δεύτερο θέμα και αυτό είναι ανακοινώσιμο, γιατί το έχει κυρώσει η ολομέλεια του Ελεγκτικού Συνεδρίου. Τα Νομικά Πρόσωπα που δεν έχουν ακόμα σχηματοποιηθεί με βάση τον 3852 εξακολουθούν και λειτουργούν όπως ακριβώς και προηγούμενα. Δηλαδή, Δημοτικές Επιχειρήσεις, Κοινωφελείς Επιχειρήσεις, όλα τα Νομικά Πρόσωπα λειτουργούν όπως ακριβώς λειτουργούσαν, μέχρι να εκδοθεί το ΦΕΚ, το οποίο θα συστήσει τη νέα μορφή του ενιαίου Νομικού Προσώπου. Από τότε και μετά θα αρχίσουν τα εντάλματα να πηγαίνουν για έλεγχο στο Ελεγκτικό Συνέδριο. Οπότε, αυτό το μεγάλο το κομμάτι έχει λυθεί. Αυτό δεν σημαίνει βέβαια ότι δεν θα ακολουθηθεί η νόμιμη οδός, όπως μέχρι σήμερα ακολουθούταν. 


Υπάρχει ένα ζήτημα για Νομικά Πρόσωπα, κυρίως Δημοτικές Επιχειρήσεις Ύδρευσης-Αποχέτευσης, των οποίων η χωρική αρμοδιότητα δεν μεταβάλλεται. Αυτό είναι ένα ζήτημα, το οποίο θα πρέπει να το δούμε. Πιστεύω ότι με κάποια ερμηνεία ή με κάποια νομοθετική διάταξη θα πρέπει και αυτό να ρυθμιστεί.


Τρίτο θέμα είναι το θέμα των επαναλαμβανόμενων δαπανών που κάνει ο Δήμος, που δεν υπάρχει κανένας απολύτως λόγος να πηγαίνουν στο Ελεγκτικό Συνέδριο. Ποιες είναι αυτές; Είναι οι δαπάνες των εξόδων παράστασης των αιρετών ή της αντιμισθίας τώρα, των Προέδρων των Δημοτικών και Τοπικών Κοινοτήτων, των εργαζομένων στους Δήμους, με σχέση εργασίας ιδιωτικού δικαίου, αλλά ορισμένου χρόνου. Αυτά πηγαίνουν κάθε μήνα πρέπει να ξέρετε με διαδρικές επαναλαμβανόμενες ενταλματοποιήσεις στον Επίτροπο και είναι εξαιρετικά χρονοβόρες οι διαδικασίες, με αποτέλεσμα να υπάρχουν προβλήματα. Ζητάμε να μην πηγαίνουν. Να πηγαίνει μία φορά και δεύτερη φορά όταν υπάρχει μεταβολή.

Υπάρχει ένα θέμα με τα έργα. Έχουμε θέσει και το κομμάτι των έργων. Εκεί όμως υπάρχει ένα πρόβλημα και είναι πρόβλημα ουσίας, γιατί πληροφορηθήκαμε ότι υπάρχουν συνάδελφοι, που από το δεύτερο κιόλας λογαριασμό προσκομίζουν για πληρωμές συμβάσεις με συγκριτικούς πίνακες. Αυτό, συνάδελφοι, δεν μας τιμά. Είναι πρόβλημα για τη δική μας λειτουργία και εκθέτει συνολικά την Αυτοδιοίκηση χωρίς λόγο. Θα το δούμε όμως και αυτό.


Πηγαίνουμε σε ένα επόμενο θέμα, το οποίο είναι εξαιρετικά κρίσιμο και αυτό. Το Υπουργείο Εσωτερικών έχει εκδώσει εγκύκλιο την επικαιροποίηση τον Νοέμβριο όσον αφορά τις προμήθειες που προβλέπει ο ΕΚΠΟΤΑ και λέει – το λέει και ο νόμος, το ερμηνεύει και η εγκύκλιος – ότι οι δαπάνες ανά κωδικό του προϋπολογισμού που είναι προμήθειες, που δεν υπερβαίνουν τα 15.000 ανά κωδικό, νομίμως πραγματοποιούνται. Το Ελεγκτικό Συνέδριο όμως έρχεται και λέει ότι είναι γενικώς οικοδομικό υλικό, ότι είναι γενικώς ηλεκτρολογικό υλικό, ότι είναι γενικώς ανταλλακτικό υλικό, το οποίο αφορά τον εξοπλισμό ή τις προμήθειες για τη λειτουργία των γραφείων, θα πρέπει να ομαδοποιείται. Αυτό αντιλαμβάνεστε ότι δημιουργεί υποχρέωση διαγωνισμών για εκατοντάδες κωδικούς ανά Δήμο, χιλιάδες στους περισσότερους, που δεν είναι εύκολο να περιγραφούν με βάση τον ΕΚΠΟΤΑ, πολύ περισσότερο δεν είναι εύκολο να προσδιορίσεις, όπως λέει ο νόμος, τις ποσότητες, το είδος, τη χρονική ανάγκη που θα πρέπει να τις προμηθευτείς και κυρίως δεν μπορεί να δώσεις τον προμηθευτή μια ασφάλεια ως προς την τάξη μεγέθους της προμήθειας, ώστε αυτός να σου δώσει τη δική του προσφορά.


Αυτό είναι ένα ουσιαστικό πρόβλημα, το οποίο το θέσαμε, δεν υπήρξε απάντηση. Ελπίζω όμως να υπάρξει, γιατί είναι μείζον θέμα.


Ένα άλλο θέμα, το οποίο είναι εξίσου σημαντικό. Ο Ν.3463, ο Κώδικας μας λέει ότι μπορούν οι Δήμοι να χρηματοδοτούν και να επιχορηγούν αθλητικούς συλλόγους, εκκλησίες, πολιτιστικούς συλλόγους και τα λοιπά για δράσεις, τις οποίες αναπτύσσουν. Όπως επίσης, μπορούν να επιχορηγούν, εφόσον εκπονείται το διετές επιχειρησιακό σχέδιο, τις κοινωφελείς επιχειρήσεις, που εγκρίνονται κατά νόμο από τα αρμόδια Όργανα.

Το Ελεγκτικό Συνέδριο όμως έχει πει με δική του νομολογία ότι, εφόσον αυτά τα Νομικά Πρόσωπα επιχορηγούνται, δεν θα πρέπει να καλύπτουν λειτουργικές δαπάνες του φορέα. Να το πω απλά, αν επιχορηγήσεις ένα αθλητικό σωματείο, δεν μπορείς να πληρώσεις τις δαπάνες για τις μπάλες και τις φανέλες, δεν μπορείς να πληρώσεις τον προπονητή, δεν μπορείς να πληρώσεις τα ρεύματα και τα τηλέφωνα του γραφείου, δεν μπορείς να πληρώσεις τις μεταφορές. Μα δεν υπάρχει και τίποτα άλλο να πληρώσεις σαν αθλητικό σωματείο.


Εδώ λοιπόν υπάρχει ένα πρόβλημα περιπίπτουσας κρίσης, το οποίο οδηγεί σε οιονεί έλεγχο σκοπιμότητας και είναι ένα θέμα αυτό, το οποίο τέθηκε στο Ελεγκτικό Συνέδριο. Να σας πω ότι η άποψή τους είναι ότι προφανώς θα πρέπει να αντιμετωπίσουμε με πνεύμα, όχι ενός ελεγκτικού μηχανισμού, ο οποίος συντονίζεται όταν κάνει καταλογισμούς, αλλά βοηθώντας το σύστημα να προσεγγίσει και να εφαρμόσει σε απόλυτο βαθμό τη νομιμότητα. Αυτή είναι και η δική μας η πρόθεση και όχι άλλη.


Φεύγω από το Ελεγκτικό Συνέδριο. Για θέμα των συλλογικών Οργάνων της Αυτοδιοίκησης. Ο νόμος λέει ότι δεν υπάρχουν Τοπικές Ενώσεις, θα πρέπει να γίνει νέο Προεδρικό Διάταγμα, γιατί υπάρχουν οι Περιφερειακές Ενώσεις των Δήμων και η Κεντρική Ένωση Δήμων Ελλάδας και ο νόμος λέει, επίσης, ότι το Διάταγμα, το οποίο θα ετοιμαστεί, θα πρέπει να δοθεί στην Κεντρική Ένωση, για να υπάρξει η αντίστοιχη γνωμοδότηση. Προφανώς θα υπάρχει και κάποιος χρόνος για να εκφράσουν άποψη και τα συλλογικά Όργανα, όπως γίνεται κάθε φορά. Υπάρχει αντικειμενικός λόγος μεταβολής του Διατάγματος και δεν υπάρχει κανένας λόγος να γκρινιάζουμε για αυτό τον λόγο.


Δημοτικές Επιχειρήσεις. Εδώ υπάρχει ένα πολύ μεγάλο πρόβλημα σε ορισμένους όμως Δήμους, δεν είναι γενικευμένο. Υπάρχουν επιχειρήσεις, οι οποίες δεν προσαρμόστηκαν με βάση τις νομοθετικές προβλέψεις που είχε ο Κώδικας, δηλαδή, να καταργηθούν και όσες λειτουργίες μπορούσαν να μεταφερθούν στις κοινωφελείς, να γίνουν κοινωφελείς και υπάρχουν εκκρεμότητες.

Εμείς ως ΚΕΔΚΕ έχουμε πει και έχει αναλάβει η ΕΕΤΑΑ, σας έχει δώσει στοιχεία νομίζω για να ενημερώσετε τη βάση της εταιρείας ποιες επιχειρήσεις και με τι ακριβώς θεματικό αντικείμενο ασχολούνται και τι προσωπικό έχουν και τι δαπάνες και τι υποχρεώσεις οικονομικές, για να υπάρξει μια οριστική ρύθμιση. Γιατί δεν μπορεί με όλες τις παρατάσεις, οι οποίες δόθηκαν διαδοχικά, να αντιμετωπιστεί το θέμα και είναι μείζον θέμα αυτό, για να μην πάρει δουλείες δικαστικών εκκρεμοτήτων και νομικών εκκρεμοτήτων ο νέος φορέας, ο οποίος αναλαμβάνει.
Στο κομμάτι των οικονομικών. Νομίζω ότι όλοι στην Ελλάδα ζούμε και νομίζω ότι υπάρχει και επίγνωση ότι η χώρα μας κάνει μια τιτάνια προσπάθεια για να ανακάμψει οικονομικά. Αν κανείς από εμάς βγει με ορισμένες ακραίες απόψεις, διεκδικώντας χρήματα πάνω από το ύψος των φυσικών μας εσόδων όσον αφορά τις επιχορηγήσεις με βάση τα δεδομένα του 2009 ή γραφικούς θα μας πουν ή τρελούς. Δεν λέω ότι δεν υπάρχουν ανάγκες στον χώρο της Τοπικής Αυτοδιοίκησης κυρίως ως προς τα οικονομικά και ισχυρίζομαι ακριβώς το αντίθετο …

ΟΜΙΛΗΤΗΣ: (εκτός μικροφώνου)

Α. ΚΟΙΜΗΣΗΣ: Να τελειώσω και μετά να πάρετε τον λόγο για να μιλήσετε.

ΠΡΟΕΔΡΕΙΟ: Θα δοθεί ο λόγος σε όλους από κάτω όσοι θελήσετε να μιλήσετε.

ΟΜΙΛΗΤΗΣ: (εκτός μικροφώνου)

ΠΡΟΕΔΡΕΙΟ: Κύριε συνάδελφε, αφήστε να απαντά το Προεδρείο σε αυτά, αν χρειαστεί. Τώρα θα κάνουμε συνέχιση της ημερίδας ή όχι; Μπορεί να συμφωνώ εγώ περισσότερο μαζί σας. Όμως να κρατήσουμε τη διαδικασία.

ΟΜΙΛΗΤΗΣ: (εκτός μικροφώνου)

ΠΡΟΕΔΡΕΙΟ: Θα σας δώσω τον λόγο να το πείτε από μικροφώνου κανονικά.

ΟΜΙΛΗΤΗΣ: (εκτός μικροφώνου)

Α. ΚΟΙΜΗΣΗΣ: Το είπατε, σας ακούσαμε, δεν είχα καμία πρόθεση να σας προσβάλω, δεν απευθυνόμουν σε εσάς, σε κανέναν προσωπικά. Αν θέλετε, εννοούσα τον εαυτό μου και κανέναν άλλον. Όμως θα επαναλάβω αυτό που είπα. Το διεκδικητικό μας πλαίσιο και η οικονομική μας απαίτηση και ο δικός μας σχεδιασμός δεν μπορεί να είναι έξω από το γενικότερο οικονομικό πλαίσιο της χώρας, αν αυτό ικανοποιεί.

ΟΜΙΛΗΤΗΣ: (εκτός μικροφώνου)

Α. ΚΟΙΜΗΣΗΣ: Θα εξηγήσω τι εννοώ. Γιατί ενοχλείστε;
ΠΡΟΕΔΡΕΙΟ: Καταρχήν, να διευκρινίσω το εξής: ότι λέει ο κάθε ομιλητής δεν είναι θέση της ΚΕΔΚΕ, είναι θέση της παράταξης που εκπροσωπεί και κυρίως του ιδίου. Να είναι διευκρινισμένο αυτό εξαρχής, για να μην παρεξηγούμαστε. Δεν σημαίνει ότι συμφωνούμε όλοι με ότι λέει ο κάθε ομιλητής.
Α. ΚΟΙΜΗΣΗΣ: Συνάδελφε, εδώ θα καθίσουμε, θα ακούσουμε απόψεις, για αυτό ήρθαμε σήμερα εδώ, αλλά αφήστε να αναπτύξω μία άποψη. Δεν χρειάζεται να συμφωνούμε σε όλα. 

Θα πω λοιπόν ότι το προέχον κατά τη δική μου άποψη όσον αφορά τα οικονομικά της Αυτοδιοίκησης είναι και το ύψος των πόρων, αλλά το προέχον είναι η προγραμματική ασφάλεια, αυτό είναι που δημιουργεί τα προβλήματα. Δηλαδή, όταν προϋπολογίζεις και προγραμματίζεις ένα Α ποσό, υπέρχεται μετά στη φάση της λειτουργίας και της υλοποίησης ένα σοκ. Εκεί είναι το πρόβλημα. Γιατί υπάρχουν πολλοί Δήμοι, πρέπει να ξέρετε, εμείς έχουμε στοιχεία, εσείς μπορεί να μην τα έχετε. Ενώ εγώ προσωπικά έχω στοιχεία και υπάρχουν βάσει δεδομένων, που δεν μπορούν να απορροφήσουν χρήματα και υπάρχουν Δήμοι που έχουν εμφανίσει σημαντικά υπόλοιπα πλεονασματικά, μιλώ ως προς τα ταμεία τώρα στις ενοποιήσεις και υπάρχουν άλλοι που έχουν άλλου είδους προβλήματα.

Τα χρήματα όμως που ζητούν οι Δήμοι δεν μπορεί να αφορούν υπέρμετρη διόγκωση των λειτουργικών δαπανών σε βάρος των επενδύσεων που είναι αναγκαίες ενδεχομένως σε κάθε περιοχή και μάλιστα όταν αυτές συνδέονται με το βασικό παραγωγικό πλεονέκτημα της κάθε περιοχής και ακόμα περισσότερο λέω εγώ όταν θα πρέπει να επιφέρουν και λειτουργικές αποσβέσεις. Γιατί κάνουμε διαχείριση δημοσίου χρήματος που το εισφέρει τώρα σε αυτή τη φάση ιδιαίτερα ο εργαζόμενος, ο κάθε ελεύθερος επαγγελματίας ο αυταπασχολούμενος, από το υστέρημά του. 

Επομένως, η δική μας διαχειριστική πολιτική και η αξιοποίηση αυτών των πόρων πρέπει να είναι πιο υπεύθυνη. Αυτή είναι η δική μου άποψη και θέλω να ακούσω κάποιον αντίλογο σε αυτό.
Ποιο είναι το πλαίσιο των χρημάτων και των οικονομικών πλέον, του οικονομικού περιβάλλοντος, μέσα στο οποίο θα κινηθούμε φέτος; Είναι αυτά, τα οποία προβλέπει ο προϋπολογισμός όσον αφορά τις κατανομές των ΚΑΠ. Αυξημένα είναι σε σχέση με πέρυσι και αυξημένα σε σχέση με πέρυσι είναι τα χρήματα, τα οποία προβλέπει όσον αφορά τις επενδύσεις. Πήραμε εξακόσια σαράντα. Εμείς θεωρούσαμε ότι τα χρήματα αυτά ένα κομμάτι ήταν οφειλόμενα από το 2008 και το 2009, έτσι ήταν η συμφωνία. Τελικά το κλείσιμο στον απολογισμό τον οικονομικό έλεγε ότι τα χρήματα που παίρνετε μέσα στο 2010 είναι τα εξακόσια σαράντα αθροιστικά, ανεξαρτήτως πηγής προέλευσης και αιτίας, γιατί αυτά έχει το δημόσιο ταμείο και φέτος είναι εξακόσια εβδομήντα.

Ναι, βεβαίως και είναι μια ανάσα όσον αφορά τη δόση των υπεξαιρεθέντων, τα δύο δεκατέσσερα, που θα δοθούν μέσα στο δεκαήμερο αυτό και αναφέρομαι στους συναδέλφους, οι οποίοι έχουν τρέχουσες εκκρεμότητες. Εδώ όμως υπάρχει ήδη ένα πρόβλημα, το οποίο είναι διαχειριστικό. Θα το πω, αλλά πρέπει να το έχουμε υπόψη μας. Δουλεύουμε με δωδεκατημόρια. Ακόμα και αν έχουμε δυνατότητα εκταμίευσης πόρων για υποχρεώσεις έργων ή άλλων τρεχουσών αναγκών που έρχονται από το 2010, πιθανόν να υπάρχει πρόβλημα από τον έλεγχο του Ελεγκτικού Συνεδρίου, αν το δωδεκατημόριο θα το υπερβούμε και αυτό είναι ένα ζήτημα και θα υπάρξουν τέτοιες περιπτώσεις.

Υπάρχει από εκεί και μετά άλλο θέμα όσον αφορά τις επενδύσεις και τις ανάγκες μας τις οικονομικές; Βεβαίως υπάρχει. Ποιο είναι αυτό; Είναι το ΕΣΠΑ, το οποίο μπαίνει σε φάση αναθεώρησης. Έχουμε ζητήσει ήδη ως ΚΕΔΚΕ να κάνουμε συζήτηση και συνάντηση με το Υπουργείο το αντίστοιχο, τον κύριο Χρυσοχοϊδη, για να συζητήσουμε τη διαδικασία αξιοποίησης των κρατικών αυτών πόρων, γιατί φαντάζομαι το ξέρετε πολύ καλά ότι η διαδικασία, η οποία ακολουθούταν μέχρι σήμερα, με βάση τα Περιφερειακά Συμβούλια τα καταργηθέντα, ισχύει και τώρα. Δηλαδή, τα έργα, τα οποία θα εντάσσονται μέσα για τον πρώτο βαθμό, θα πρέπει να είναι αποφασισμένα και κυρωμένα με αποφάσεις των Περιφερειακών Συμβουλίων της Περιφερειακής Αυτοδιοίκησης πλέον και αυτό είναι ένα θέμα, γιατί δημιουργεί μία σχέση ιεραρχικής εξάρτησης των δύο βαθμών, που δεν θα έπρεπε να υπάρχει.

Τρίτον, πέραν από το ΕΣΠΑ, δηλαδή, είναι το πρόγραμμα ΕΛ.Α.Δ.Α. Στο πρόγραμμα ΕΛ.Α.Δ.Α. δεν υπάρχει εξειδίκευση. Όμως η ΚΕΔΚΕ έχει εκφράσει την άποψή της όσον αφορά την έκδοση του Διατάγματος που περιγράφει τους άξονες χρηματοδότησης, που έγιναν και δεκτές οι παρατηρήσεις που έκανε η ΚΕΔΚΕ. 
ΟΜΙΛΗΤΗΣ: (εκτός μικροφώνου)

Α. ΚΟΙΜΗΣΗΣ: Εννοείτε ποιες είναι οι παρατηρήσεις της ΚΕΔΚΕ; Εντάξει, ήταν να υπάρχει η δυνατότητα και δανειοδότησης μέσα στο καλάθι των πόρων. Δηλαδή, να υπάρξουν και δάνεια, τα οποία θα μπορούν να χρηματοδοτήσουν το πακέτο αυτό και κυρίως να υπάρξουν και δυνατότητες ενίσχυσης πρωτογενούς παραγωγής ή περιπτώσεις δραστηριοτήτων, οι οποίες έχουν σχέση με το ιδιαίτερο πλεονέκτημα που έχει η κάθε περιοχή.


Τέλος, για να κλείσω, το πρόγραμμα «Βοήθεια στο Σπίτι» ήταν μια σημαντική επίτευξη και επιτυχία θα έλεγα της ΚΕΔΚΕ, γιατί έπρεπε αφενός μεν να υπάρξει συνέχιση στο πρόγραμμα και αφετέρου έπρεπε να υπάρξει εξασφάλιση του προσωπικού που είναι σήμερα στις δομές. Σε αυτό το χρονικό διάστημα μέχρι τέλος, 31/12/11, θα πρέπει να υπάρξει η προπαρασκευή και η προετοιμασία, ώστε το πρόγραμμα να αποκτήσει πλέον στο διηνεκές δυνατότητες υλοποίησης, γιατί ο κοινωνικός τομέας θα είναι προτεραιότητα.


Συνάδελφοι, η ΣΑΤΑ σας είπα είναι γύρω στα 670.000.000 €, αυτό προβλέπει ο προϋπολογισμός, αυτή είναι η υπόσχεση ότι θα δοθούν. Όμως σας επαναλαμβάνω ότι για εμένα νομίζω ότι είναι η προγραμματική ασφάλεια, γιατί όλοι μας προγραμματίσαμε, με βάση τις οδηγίες που δόθηκαν το 2010, αλλά μάθαμε όμως το καλοκαίρι του 2010 ότι δεν θα υπάρξουν επιπλέον χρηματοδοτήσεις και πολύ αναγκάστηκαν, είτε να κόψουν το τεχνικό τους πρόγραμμα, να μην δημοπρατήσουν έργα, άλλοι που τα είχαν δημοπρατήσει να είναι σε εκκρεμότητα αυτή τη στιγμή και απλήρωτες υποχρεώσεις και αυτό είναι θέμα. Δηλαδή, είναι θέμα πως θα κλείσει το πρόγραμμα του ΘΗΣΕΑ, το οποίο είναι με εκκρεμείς λογαριασμούς. Εμείς λέμε ότι ένα κομμάτι από το πρόγραμμα ΕΛ.Α.Δ.Α. θα πρέπει να μπει για να κλείσει αυτά τα κονδύλια. Δηλαδή, για να ξεκαθαρίσω το πλαίσιο.


Κλείνω, λέγοντας ότι έχουμε την ατυχία να είμαστε σε μία μεταβατική περίοδο που πρέπει να στρώσουμε ένα καράβι, το οποίο σέρνει πάρα πολλές βάρκες μαζί και δυστυχώς, με πάρα πολύ μεγάλους δημοσιονομικούς περιορισμούς, οι οποίοι δημιουργούν αγκυλώσεις και δεν διευκολύνουν το πολιτικό μάνατζμεντ, δηλαδή, δεν διευκολύνουν την πολιτική διαχείριση. Πολλά πράγματα, που ενδεχομένως θα τα λύαμε και θα τα επιλύαμε με διαφορετικούς τρόπους, σήμερα δεν μπορούμε. Όμως είμαστε αναγκασμένοι να προσαρμοστούμε με τις υφιστάμενες διατάξεις.


Αυτή η θητεία μας, κατά τη δική μου εκτίμηση, για να μην παρεξηγηθώ, θεωρώ ότι θα είναι θητεία προσαρμογής. Δηλαδή, θα είναι θητεία που εμείς θα ετοιμάσουμε το έδαφος για κάποιους άλλους, που πιθανόν να μην είμαστε και εμείς. Πιθανόν να εισπράξουμε και μεγάλο πολιτικό κόστος, γιατί οι προσδοκίες που καλλιεργήθηκαν στον κόσμο και στο εκλογικό ακροατήριο ήταν πάρα πολύ μεγάλες.


Όμως το γεγονός, κατά τη δική μου άποψη, μετά από τόσα χρόνια αρχίζουμε και μιλάμε για μια ουσιαστική αποκέντρωση της εξουσίας και ότι εμείς σαν φυσικά πρόσωπα είμαστε παρόντες και συνδιαμορφωτές αυτής της κατάστασης, νομίζω ότι θα δικαιώσει τις προσδοκίες μας και τις προσπάθειές μας στο μέλλον. Ακόμα και αν οι οξείες και οι διαφορετικές απόψεις των παρατάξεων, των φυσικών προσώπων, των θεσμών μέσα στην Τοπική Αυτοδιοίκηση, δημιουργούν εντάσεις, ο διάλογος και η ανταλλαγή των απόψεων για θέματα όμως υπαρκτά, υποστατά, που αφορούν την καθημερινότητα, τη ζωή, τη λειτουργία του Δημοτικού Οργανισμού και δεν αφορούν τη θεωρία για το τι θα γίνει στον Άρη ή στο υπερπέραν, αλλά αφορά την κατάσταση, την οποία βιώνουμε σαν Τοπική Αυτοδιοίκηση, είναι επιβαλλόμενη και νομίζω ότι είναι βασική συμβολή και πολύ μεγάλη παρακαταθήκη για την τοπική δημοκρατία.


Προσωπικά εκτιμώ ότι δε 15-20 χρόνια θα μπορούμε να είμαστε περήφανοι και στην πατρίδα μας, τα παιδιά μας, τα εγγόνιά μας και να καμαρώνουν ότι και η Ελλάδα είναι κομμάτι της άλλης Ευρώπης που έχει πετύχει μεγάλες επιδόσεις στον τομέα, όχι μόνο της αποκέντρωσης της εξουσίας, αλλά και της βελτίωσης των στοιχείων και των δεικτών στην τοπική οικονομία. Έτσι διαμορφώνονται τα κράτη και όχι με βολονταρισμούς ή οτιδήποτε άλλο.

Ευχαριστώ για την προσοχή σας. Εύχομαι στον καθένα καλή θητεία και κυρίως στομάχι δυνατό, γιατί πρέπει να σπάσετε πέτρες.


Καλή θητεία.

ΠΡΟΕΔΡΕΙΟ: Μέχρι να πάρει τον λόγο κύριος Τζανακούλης, να διευκρινίσω ορισμένα πράγματα. Πρώτον, επισήμως εμείς ως Δ.Σ. της ΚΕΔΚΕ, δεν ξέρω αν ο κύριος Κοιμήσης έχει προσωπική ενημέρωση, δεν έχουμε την ενημέρωση που άκουσα πριν από λίγο σε ότι αφορά το Προεδρικό Διάταγμα για το ΕΛ.Α.Δ.Α. Η επίσημη ενημέρωση που έχουμε εμείς είναι ότι δεν έκαναν καμία από τις προτάσεις της ΚΕΔΚΕ δεκτές και το κυριότερο απ’ όλα δεν έχουμε πάρει απάντησης την κυριότερη πρόταση, που είναι η συγχρηματοδότηση και κυρίως τι ποσοστό θα βάλει το κράτος και τι ποσοστό η Αυτοδιοίκηση. Μην κρυβόμαστε πίσω από το δάκτυλό μας, αυτό είναι το κουμπί και αυτό είναι το κουτί της Πανδώρας. Μέχρι λοιπόν και αυτή τη στιγμή που μιλάμε δεν έχει επισήμως έρθει στην ΚΕΔΚΕ η παραμικρή ενημέρωση.


Το δεύτερο, το οποίο επίσης θέλω να είναι τελείως ξεκαθαρισμένο, είναι το εξής: ωραία τι λέει ο προϋπολογισμός του κράτους που ψηφίστηκε. Αυτό τον προϋπολογισμό όμως πρέπει να τον δούμε με το τι λέει το τελευταίο μνημόνιο για την Τοπική Αυτοδιοίκηση. Γιατί και πέρσι άλλος προϋπολογισμός ψηφίστηκε και άλλος προϋπολογισμός εκτελέστηκε σε ότι αφορά την Τοπική Αυτοδιοίκηση και το γνωρίζετε όλοι σας αυτό. Μακάρι ο φετινός προϋπολογισμός με τα νούμερα που ακούσατε να εκτελεστεί. Δεν νομίζω ότι θα υπάρξει Δήμαρχος, ανεξάρτητα που ανήκει ιδεολογικά, που δεν θα το πανηγυρίσει. Όμως εγώ κρατώ πολλές επιφυλάξεις και βεβαίως, υπενθυμίζω ότι δεν έχει βγει ακόμα η ΚΥΑ του 2010. Το ότι δεν βγήκε η ΚΥΑ πήρε απάντηση τελικώς, διότι αν είχε βγει η ΚΥΑ, θα ήταν πολύ πιο δύσκολο να κοπεί το 1,5 δις που κόπηκε. Αυτές είναι αλήθειες και μακάρι να πέσουμε έξω όσοι θα μιλήσουν με κάποιες αμφιβολίες για τα νούμερα.

Ένα τελευταίο, με το οποίο κλείνω. Αυτό είναι προσωπική μου τοποθέτηση, αν θέλετε. Μπορεί να εκπροσωπεί και άλλους, είναι προσωπική τοποθέτηση.


Κάποτε ο κύριος Υπουργός πρέπει να μιλήσει με την Αυτοδιοίκηση. Μπορεί να μιλά με δημοσιογράφους, μπορεί να κάνει μονολόγους, να λέει ότι θέλει, δικαίωμά του, αλλά κάποτε πρέπει να μιλήσει με την Αυτοδιοίκηση. Εδώ και δύο μήνες ομόφωνες αποφάσεις της ΚΕΔΚΕ για συνάντηση μαζί του δεν έχουν καν απαντηθεί. Αντίθετα έχω να πω καλά λόγια τουλάχιστον σε ότι αφορά την επικοινωνία για τον κύριο Ντόλιο. Αν ξέραμε ότι είναι εξουσιοδοτημένος να αποφασίζει κιόλας, δεν θα είχαμε κανένα πρόβλημα να συναντιόμασταν μόνο με τον κύριο Ντόλιο. Όμως πολλές φορές μιλάμε, μας ακούει, αλλά δεν παίρνουμε τελικές απαντήσεις. Για λόγους ευγενείας δεν ρωτάμε το αυτονόητο που θα έπρεπε και καταλαβαίνετε όλο ποιο είναι.


Ο κύριος Τζανακούλης θα μιλήσει. Μία ενημέρωση πιο αναλυτική για το οικονομικά από τον Πρόεδρο της Οικονομικής Επιτροπής και μετά ο λόγος είναι σε εσάς.


Κύριε Τζανακούλη, έχετε τον λόγο.

Κ. ΤΖΑΝΑΚΟΥΛΗΣ: Ευχαριστώ κύριε Πρόεδρε. Αγαπητοί συνάδελφοι, καταρχήν θα ήθελα να σας συγχαρώ, ειδικά τους νεοεκλεγέντες, να σας ευχηθώ καλή θητεία και πάνω απ’ όλα, καλό κουράγιο, γιατί είναι αυτό που μας χρειάζεται όλους.

Βέβαια, πρέπει να σας πω ότι το να υπηρετούμε την Τοπική Αυτοδιοίκηση και ιδιαίτερα αυτή του Α΄ Βαθμού είναι πάρα πολύ καλό, γιατί νομίζω ότι όλοι την υπηρετούμε με αγάπη, γιατί το θέλουμε, γιατί μας τίμησαν οι πολίτες να είμαστε εκεί και εμείς πρέπει να κάνουμε το καλύτερο δυνατό. Βέβαια, συνέπεσαν πάρα πολλά πράγματα αυτή την εποχή και τα πράγματα είναι πάρα πολύ δύσκολα.
Εγώ έχω μια διαφορετική θεώρηση ως προς αυτές τις συγκεντρώσεις και είχαμε πει να τις κάνουμε περίπου έναν μήνα, αφότου αναλάβουμε τα καθήκοντά μας και μετά από αυτές τις συγκεντρώσεις που είχαν γίνει, που έλεγαν τι περίπου πρέπει να κάνουμε, για να πούμε εμείς οι παλαιότεροι που έχουμε μια εμπειρία τι πρέπει ο καθένας να κάνει, αλλά περισσότερο να ακούσουμε τους προβληματισμούς τους δικούς σας, ειδικά εννοώ των καινούργιων, που σε αυτόν τον μήνα προσπάθησαν ή προσπαθούν  να βρουν λύσεις. 

Δεν έχει νόημα να ερχόμαστε εδώ και να λέμε πράγματα άλλα παραταξιακά και τα λοιπά, διότι εδώ είναι το ζουμί της υπόθεσης. Τι κάνουμε; Πως θα ανταπεξέλθουμε σε αυτά τα δύσκολα πράγματα;

Είναι αλήθεια βέβαια – και το ξέρετε όλοι και οι καινούργιοι νομίζω – ότι η Τοπική Αυτοδιοίκηση εδώ και πάρα πολλά χρόνια ήθελε αλλαγή στα πράγματα. Ήρθε ο Καλλικράτης. Δεν είναι αυτός, τον οποίο ήθελε η Τοπική Αυτοδιοίκηση και όπως είχε αποφασίσει στα συνέδρια. Για να λέμε τα πράγματα με το όνομά τους. Όμως ήρθε ο Καλλικράτης, αυτός που ήρθε και εμείς είμαστε εδώ, επιλέξαμε να τον υπηρετήσουμε, να δώσουμε στο καλό ότι το καλύτερο.

Συνέπεσε λοιπόν και η κρίση, συνέπεσαν και οι αλλαγές του Καλλικράτη και όπως είπα, τα πράγματα είναι πάρα πολύ δύσκολα και τα έχετε δει.

Αυτή δε η συγκέντρωση η σημερινή θα πω ότι είναι από τις πιο δύσκολες από την εξής άποψη: γιατί σήμερα εδώ είναι συνάδελφοι από Δήμους που δεν πήραν κανέναν άλλον Δήμο από γύρω, είναι συνάδελφοι από Δήμους, που συνενώθηκαν με άλλους Δήμους και είναι και πολλοί συνάδελφοι κυρίως από νησιωτικούς Δήμους που υπάρχουν και το ξέρουμε πάρα πολύ καλά, μια σειρά από ιδιορρυθμίες και πάρα πολλές δυσκολίες. Για αυτό επαναλαμβάνω είναι δύσκολη, αλλά από τις πιο κρίσιμες.

Εγώ θα προσπαθήσω να σας πω μερικά πράγματα, πως μπορούμε να τα αντιμετωπίσουμε όσο γίνεται καλύτερα, βέβαια, υπάρχουν ιδιαιτερότητες πάντοτε και οπωσδήποτε συνδέονται με τα  οικονομικά. Τα οικονομικά είναι στη χειρότερη των καταστάσεων. Αυτό δεν μπορεί να το αμφισβητήσει κανένας.

Ουδέποτε η Τοπική Αυτοδιοίκηση στερήθηκε δύο δόσεων ΣΑΤΑ και μάλιστα, όταν τα είχαμε προϋπολογισμένα, διότι όταν πέρυσι όσοι υπηρετούσαν έκαναν τον προϋπολογισμό, δηλαδή, από το 2009 για το 2010, δεν είχαν ενδείξεις ότι δεν θα δοθεί η ΣΑΤΑ και μάλιστα, ουσιαστικά η μισή ΣΑΤΑ και προγραμμάτισαν έργα, τα οποία τα προχωρούσαν. Δεν ήξεραν από την αρχή, καλά τα λέει τώρα ο κύριος Κοιμήσης, εμείς τον παρακολουθούμε, άλλα έλεγε πριν λίγο για τον ΘΗΣΕΑ, τώρα προσπαθεί να τα στρογγυλοποιήσει. Δεν είναι έτσι.

Για τον ΘΗΣΕΑ δίναμε μάχη να ολοκληρωθεί και δεν φαινόταν από πουθενά ότι θα κοπεί. Στην πορεία ήρθε εγκύκλιος που λέει «Κανονίστε την πορεία σας μέχρι 31 Αυγούστου, ότι είναι να κάνετε, μέχρι 31 Αυγούστου». Εκεί που εμείς ετοιμαζόμασταν στην ΚΕΔΚΕ να πιέσουμε το Υπουργείο το 31 Αυγούστου να το κάνει 31 Δεκεμβρίου, έρχεται άλλο χαρτί και λέει «Όσοι συμβασιοποιήσατε μέχρι 25 Ιουνίου και τελειώσαμε». Όμως στη συνέχεια αποδεικνύεται ότι ούτε αυτό ήταν αληθές, διότι σήμερα ανά την Ελλάδα πλείστα όσα έργα, που είχαν συμβασιοποιηθεί, που είχαν ξεκινήσει με αυτά τα τελευταία της 25ης Ιουνίου, είναι σταματημένα και είναι σταματημένα γιατί οι εργολάβοι δεν μπορούν να χρηματοδοτήσουν άλλο αυτά τα έργα, αφού δεν πληρώνονται και για αυτά και έχουν σταματήσει. Να σας πω εγώ στη Λάρισα, για να μην λέω αλλού, τέσσερα έργα είναι σταματημένα, γιατί οι εργολάβοι λένε «Εμείς δεν μπορούμε να πληρώσουμε άλλο». Δεν διαφαίνεται ακόμα τη γίνεται. 
Γίνεται μια συζήτηση για το ΕΛ.Α.Δ.Α. Πρέπει να σας πω, αγαπητοί συνάδελφοι, όταν συζητούσαμε τον Καλλικράτη, γιατί υπήρχε η Επιτροπή από την ΚΕΔΚΕ, εμείς είχαμε βάλει ως όρο το πρόγραμμα ΕΛ.Α.Δ.Α. να είναι καθαρά για την Τοπική Αυτοδιοίκηση Α΄ Βαθμού και να είναι 4.000.000.000 € στα 4-5 χρόνια. Φαίνεται να είναι 4.000.000.000 €, αλλά αν αφαιρέσουμε από εδώ που πάει για Περιφέρεια, αν αφαιρέσουμε από εκεί να πληρωθεί κανένας ΘΗΣΕΑΣ, αν έτσι, αν αλλιώς, εγώ υπολογίζω ότι θα μείνει, δεν θα μείνει ένα διακόσια, ένα τριακόσια, δηλαδή, για να ξέρουμε τι ακριβώς έχουμε. Αν έχει κάποιος άλλος διαφορετική πληροφόρηση, να την καταθέσει. Τα έχουμε αναλύσει αυτά. Άρα λοιπόν, όσον αφορά τα οικονομικά είναι πάρα πολύ δύσκολα. 

Όμως στην πράξη τώρα τι γίνεται κάθε ημέρα; Πράγματι, οι Δήμοι που αντιμετωπίζουν μεγάλα προβλήματα είναι αυτοί που συνενώθηκαν πολύ μικροί και ιδιαίτερα έχουν Δήμους που δεν ήταν ελεγχόμενοι από το Ελεγκτικό Συνέδριο, από τους Επιτρόπους, θα τα δείτε τι γίνεται και θα σας πω τι πρέπει να κάνουμε, χωρίς να έχουμε κανένα πρόβλημα με τους προηγούμενους. Τα αντιμετωπίζουν όμως και οι Δήμοι των πρωτευουσών των Νομών. Εκεί να δείτε τι γίνεται. Σας λέω από τη δική μου εμπειρία, του Δήμου Λαρισαίων.
Ξέρετε ότι ο νόμος προβλέπει να υπάρξουν Επιτροπές απογραφής και παραλαβής. Μην το αφήνετε αυτό. Να το κάνετε το δυνατό συντομότερο, γιατί ουσιαστικά μέχρι τέλος Φεβρουαρίου κανονικά τελειώνει. Μην δώσετε την εντύπωση ότι όλα αυτά που θα γίνουν, γιατί πρέπει να βάλετε και Ορκωτούς Λογιστές, γιατί δεν είναι έτσι, «Τι μου άφησε αυτός τώρα, θα του δείξω εγώ». Πρέπει να είμαστε όλοι εντάξει και για αυτούς που παρέδωσαν, αλλά και για αυτούς που παραλαμβάνουν. Αυτή τη σημασία έχει και δεν έχει, γιατί βγαίνουν πολλοί και λένε «Βάζει αυτός Ορκωτούς Λογιστές, γιατί θέλει να τιμωρήσει τον προηγούμενο». Όχι βέβαια. Όμως πρέπει να είναι ξεκαθαρισμένα. Να ξέρουμε τι μας γίνεται. Γιατί θα σας πω ότι υπάρχουν, που έλεγα προηγουμένως, Δήμοι, που δεν ήταν στον έλεγχο. Κακά τα ψέματα, 1.034 ήμασταν, ο καθένας από τη σκοπιά του έβλεπε πως θα λειτουργήσει. Υπάρχουν τιμολόγια, τα οποία δεν έχουν κανένα δικαιολογητικό. Δηλαδή, να σας πω το απλό. Έλεγε ο Δήμαρχος «Κάνε αυτό το έργο», πήγαινε ο εργολάβος το έκανε, έκοβε το τιμολόγιο, το έπαιρνε και μετά προσπαθούσε να βρει τη δικαιολογία, είτε μέσω Δημαρχιακής, είτε έτσι, είτε αλλιώς. Πολλοί έτρεχαν να κάνουν αναμόρφωση του προϋπολογισμού στην περίοδο των εκλογών ή μετά τις εκλογές, που όπως ξέρετε απαγορευόταν.
Αυτά τα προβλήματα δείτε τα για να μην βρεθείτε προ εκπλήξεων. Αναφέρομαι στους καινούργιους που έχουν τέτοια προβλήματα, για να είσαστε εντάξει, Ορκωτούς Λογιστές, τελεία και παύλα, με την Επιτροπή, όπως είπα, από αιρετούς, που θα κάνει την παραλαβή και την παράδοση. Θα βρείτε πολλά.

Να σας πω τις δυσκολίες, γιατί είναι και συνάδελφοι εδώ, που έλεγα τι μεταφερόμενες υπηρεσίες και τους υπαλλήλους. Ο κύριος Κοιμήσης και εδώ θέλησε λίγο να τα ωραιοποιήσει. Δεν είναι έτσι. Είναι διαφορετικές οι αμοιβές των υπαλλήλων των Δήμων και διαφορετικές οι αμοιβές των ΤΥΔΚ, που ήρθαν στους Δήμους των πρωτευουσών, διαφορετικές οι αμοιβές των υπαλλήλων που έρχονται από τη Νομαρχιακή Αυτοδιοίκηση και πάει λέγοντας και σιγά-σιγά αυτοί θα αρχίσουν τώρα τα επιδόματα, τα έτσι, τα αλλιώς να τα διεκδικούν.

Τα λειτουργικά. Πράγματι, είπε το Υπουργείο τώρα ότι αυτά που παίρνετε είναι στο περίπου και θα δούμε στην πορεία. Εγώ ανησυχώ, γιατί έχουν δει πολλά τα μάτιά μου. Όπως ξέρετε, τέταρτη τετραετία διανύω, έχουν δει πολλά τα μάτιά μου. Εδώ θέλει αγώνα και ιδιαίτερα από τα Όργανά μας. Τα Όργανα εδώ θα πρέπει συνεχώς να είναι σε εγρήγορση, γιατί όταν συζητούσαμε τον Καλλικράτη, είχαμε πει ξεκάθαρα – και φαινόταν ότι το αποδέχτηκε η Πολιτεία – θα έρθουν όλα τα χρήματα που χρειάζονται, όχι απλά τα χρήματα που έπαιρναν εκεί, αλλά ότι χρειάζεται για να δουλέψει ο Δήμος, τα λειτουργικά. Τα λειτουργικά είναι τεράστια.

Θα σας πω εγώ ότι πήραμε εμείς 15 υπαλλήλους της Πολεοδομίας της πρώην Νομαρχιακής Αυτοδιοίκησης και καλούμαστε ουσιαστικά στον Νομό της Λάρισας – και αλλού συμβαίνουν αυτά – να κάνουμε την Πολεοδομία όλου του Νομού. Βγάλε τους αυτούς τώρα να τρέχουν στα παράλια και να πάνε 60-70 χιλιόμετρα από την έδρα. Δεν φαίνονται πουθενά αυτά και ο κόσμος αρχίζει και φωνάζει και δεν ξέρει ο κόσμος αν ήταν της Νομαρχιακής, αν δεν παίρνεις εσύ λεφτά ή αν δεν έχεις λεφτά. Υπάρχουν φοβερές δυσκολίες.

Ένα άλλο μεγάλο πρόβλημα είναι η Υπηρεσία της Πρόνοιας, η Διεύθυνση της Πρόνοιας που έρχεται, τα περίφημα προνοιακά επιδόματα. Στον Νομό Λάρισας θα τα δίνει όλα η Διεύθυνση αυτή που ήρθε στον Δήμο Λαρισαίων και μιλάμε για μερικές χιλιάδες επιδόματα. Μόνο τις επιστολές που είναι να στείλεις σε αυτούς που είναι να παίρνουν, μιλάμε για πολλά ευρώ λειτουργικά. Άρα λοιπόν, μην τα στρογγυλοποιούμε. Η κατάσταση δεν είναι καλή.

Είχε υποσχεθεί η Πολιτεία, τώρα γυρίζω λίγο στο άλλο, οικονομικά, ότι θα μας έδινε πιθανόν μια έκτακτη ΣΑΤΑ μέχρι τέλος Φλεβάρη, για να ισοφαρίσουμε λίγο αυτές που δεν πήραμε. Δεν φαίνεται τίποτα στον ορίζοντα. Φαίνεται – και μας ανακοίνωσε ο Πρόεδρος και θέλω να πιστεύω ότι είναι έτσι – ότι το αργότερο μέσα στον Φλεβάρη θα δοθεί η δόση των παρακρατηθέντων. Αυτό είναι μια καλή ένεση. Τα παρακρατηθέντα είναι αυτά που συμφωνήσαμε με την πιο προηγούμενη κυβέρνηση να δοθεί σε οκτώ δόσεις 1,7 δις και παίρνουμε συν πλην θα σας πω, γιατί γίνονται κάτι περικοπές, 200.000.000 η Τοπική Αυτοδιοίκηση. Αυτά λοιπόν τα παίρνουμε θεωρητικά κάθε 31 Ιανουαρίου του νέου έτους. Δηλαδή, τώρα πρέπει να βγει αυτή για να την πάρουμε και μέσα στον Φλεβάρη. Είναι μια καλή ένεση, για να ξελασπώσουν κάποιοι που πήγαν και βρήκαν άδεια ταμεία και δεν ξέρω τι άλλες υποχρεώσεις. Αυτές λοιπόν είναι οι καθημερινές δυσκολίες.
Στους καινούργιους Δήμους. Ο Καλλικράτης, αν τον διαβάσετε, που εμείς που ήμασταν και εκεί που τον κάναμε, χάσαμε τη μπάλα, όταν πήγαμε στη Βουλή είδαμε άλλα πράγματα, διαβάστε τον καλά, άρθρο-άρθρο, να δείτε ποιες αρμοδιότητες μεταφέρονται ή ήδη έχουν μεταφερθεί, ποιες θα είναι παραπίσω και πάει λέγοντας.

Χαρακτηριστικό παράδειγμα σας λέω. Δεν αφορά κυρίως τους Δήμους της Αθήνας, της ευρύτερης περιοχής, αλλά αφορά όλους τους άλλους Δήμους.

Οι Υπηρεσίες της Νομαρχιακής Αυτοδιοίκησης του πρωτογενή τομέα, δηλαδή, κτηνιατρική, αγροτική ανάπτυξη, αλιεία, που τις πήρε και τις αντέγραψε ο Καλλικράτης από εκεί που ήταν, λέει ότι ουσιαστικά, το μεγάλο μέρος ή το ουσιαστικό θα μεταφερθεί από την 1/1/13. Όμως έχει μια σειρά που λέει ότι πρέπει να προσφέρεις υπηρεσίες. Δηλαδή, οφείλουμε να προσφέρουμε υπηρεσίες, να κάνουμε και τα γραφεία αγροτικής ανάπτυξης, διότι δεν υπάρχει καμία άλλη Υπηρεσία να τους εξυπηρετήσει. Θα πρέπει να δούμε τι γίνεται, γιατί ο κόσμος σιγά-σιγά θα αρχίζει να ψάχνει και θα λέει «Από πού θα πάρω εγώ αυτά τα χαρτιά;» και γίνονται αυτά.

Ειπώθηκε εδώ, θα ακούσατε τον κύριο Μπαλασόπουλο, τον Πρόεδρο της ΠΟΕ-ΟΤΑ, αν είναι πάνω από 20 χιλιόμετρα, θεωρείται μετάταξη του υπαλλήλου. Δηλαδή, δεν κατάλαβα. Εγώ πήρα έναν Δήμο που οι ακραίοι οικισμοί απέχουν 30 χιλιόμετρα από τη πόλη. Εγώ υποσχέθηκα – και δεν το υποσχέθηκα απλά προεκλογικά, αλλά το εννοώ ότι έτσι πρέπει να γίνει – το πρώην γραφείο της Κοινότητας να λειτουργεί. Αφού έχω Τοπικό Συμβούλιο εκεί, πρέπει να έχω τουλάχιστον έναν υπάλληλο. Δηλαδή, ΕΛΓΑ, ΟΓΑ, αυτές τις υπηρεσίες ή οτιδήποτε άλλο θα πρέπει να τους αναγκάσουμε αυτούς να πάνε στην πρώην έδρα ή να έρχονται στην έδρα του καινούργιου Δήμου; Δηλαδή, αυτό τον υπάλληλο που θα πάω εκεί στα 30 χιλιόμετρα και θα είναι σε καθημερινή βάση, θα είναι μετάταξη; 

Αναφύονται λοιπόν μια σειρά από τέτοια προβλήματα. Εμείς είμαστε εδώ ακριβώς και αυτό σας λέω ήταν το νόημα αυτών των συσκέψεων και όχι για να βγάζουμε κορώνες εδώ, αυτά τα βγάζουμε στα συνέδριά μας. Η καινούργια ΚΕΔ που θα βγει θα κάνει το συνέδριο και τότε θα έχουμε σχηματίσει μια άποψη και θα τα πούμε – αλλά αυτές οι συγκεντρώσεις, τρεις καταρχήν και πιθανόν να κάνουμε και άλλες, είναι ακριβώς για τέτοια προβλήματα. 

Πρέπει να δείτε τις υπηρεσίες που παραλάβατε όποιοι είναι από Δήμους τέτοιους που πήραν και άλλους Δήμους γύρω και πήραν έναν γεωπόνο, πήραν έναν πολιτικό μηχανικό, πήραν έναν διοικητικό και τα λοιπά. Όπως θα είδατε στον Καλλικράτη, εκ των ων ουκ άνευ, η πρώτη υπηρεσία που πρέπει να λειτουργήσει, όπως λειτουργούσε, είναι η Οικονομική και η Ταμειακή Υπηρεσία. Αυτή είναι εκ των ων ουκ άνευ. Αλλιώς δεν γίνεται τίποτα. Θα πρέπει να δείτε, όπου δεν υπήρχε το διπλογραφικό σύστημα, που συνδέεται στη συνέχεια και με τον έλεγχο, τι γίνεται.

Σας είπε ο κύριος Κοιμήσης τα προβλήματα με τους Επιτρόπους. Ξέρετε ποιο είναι το μεγαλύτερο πρόβλημα με τους Επιτρόπους; Ότι δεν έχουν ενιαία γραμμή σε όλη την Ελλάδα. Ο καθένας ερμηνεύει κατά το δοκούν και μόλις ζορίζεται λίγο λέει «Το στέλνω στα κεντρικά, να περάσει από τμήμα, να περάσει από την Ολομέλεια». Εκεί είναι το μεγάλο πρόβλημα. Ξέρετε εμείς έχουμε ένα σλόγκαν στην Τοπική Αυτοδιοίκηση. Λέμε και τον έχουν αποδεχτεί όλοι, δεν δεχόμαστε έλεγχο σκοπιμότητας, δεχόμαστε έλεγχο νομιμότητας, για να είμαστε εντάξει και να μην βγαίνει ο καθένας να μας λέει ότι παρανομούμε και να βγαίνουν τα κεντρικά μέσα ενημέρωσης και όχι μόνο και να μας λένε ότι εμείς είμαστε οι χειρότεροι σε αυτή την κοινωνία, η Τοπική Αυτοδιοίκηση. Δεν είναι καθόλου έτσι. Είναι μεγάλο πρόβλημα με τους Επιτρόπους, αυτό ζητήσαμε σήμερα. Να υπάρχει ενιαία γραμμή και όχι να μπαίνει σε έλεγχο σκοπιμότητας.
Θα είδατε, όταν βγήκε η έκθεση της ανεξάρτητης Αρχής, το τι κάνουμε ή τι δεν κάνουμε, καταλόγιζε σε συναδέλφους που έδωσαν 5.000 για την εκκλησία που κατέρρεε εκεί ότι έκαναν παρανομία. Μεγάλη παρανομία. Λέτε και αυτά τα πήγε και εγώ δεν ξέρω που ή σε άλλες λεπτομέρειες τι κρασί σερβίραμε όταν κάναμε γεύμα στον Πρόεδρο της Δημοκρατίας, ποιοι παρακάθισαν και πόσοι ήπιαν. Φτάνουν σε τέτοια σημεία.

Βέβαια, το μεγάλο πρόβλημα είναι ότι δεν υπάρχουν και ελεγκτές, δεν υπάρχουν Επίτροποι παντού, το ζητήσαμε και αυτό, πρέπει να υπάρχουν και να κάνουν γρήγορα. Θα δείτε ότι υπάρχουν Επίτροποι που τα κρατούν δύο, τρεις, τέσσερις μήνες όλα τα χαρτιά και εσύ δικαιολογείσαι σε αυτούς που πρέπει να πληρώσεις ότι ο Επίτροπος είναι εκείνος που καθυστερεί και ο άλλος δεν καταλαβαίνει.

Κλείνοντας, θα πω, αγαπητοί συνάδελφοι, ότι η Τοπική Αυτοδιοίκηση Α΄ Βαθμού είναι ένας φορέας που μπορεί να βοηθήσει τα μέγιστα στην ανάπτυξη τη χώρας και να τη βοηθήσει να βγει από αυτή την ύφεση. Τα έχουμε πει.

Η Τοπική Αυτοδιοίκηση Α΄ Βαθμού είναι αυτή που μπορεί να δώσει κίνηση στην τοπική αγορά, όταν έχουν σταματήσει τα έργα της ΣΑΤΑ, όταν έχουν σταματήσει τα έργα του ΘΗΣΕΑ, όταν δεν έχουν ξεκινήσει τα έργα του ΕΣΠΑ, όλη η τοπική κοινωνία, όλη η τοπική οικονομία είναι καθισμένη. Όταν γίνονται έργα εκατοντάδων χιλιάδων, εκατομμυρίων, η τοπική κοινωνία κινείται, η τοπική οικονομία κινείται. Αυτό δεν μπορεί να το αμφισβητήσει κανένας. 

Είμαστε λοιπόν αυτοί που θέλουμε να βοηθήσουμε να ξεπεράσει η χώρα αυτά τα προβλήματα, αλλά πρέπει να βοηθηθεί η Τοπική Αυτοδιοίκηση όσο γίνεται περισσότερο, για να μπορέσουμε μαζί να οδηγήσουμε την μεταβατική αυτή περίοδο, αυτή η περίοδος, οι σαράντα περίπου μήνες που μένουν μέχρι τις εκλογές του Ιουνίου του 2014, σίγουρα είναι μεταβατική. Χρειάζεται πολύ περισσότερη δουλειά, χρειάζεται πολύ περισσότερο κουράγιο και εύχομαι να το έχετε.

Σας ευχαριστώ πολύ.

ΠΡΟΕΔΡΕΙΟ: Μέχρι να σας ενημερώσει με αριθμούς ο κύριος Μουράτογλου, παρότι δεν είναι υπό το πολυπληθές συνεδρίου, τους παλαιούς συναδέλφους τους ξέρω, υπάρχουν όμως και νεότεροι που άλλους ξέρω, άλλους δεν ξέρω, θα ήθελα να σας παρακαλέσω όποιος θέλει να μιλήσει να ετοιμάσει ένα χαρτάκι με το όνομα και τον Δήμο του και θα παρακαλέσω τα κορίτσια της ΚΕΔΚΕ να περάσουν να τα πάρουν.
Ι. ΜΟΥΡΑΤΟΓΛΟΥ: Καταρχήν, να ευχηθώ σε όλους τους συναδέλφους καλή επιτυχία στη νέα θητεία, στο νέο έργο για τους παλιότερους, καλή υπομονή στους καινούργιους, διότι η συγκυρία η σημερινή, εκτός από την άσχημη οικονομική κατάσταση, την οποία μπορούμε να περιγράψουμε, είναι και δύσκολη. Υπάρχουν εγγενείς δυσκολίες και στην εφαρμογή του Καλλικράτη.


Δεν ξέρω αν έχει μοιραστεί η εισήγηση, αλλά θα προσπαθήσω μέσα από το κείμενο, το οποίο δεν είναι μεγάλο και με κάποιες παρεμβάσεις, κόβοντας την εισήγησή μου, να δώσω κάποιους αριθμούς, ούτως ώστε να κατανοήσουν οι συνάδελφοι που βρίσκονταν τα οικονομικά, που βρίσκονται και που προσδοκούμε ότι θα βρίσκονται από εδώ και πέρα.


Η οικονομική συγκυρία, όπως όλοι γνωρίζουμε, δεν είναι ιδιαίτερα καλή. Τα δημοσιονομικά της χώρας αποτελούν τον μεγάλο ασθενή. Αυτά είναι δύο στοιχεία, τα οποία πρέπει να λαμβάνουμε υπόψη μας κατά τη διαμόρφωση της οικονομικής πολιτικής των Δήμων μας. Αυτός είναι και ο λόγος που ως ΚΕΔΚΕ έχουμε αποφασίσει τόσο το 2010, όσο και το 2011 να μην διεκδικήσουμε τίποτα επιπλέον, παρά να απαιτούμε το αυτονόητο. Ποιο είναι αυτό; Την τήρηση του Συντάγματος και τον νόμο του κράτους.


Δυστυχώς, κύριοι συνάδελφοι, η οικονομική κατάσταση που βιώνουμε στους Δήμους μας είναι ιδιαίτερα δύσκολη. Αυτό που μπορούμε να πούμε είναι ότι εμφανίζεται στην ελληνική Τοπική Αυτοδιοίκηση με όλη τη σημασία αυτό που λέει ο λαός «Κάθε πέρσι και καλύτερα».


Το 2010 η Τοπική Αυτοδιοίκηση έλαβε 35% περίπου μικρότερες επιχορηγήσεις απ’ ότι το 2009 και το 2011, σύμφωνα με τον κρατικό προϋπολογισμό και εφόσον αυτός τηρηθεί, χωρίς να το εγγυάται φυσικά κανείς, οι τελικές αποδόσεις θα κινηθούν στα επίπεδα του 2010.


Κάνοντας μια παρένθεση, δίνοντας κάποια νούμερα, το 2009 οι γενικές επιχορηγήσεις, δηλαδή, ΚΑΠ και ΣΑΤΑ, που έκλεισε, ήταν περίπου στα 4.100.000.000. Το 2010, μόλις τον τελευταίο μήνα, οι αποδόσεις στον Α΄ Βαθμό Τοπικής Αυτοδιοίκησης έκλεισαν περίπου στο 2.700.000.000. 

Ο προϋπολογισμός του 2011 ναι μεν έχει κάνει εγγραφές 4.445.000.000, αν θυμάμαι καλά, αλλά μέσα στα 4.445.000.000 περιλαμβάνει αρμοδιότητες μεταφερθείσες με τον Καλλικράτη, όπως είναι τα προνοιακά επιδόματα και όπως είναι η μεταφορά μαθητών, ύψους περίπου 1.100.000.000. Αν αφαιρέσουμε λοιπόν από τα 4.445.000.000 το 1.100.000.000, αμέσως θα δούμε ότι φτάνουμε στα 3.300.000.000. 


Επίσης, έχει συμπεριλάβει στον προϋπολογισμό περίπου 350.000.000 για τη μισθοδοσία των μεταταγέντων υπαλλήλων από τον Β΄ Βαθμό στον Α΄.

Άρα, αγγίζουμε στον προϋπολογισμό του 2011 το ποσό των 3.000.000.000, κάτι παραπάνω από το 2010 και υπό την προϋπόθεση βέβαια ότι θα εκτελεστεί ο προϋπολογισμός. Δεν συμπεριλαμβάνει βέβαια στα 3.000.000.000 το πρόγραμμα ΕΛ.Α.Δ.Α. που έχει προγραμματίσει να υιοθετήσει η κυβέρνηση σε συνεργασία με την Τοπική Αυτοδιοίκηση. Άρα, σε κάθε περίπτωση, τα προγράμματα αυτά, επειδή είναι συγχρηματοδοτούμενα, θα πρέπει και η Τοπική Αυτοδιοίκηση να βάλει το μερίδιό της. Από πού θα το βάλει το μερίδιό της; Από τους ΚΑΠ. Άρα, κάτι λιγότερο από 3.000.000.000 ο προϋπολογισμός σε πραγματικούς αριθμούς προβλέπει για το 2011.

Εδώ δεν θέλουμε να γίνουμε μάντεις κακών, αλλά το τελευταίο επικαιροποιημένο μνημόνιο μιλά για περαιτέρω μειώσεις των πόρων της Αυτοδιοίκησης και μάλιστα, για πρώτη φορά μιλά συγκεκριμένα και καταλήγει κάπου σε κάποιο από τα άρθρα του στο εξής: «Πάντως, το 2013 η Αυτοδιοίκηση θα πρέπει να λειτουργεί κατά 3.000.000.000 λιγότερα». Αυτό αμέσως-αμέσως γεννά πολλούς προβληματισμούς. Δηλαδή, το 2013 μπορεί να φαίνεται κάπως μακριά, αλλά είναι πολύ κοντά μας. Δηλαδή, πως θα λειτουργήσουμε με 3.000.000.000 λιγότερα; Είναι απορίας άξιο. Αυτό το μνημόνιο το έχει υπογράψει και η κυβέρνηση και έχει περάσει και από την Βουλή.

Ακούγεται λοιπόν από πολλές πλευρές και σύμφωνα με τις διαρροές του Υπουργείου ότι θα υπάρξουν μειώσεις και ότι ο κρατικός προϋπολογισμός δεν θα εφαρμοστεί όπως έχει ψηφιστεί. Οι πόροι λοιπόν που παρουσιάζει το Υπουργείο Εσωτερικών ως αύξηση είναι αυτά που σας είπα προηγουμένως, είναι υποχρεώσεις που απορρέουν από την εφαρμογή του άρθρου 102 του Συντάγματος, του Ν.3852, δηλαδή, του νόμου του Καλλικράτη, που μιλά για μεταφορά αρμοδιοτήτων. Το δε κόστος, οι μεγαλύτερες εγγραφές που παρουσιάζει ο προϋπολογισμός, όπως σας είπα, είναι από τη μεταφορά αρμοδιοτήτων, όπως είναι τα προνοιακά, η μεταφορά μαθητών και λοιπά.

Όλα τα παραπάνω λοιπόν οδηγούν σε δύο πολύ σημαντικά συμπεράσματα. Σε αυτό που μόλις ανέφερα, ότι η οικονομική κατάσταση των Δήμων είναι σε οριακό επίπεδο και δεύτερον και να ήθελαν να κάνουν μειώσεις δεν έχουν το συνταγματικό, ούτε το νομικό, ούτε το πολιτικό, αλλά αν θέλετε, ούτε και το ηθικό έρεισμα να το πραγματοποιήσουν.

Στην όλη κατάσταση που περιέγραψα προσπάθησα να περιγράψω και να λάβετε υπόψη σας μια σειρά ανεπάρκειες του Υπουργείου Εσωτερικών, οι οποίες όμως έχουν ένα πολύ βαρύ αρνητικό αποτέλεσμα για τους Δήμους.

Να σας υπενθυμίσω, αν και το είπαν χάρη του λόγου, για πρώτη φορά δεν υπογράφτηκε η ΚΥΑ στα χρονικά για το 2010. Αν είναι δυνατόν! Δηλαδή, συνέταξαν προϋπολογισμό, καλούμαστε τώρα να συντάξουμε τον προϋπολογισμό μέχρι τέλη Μαρτίου, όπως μας λέει και τι προϋπολογισμό να συντάξουμε για την τρέχουσα χρονιά, που προσωπική μου εκτίμηση είναι ότι και πάλι μέχρι τέλη Φεβρουαρίου, αν δεν έχουμε την ΚΥΑ, δεν μπορούμε να συντάξουμε προϋπολογισμό. Με τι ποσά θα συντάξουμε τον προϋπολογισμό; Έχουν οριστεί τα ποσά των ΚΑΠ που θα πάρουμε  και τα ποσά της ΣΑΤΑ; Εν πάση περιπτώσει, δεν μπορεί να συντάξει προϋπολογισμό ο Δήμος με βάση τις εγγραφές που έχει κάνει στον προϋπολογισμό τον κρατικό. Θα πρέπει να έχει υπογραφεί η ΚΥΑ και πολύ φοβάμαι ότι μέχρι τέλη Φεβρουαρίου δεν θα υπογραφεί για να συντάξουμε πραγματικούς προϋπολογισμούς.
Για τη ΣΑΤΑ αναφέρθηκαν ότι τελικώς οι πραγματικές αποδόσεις τακτικής ΣΑΤΑ για το 2010 ήταν 227.500.000. Όταν το 2009 σαν τακτική ΣΑΤΑ πήραμε 700.000.000 περίπου πήγαμε στα 227.500.000 συν κάποια δόση που πήραμε στην αρχή του Ιανουαρίου, η οποία ήταν οφειλόμενη, του 2009, πάντως σε καμία περίπτωση δεν άγγιξε ούτε το μισό της τακτικής ΣΑΤΑ. Η τακτική ΣΑΤΑ ήταν 520.000.000 περίπου να πάρουμε και πήραμε τα 227.000.000, με αποτέλεσμα οι προϋπολογισμοί των Δήμων να πέσουν εκτός και να μείνουν απλήρωτες υποχρεώσεις των καταργούμενων Δήμων, οι οποίες μεταφέρονται σήμερα στους νέους Δήμους και δημιουργώντας προβληματικούς Δήμους από τα χρέη που αποκομίζουν οι παλαιότεροι Δήμοι.
Σε αυτό το σημείο ήθελα να αναφερθώ και στα υπόλοιπα του ΘΗΣΕΑ. Όπως ξέρετε, ο ΘΗΣΕΑΣ είναι το αναπτυξιακό πρόγραμμα, ύψους 3.500.000.000. Με βάση τα απολογιστικά στοιχεία ο ΘΗΣΕΑΣ έκλεισε στα 2.500.000.000 περίπου στις 23 Ιουλίου και εντελώς ξαφνικά και αυθαίρετα του 2010, αφήνοντας έξω έργα, τα οποία είχαν πάρει προέγκριση ύψους 800.000.000 περίπου. Ήταν κάποιοι Δήμοι κυρίως νησιωτικοί οι οποίοι, λόγω του κόστους που παρουσίαζαν τα εργατικά μεροκάματα κατά την περίοδο αυτή, δεν μπορούσαν να δημοπρατήσουν έργα, προεγκριμένα έργα βγήκαν εκτός.

Σήμερα ο ΘΗΣΕΑΣ έχει κάνει πληρωμές 2.200.000.000 περίπου, αν δεν κάνω λάθος. Άρα, υπολείπονται προς πληρωμή συμβασιοποιημένα έργα που εκτελούνται αυτή τη στιγμή 300.000.000, που κανένας δεν μας λέει από πού θα πληρωθεί το υπόλοιπο αυτό. Όμως κάπου μέσα στο πρόγραμμα ΕΛ.Α.Δ.Α. λέει ότι θα πληρωθούν τα χρωστούμενα του ΘΗΣΕΑ, τα 300.000.000, από το πρόγραμμα ΕΛ.Α.Δ.Α. Επίσης, κάποια από τα 800.000.000 έργα, τα οποία είναι προεγκριμένα, προενταγμένα, θα ενταχθεί ένα μικρό μέρος τους, όπως είχαμε ζητήσει εμείς στο ΕΣΠΑ και τα υπόλοιπα, εφόσον υπάρχουν σύμφωνες γνώμες των Δημοτικών Συμβουλίων, θα ενταχθούν στο νέο πρόγραμμα ΕΛ.Α.Δ.Α.
Το πρόγραμμα ΕΛ.Α.Δ.Α., το οποίο βέβαια είναι προσχέδιο, το οποίο ήρθε στα χέριά μας και καθόλου δεν εισακούστηκε η ΚΕΔΚΕ σχετικά με τις παρατηρήσεις που έκανε, είναι ύψος 4.000.000.000. Όμως στα 4.000.000.000 αυτά συμπεριλαμβάνονται και ο Β΄ Βαθμός και η Περιφερειακή Αυτοδιοίκηση, η οποία με βάση τα ποσοστά, θα αντλήσει από τα 4.000.000.000 περίπου 800.000.000 – 900.000.000. Δηλαδή, ουσιαστικά το πρόγραμμα ΕΛ.Α.Δ.Α. για τον Α΄ Βαθμό αγγίζει τα 3.000.000.000.

Αν υπολογίσουμε λοιπόν μέσα στο προσχέδιο, όπως λέει, ότι το 25% του προγράμματος πάει σε οριζόντιες παρεμβάσεις, «Άλλαξε ο Μανωλιός και έβαλε τα ρούχα του αλλιώς», που λέμε, οι οριζόντιες δράσεις έγιναν οριζόντιες παρεμβάσεις και ξέρετε όλοι οι οριζόντιες δράσεις και οι παρεμβάσεις πως κατανέμονται, αν αφαιρέσουμε το 25%, αν αφαιρέσουμε τα 300.000.000 του προγράμματος που θα πληρώσουν τα έργα του ΘΗΣΕΑ, αν αφαιρέσουμε τα 800.000.000 που προβλέπονται στα προενταγμένα έργα του ΘΗΣΕΑ, που απεντάχθηκαν μέχρι στις 23/7, τότε για ποιο πρόγραμμα ΕΛ.Α.Δ.Α. μιλάμε, όταν και το ΕΠΤΑ και το ΘΗΣΕΑΣ δεν υλοποιήθηκαν στο σύνολό τους, παρά στο 70%; Για ποιο πρόγραμμα ΕΛ.Α.Δ.Α; Ποιο αναπτυξιακό πρόγραμμα θα υλοποιήσουμε τελικά;

Ουσιαστικά είναι μία λογιστική τακτοποίηση του ΘΗΣΕΑ και οριζόντιες δράσεις και αν περισσέψει κάτι, θα δούμε τι θα γίνει. Ρωτώ εγώ λοιπόν: ο Καλλικράτης σε ποιο αναπτυξιακό πρόγραμμα θα στηριχθεί και η Περιφέρεια από πού θα αντλήσει κάποιους μικρούς πόρους για να κινήσει τις τοπικές αγορές; Θεωρώ ότι είναι αδύνατον την περίοδο που διανύουμε να έχουμε κατά νου ότι από το πρόγραμμα δημοσίων επενδύσεων, το οποίο είναι καθηλωμένο και ενδεχομένως και στα άλλα επικαιροποιημένα μνημόνια που θα ακολουθήσουν περικομμένο, από πού θα αντλήσουμε πόρους για να φτιάξουμε, έστω και τα μικρά έργα, έστω και τις συντηρήσεις των Δήμων που έχουμε αναλάβει πάρα πολλές υποχρεώσεις.

ΠΡΟΕΔΡΕΙΟ: Κύριε Μουράτογλου, αφήστε τις πολλές λεπτομέρειες. Η εισήγησή σας, αν δεν είναι φωτοτυπημένη, επειδή στην ουσία είναι εισήγηση της Επιτροπής Οικονομικών, να φωτοτυπηθεί και να μοιραστεί σε όλους τους συναδέλφους.

Ι. ΜΟΥΡΑΤΟΓΛΟΥ: Ένα τελευταίο θέμα, θα μου επιτρέψετε, κύριε Πρόεδρε, να θίξω, το οποίο θα πρέπει να έχουμε το θάρρος να το θίγουμε. Επειδή βγήκε ο Υπουργός Εσωτερικών κατ’ επανάληψη και μιλά ότι πλέον οι Δήμαρχοι, μιας και έχουμε και το επαγγελματικό ασυμβίβαστο, μιας και έχουμε το τόσο ασφυκτικό πλαίσιο, πλέον δεν παίρνουν έξοδα παράστασης, αλλά αντιμισθία, θα πρέπει να έχουμε το θάρρος να το λέμε. Εφόσον μου αναστέλλεις την επαγγελματική μου δραστηριότητα, πρέπει να ζήσω. Δεν μπορεί λοιπόν να λέει αυθαίρετα ότι ο Δήμαρχοι θα πάρουν αύξηση 30% στην αντιμισθία, γιατί σας πληροφορώ και σαν Επιτροπή Οικονομικών, αλλά και αν βάλετε τις οικονομικές σας υπηρεσίες, θα δείτε ότι η πλειονότητα των Δήμων που βρίσκεται και θα παίρνει το 80% της αντιμισθίας του Γενικού Γραμματέα, θα παίρνει πολύ λιγότερα χρήματα από ότι έπαιρναν οι Δήμαρχοι πριν τον Καλλικράτη. 


Ένα παράδειγμα θα σας πω. Στον Δήμο Έδεσσας ο Δήμαρχος έπαιρνε 3.300 και με τη νέα εφαρμογή, που λογικά θα έπαιρνε 30% παραπάνω, θα πάρει 2.950.


Λοιπόν θα πρέπει να αντιμετωπίζουμε, γιατί πλέον είναι και βιοποριστικό το πρόβλημα των Δημάρχων, με θάρρος και να βγούμε και προς τα έξω και να λέμε την αλήθεια με το όνομά της, οι Δήμαρχοι δεν αμείβονται έτσι όπως πρέπει ή πως ισχυρίζεται τουλάχιστον η Πολιτεία.


Προσπάθησα λοιπόν να περιγράψω την οικονομική κατάσταση όσο το δυνατόν συντομότερα, για να μην κάνω κατάχρηση του χρόνου του δικού σας και οι παλιοί συνάδελφοι την κατάσταση λίγο-πολύ θα την γνωρίζετε. Οι καινούργιοι τη συνειδητοποιείτε κάθε ημέρα που περνά στον Δήμο σας. Δεν προσπάθησα να συγκαλύψω τίποτα, ούτε να ωραιοποιήσω. Νομίζω ότι πρέπει να ξέρουμε την πραγματική κατάσταση και κυρίως τα πραγματικά οικονομικά δεδομένα, που καλούμαστε να διαχειριστούμε, ώστε να μπορούμε να είμαστε αποδοτικοί και χρήσιμοι για τους πολίτες μας.


Επιτρέψτε μου λοιπόν να τελειώσω με ένα αισιόδοξο μήνυμα. Παρά τις αντιξοότητες, παρά τις αδυναμίες, η Τοπική Αυτοδιοίκηση θα καταφέρει αυτές τις δύσκολες στιγμές να σταθεί δίπλα και στις τοπικές κοινωνίες και στους δημότες που δοκιμάζονται στη δύσκολη οικονομική συγκυρία.

Πάντως, είμαστε εμείς αυτοί που διεκδικήσαμε τον Καλλικράτη, εμείς που βάλαμε το θέμα μπροστά και στην προηγούμενη και στην παρούσα κυβέρνηση και είμαστε αυτοί, οι οποίοι στην πραγματικότητα θα τον υλοποιήσουμε.

Σας ευχαριστώ.

ΟΜΙΛΗΤΗΣ: (εκτός μικροφώνου)
ΠΡΟΕΔΡΕΙΟ: Κύριε συνάδελφε, ξεκινώντας σε ημερίδα σας είπα την αλλαγή που κάναμε χθες ομόφωνα στο Διοικητικού Συμβούλιο, διότι ξέραμε ότι και οι παρεμβαίνοντες είναι παρόντες και θα μείνουν, όπως ακούσατε, να απαντήσουν στα ειδικά θέματα που ο καθένας έχει εξειδίκευση και δεν είναι απόντες, αλλά είπαμε, επειδή γνωρίζουμε ότι οι ημερίδες της ΚΕΔΚΕ πρέπει να είναι λίγο περισσότερο πολιτικές και λιγότερο τεχνοκρατικές και για να μην έχουμε και παρεξηγήσεις μεταξύ μας, για αυτό είπα από κάθε αυτοδιοικητική παράταξη ένας να μιλήσει από το Διοικητικό Συμβούλιο, πράγμα τα οποίο έγινε. Ενημερώσαμε και για τα οικονομικά, που είναι η εισήγηση της Επιτροπής Οικονομικών και είπα ότι, αν δεν φτάσει ο χρόνος μέχρι στις 15.30΄, θα συνεχίσουμε και μετά. Αν εξαντληθεί ο χρόνος των ομιλητών μέχρι στις 15.30΄, δεν έχουμε κανέναν λόγο να μείνουμε εδώ μέχρι στις 19.30΄. Θα απαντήσουν οι άνθρωποι αυτοί στο τέλος. Τους έχουμε πει να κρατήσουν σημειώσεις για ότι απορία ή ότι παρατήρηση ακουστεί από εσάς, που δεν μπορούμε εμείς.


Ο κύριος Μαρινάκης, Δήμαρχος Ρεθύμνου, έχει τον λόγο.

Γ. ΜΑΡΙΝΑΚΗΣ: Ευχαριστώ κύριε Πρόεδρε. Κύριοι συνάδελφοι, όλοι από ασχολούμαστε με την Αυτοδιοίκηση γνωρίζουμε ότι το μεγαλύτερο άλμα που επιχειρήθηκε διοικητικά, δηλαδή, να αποκεντρωθούν οι αρμοδιότητες σε εμάς, γίνεται σε μια κακή οικονομική συγκυρία. Όμως θεωρώ ότι είναι χρήσιμο, αντί να αναλωθούμε σε αναλύσεις, οι οποίες είναι κεντρικής πολιτικής, που και εκεί θα πιέσουμε όταν πρέπει, γιατί νομίζω ότι τώρα πρέπει καταρχήν να τακτοποιηθούμε, απευθύνομαι περισσότερο στα στελέχη της ΕΕΤΑΑ, που έχουν κάνει πολλή δουλειά και δεν πρέπει να είμαστε αγνώμονες στην προετοιμασία που έχει γίνει, έγινε προετοιμασία, απλώς τώρα εντοπίζουμε τα πραγματικά προβλήματα.


Εκείνο το οποίο διαπιστώνω, πρώτον, είναι ότι στο θέμα των συγχωνεύσεων των Νομικών Προσώπων, για το οποίο δεν έγινε κανείς λόγος, υπάρχουν σοβαρά προβλήματα. Δηλαδή, υπάρχει κίνδυνος αγαπητοί συνάδελφοι ή να απολυθεί κόσμος ή να χαθούν προγράμματα ευρωπαϊκά. Δεν μπορούν να γίνουν και τα δύο συγχρόνως και εξηγούμαι γιατί. Πρέπει να απεμπλακούμε από τη λογική ότι η κοινωφελής και το Νομικό Πρόσωπο δεν μπορεί να έχουν εν μέρει επικαλυπτόμενους σκοπούς, δηλαδή, ότι απαγορεύεται να έχουμε κοινωνική δράση και στο ένα και στο άλλο Νομικό Πρόσωπο, γιατί έτσι θα χάσουμε ή το ΚΗΦΗ ή θα χάσουμε το «Βοήθεια στο Σπίτι».


Επίσης, θέλω, κύριε Γιάννη Γούπιε, που ασχολείστε με τα θέματα αυτά, να ξέρετε ότι όταν μεταφέρατε με τον Ν.2800/01 τους παιδικούς στους Δήμους και τους βρεφονηπιακούς, είπατε να πάνε σε Νομικά Πρόσωπα Δημοσίου Δικαίου. Πως λοιπόν ένας Δήμος που κάνει ΚΗΦΗ, που κάνει «Βοήθεια στο Σπίτι» και έχει και παιδικούς, μπορεί να έχει ένα Νομικό Πρόσωπο, που υποχρεωτικά πρέπει να είναι δημοσίου δικαίου. Αυτομάτως χάνει το ΚΗΦΗ. 

Αυτά είναι θέματα πρακτικά, που όμως έχουν να κάνουν και με την αγωνία των εργαζομένων. Γιατί σήμερα είδαμε μία μερίδα εργαζομένων, όμως δεν έχουμε δει ότι πίσω από το χάλι υπάρχει πολύ ακόμα σκουπίδι, που θεωρώ ότι δεν το έχουμε εντοπίσει. 


Είναι λοιπόν πολύ σημαντικό θέμα, πρώτον, να μην έχουμε αυτό τον περιορισμό. Εγώ θα έλεγα ότι, επίσης, είναι τελείως αδικαιολόγητο, γιατί μπορεί το πλεονάζον προσωπικό των κοινωφελών να πηγαίνει στα Νομικά Πρόσωπα Δημοσίου Δικαίου και δεν μπορεί να πηγαίνει στους Δήμους, με προσωποπαγή θέση. Δεν είναι ο Δήμος Νομικό Πρόσωπο Δημοσίου Δικαίου σε τελευταία ανάλυση; Θέλει μια ρύθμιση. Πρέπει να την κάνετε, γιατί πρέπει να έχουμε μια ελαστικότητα πάνω στο θέμα των συγχωνεύσεων. Αφού μας περιορίζετε και μας λέτε να κάνουμε δύο, η κυβέρνηση, το κράτος, αλλά εμείς τώρα – και αυτό νομίζω ότι έχει σημασία σε αυτές τις ημερίδες – να δώσουμε τέτοιες τεχνητές βοήθειες, τουλάχιστον αυτοί που νομοθετούν να γνωρίζουν τι κάνουν ή τουλάχιστον εμείς που μιλάμε να ξέρουμε από τώρα τι μας περιμένει και όχι να λέμε μετά αυτό δεν το είδαμε, δεν το προσέξαμε, δεν το εντοπίσαμε.


Είναι λοιπόν πολύ σημαντικό αυτό το θέμα σχετικά με τα Νομικά Πρόσωπα. Πρέπει να το δείτε. Υπάρχουν αντικρουόμενες διατάξεις και νομίζω ότι θα ήταν πολύ πιο προτιμότερο να μας λέγατε κάντε μια κοινωφελή όπως θέλετε εξαρχής, κάντε ένα Νομικό Πρόσωπο όπως θέλετε εξαρχής και μετακινήστε το προσωπικό όπου νομίζετε, σύμφωνα με το οργανόγραμμα που θα διαλέξετε και τελειώνουμε. Ούτε κόσμο διώχνουμε, ούτε προγράμματα χάνουμε. Νομίζω ότι είναι πολύ απλό και είναι πολύ απλούστερο απ’ όλα τα υπόλοιπα που ακούμε, τα βαρύγδουπα, τα πολυδαίδαλα, που τελικά μόνο που δημιουργούν ασάφεια και δημιουργούν και αμφιβολία στον κόσμο.


Ένα άλλο θέμα, το οποίο είναι πολύ σημαντικό, με τον ΘΗΣΕΑ. Κατανοώ τις περικοπές για τους λόγους που έγινε, όχι φυσικά ότι συμφωνώ και ότι δεν θα διαμαρτυρηθούμε ότι πρέπει. Όμως δεν είναι δυνατόν συμβασιοποιημένα προγράμματα, που έχουμε εγκαταστήσει εργολάβους και εκτελούν έργο, να μένουν έωλοι και να είναι στην ίδια μοίρα και αν θέλετε, οι Δήμοι που είχαν μία πρόνοια και είχαν γρήγορα κάνει τον προγραμματισμό τους. Δεν μπορεί πρόγραμμα του Ιανουαρίου να είναι στην ίδια μοίρα με εκείνον, ο οποίος την τελευταία στιγμή έκανε ότι έκανε. Θεωρώ ότι αυτό είναι μια αδικία, πρέπει να την αποκαταστήσετε και όχι εις βάρος της Ελλάδας και του προγράμματος αυτού, διότι συμφωνώ ότι τελικά η περικοπή θα είναι πολύ μεγάλη.

Συνάδελφοι, μόλις ανέλαβα Δήμαρχος είχα στείλει μια επιστολή στον Υπουργό τον κύριο Ραγκούση και του είπα «Κάνε από τώρα απογραφή. Δηλαδή, τον Μάρτιο του 2010 να έχει κάνεις απογραφή σε όλους τους Δήμους …
(αλλαγή κασέτας)

Γ. ΜΑΡΙΝΑΚΗΣ: … λεγόμενους πιστωτές των Δήμων που δεν έχουν συμβασιοποιηθεί νόμιμα, με αποσβεστική προθεσμία των δικαιωμάτων τους. Δηλαδή, όλοι αυτοί που παράτυπα μπήκαν στα δημοτικά συστήματα, δούλεψαν επιλεκτικά από το παράθυρο και είναι ευθύνη δικιά μας, των αιρετών και πήραν μαύρες προμήθειες, μαύρες εργασίες και μαύρες συμβάσεις, να έρθουν να πουν μέχρι πέρυσι τον Μάρτιο ποιοι είναι, τι θέλουν και τι ζητούν.


Ξέρετε τι έπαθα εγώ; Ο απερχόμενος Δήμαρχος μιας από τις Περιφέρειες που έλαβα στις 31/1 πρωτοκόλλησε στο Δημαρχείο ιδιωτικά χαρτιά αναγνώρισης χρέους 1.060.000 € και άλλες 80 αποφάσεις, οι οποίες έρχονται, δικαστικές. Πως λοιπόν θα κάνουμε προϋπολογισμό; Αυτός ο Δήμος πως θα ξέρει αν θα ενταχθεί στο Ταμείο Αλληλεγγύης, αφού αυτά τα λεφτά δεν φαίνονται λογιστικά πουθενά στο επίσημο σύστημα. Είναι ένα θέμα, που έπρεπε να το αντιμετωπίσετε.


Όπως και ένα τελευταίο θέμα, κύριε Πρόεδρε και τελειώνω, είναι η ΔΕΗ. Επιτέλους, θα αρχίσει αυτός ο Οργανισμός να μας σέβεται; Τι έκανε; Της χρωστούσαν οι τέως Δήμοι που συγχωνεύτηκαν στον δικό μου Δήμο χρήματα. Ήρθε λοιπόν και τα πήρε τώρα τον Γενάρη, ενώ δεν μπορούσε να τα πάρει προηγουμένως, ούτε υπάρχουν οι πόροι στους άλλους Δήμους να τα εισπράξει τα λεφτά. Ενώ λοιπόν περίμενα να πάρω 500.000 ΔΕΗ, πήρα 88.000. Πως θα πληρώσω εγώ τώρα το προσωπικό μου, όταν αυτά είναι τα ανταποδοτικά; Αυτή τη ΔΕΗ ποιος θα τη βάλει επιτέλους σε τάξη;


Νομίζω, κύριε Πρόεδρε, ότι θα είναι μια πολύ καλή ημερίδα που θα έχουν πολλά να πουν όλοι οι Δήμαρχοι να μιλήσουμε μόνο για τη ΔΕΗ. Πως μας συμπεριφέρεται; Βρήκα ξενοδοχείο σε κεντρικό σημείο της πόλης, που πλήρωνε 20 χρόνια δημοτικά τέλη 0, γιατί δεν την είχαν βάλει ποτέ ότι έχει ούτε ένα τετραγωνικό μέτρο. Το αντιλαμβάνεστε;



Τους στέλνουμε χαρτιά να διορθώσει τους πίνακες, δεν το κάνουν ποτέ. Τώρα θέλουμε να εισπράξουμε τα χρήματά μας. Δεν συνεργάζονται. Μας κάνουν αυτόματους συμψηφισμούς, χωρίς να μας ρωτούν. Έχουμε κάνει δημόσιο έργο, οι στύλοι στη μέση του δρόμου, δεν τους βγάζουν, γιατί θέλουν 44.000 €. Έλεος! Δηλαδή, κάποια στιγμή, νομίζω ότι είναι πιο κοντά στην πράξη ενός Δημάρχου αυτά τα συγκεκριμένα και ιδίως, αγαπητοί της ΕΕΤΑΑ, τα θεσμικά θέματα των Νομικών Προσώπων. Μην πάμε έτσι και αφήστε το 28/2. Αφού δεν είναι ακόμα έτοιμη ούτε η εγκύκλιος, πώς να είναι οι Δήμοι έτοιμοι; Εδώ τις αμιγείς τις κάναμε κοινωφελείς σε τέσσερα χρόνια και θα κάνουμε σε δύο μήνες, χωρίς καθοδήγηση όλο αυτό τον συρφετό τον οποίο παραλαμβάνουμε;

Ευχαριστώ πολύ.

ΠΡΟΕΔΡΕΙΟ: Η πρώτη ομάδα συναδέλφων είναι επτά. Μόλις τελειώσουν οι επτά θα παρεμβάλουμε τους επιστήμονες της ΕΕΤΑΑ και της ΚΕΔΚΕ να απαντήσουν και μπορεί να καλυφθούν και συνάδελφοι, που ενδεχομένως θα ήθελα να πουν κάτι και να το ακούσουν από τους ανθρώπους που είναι στο πρόγραμμα.


Ο κύριος Δοξαστάκης.

Ζ. ΔΟΞΑΣΤΑΚΗΣ: Κύριε Πρόεδρε, κύριοι συνάδελφοι, θα ήθελα να καταθέσω κάποιες σκέψεις, απόψεις, προτάσεις, αλλά κυρίως πρακτικά ζητήματα, τα οποία επιστρέφοντας μετά από απουσία 8 ετών ειλικρινά σας πληροφορώ ότι μένω έκπληκτος. Είμαι αιρετός από το 1986, τρεις θητείες μέλος του Κεντρικού Συμβουλίου της ΚΕΔΚΕ, επανέρχομαι μετά από 8 χρόνια και αυτά, τα οποία διαπιστώνω και βρίσκω με έχουν προβληματίσει πάρα πολύ. Είμαστε δυστυχώς πάρα πολύ πίσω χρόνο με το χρόνο.

Θα είμαι πάρα πολύ κοφτός και συγκεκριμένος. Πόροι. Τεράστια απώλεια, ωμή παρέμβαση στην αυτοτέλεια των ΟΤΑ, η νομοθετική παρέμβαση, αφαίρεση πόρων από την Αυτοδιοίκηση 2% τέλος παρεπιδημούντων, τουριστικές περιοχές.


Ζητώ άμεσα την κατά τον νόμο παρέμβαση στο Ευρωπαϊκό Δικαστήριο Ανθρωπίνων Δικαιωμάτων και στο Δικαστήριο Ευρωπαϊκών Κοινοτήτων της ΚΕΔΚΕ, όπως ορίζεται από τους νόμους, γιατί οι τουριστικοί Δήμοι αδυνατούμε να παρέμβουμε, ούτως ώστε να ζητήσουμε την πλήρη επαναφορά σε αυτή την ωμή παρέμβαση, σίγουρα παράνομη, από πλευράς Πολιτείας, χωρίς ισόποση ανταπόδοση αυτής της απώλειας, που σήμερα έχουμε υποστεί.


Ο Δήμος μου έχει απωλέσει 3.500.000 € ετησίως, Δήμος Χερσονήσου.


Επίσης, θέλω να σας πω ότι αυτή η αφαίμαξη και αυτή η αφαίρεση συνδέεται και με έναν άλλον βασικό τομέα. Ανταποδοτικές υπηρεσίες, τέλη καθαριότητας. Τα τέλη παρεπιδημούντων, όπως ξέρετε, μέχρι 25% συνέδραμαν, βοηθούσαν και στήριζαν τα αυξημένα τέλη, τα οποία δημιουργούν οι συνθήκες στις τουριστικές περιοχές, για να μην επιβαρύνεται έτι περαιτέρω ο δημότης-πολίτης. Άρα λοιπόν, υπάρχει μία διπλή παρέμβαση, παραβίαση.

Δεύτερο ζήτημα. Αν δεν υπάρξει άμεση καθοδήγηση, γιατί υπάρχει νομικό κενό, της ΚΕΔΚΕ σε σχέση με την τελευταία νομολογία του Αρείου Πάγου, όπου οι αναγκαστικές πλέον εισπράξεις, κατασχέσεις χωρούν και εις βάρος του δημοσίου και των ΟΤΑ, δεν θα μας αφήσουν δραχμή στις τράπεζες, αυτό το οποίο αναφέρετε και λέτε εις χείρας τρίτου. 


Επομένως, κωδικοποίηση, καθοδήγηση των αιρετών των Δημάρχων πως θα δημιουργήσουν ειδικούς λογαριασμούς, που να ανήκουν στη δημόσια περιουσία των Δήμων και όχι στην ιδιωτική περιουσία, που να είναι αναπαλλοτρίωτη και να μην μπορεί να αφαιρεθεί από τις τράπεζες. Μόνο από την εφαρμογή των σχεδίων πόλης μπορεί να μας πάρουν τα χρήματα σε 10 ημέρες όλα.


Κοινωφελείς επιχειρήσεις, διετές πρόγραμμα. Δεν υπάρχει περίπτωση οι Επίτροποι να εγκρίνουν διετές πρόγραμμα κοινωφελών, έχοντας ως ένσταση, αντίρρηση και θέμα ότι δεν είναι κοινωφελείς επιχειρήσεις, δεν είναι στον κοινωφελή τομέα, άρα δεν μπορούν να χρηματοδοτούνται από τους ΟΤΑ. Υπάρχουν αποφάσεις του Ελεγκτικού Συνεδρίου.


Δημοτικές Ενότητες. Σύγχυση αρμοδιοτήτων. Δεν μπορεί να χορηγεί και η Επιτροπή Ποιότητας άδειες καταστημάτων και η Δημοτική Κοινότητα άλλη κατεύθυνση, εκεί που δεν υπάρχει στη Δημοτική Κοινότητα να παρεμβαίνει η Επιτροπή Ποιότητας. Πρέπει να ξεκαθαριστεί. Αυτό έχει προκύψει νομολογιακά και από τις εγκύκλιους. Δεν αναφέρεται στον νόμο πουθενά.


Οι εγκύκλιοι δε, οι οποίες αποστέλλονται καθημερινά στους Δήμους, θέλω να σας πω ότι οι περισσότερες είναι στο όριο της νομιμότητας. Αναγκάζεται το Υπουργείο να υπερβεί και να κάνει άλματα νομικά, ούτως ώστε να καλύψει πολλά κενά που υπάρχουν στον νόμο.


Εργολαβίες καθαριότητας που υπάρχουν σε Δήμους προς τρίτους. Άρθρο 282, παράγραφος 19. Έτσι όπως είναι διαμορφωμένο και κατοχυρωμένο, εννοεί και θεωρεί ότι μετά την 31/12/10, ασχέτως αν υπερβαίνουν το όριο αυτό οι συμβάσεις, αυτοδικαίως καταργούνται. Αντιλαμβάνεστε τι θα γίνει μετά από δύο μήνες.


Πρόγραμμα εξυγίανσης και αλληλεγγύης. Είναι δυσμενέστερο από το Διεθνές Νομισματικό Ταμείο που έχει ενταχθεί η χώρα. Μην θεωρείται θετικό το ότι θα σας εντάξουν εκεί. Προεδρεύεται η Τριμελής Επιτροπή από Σύμβουλο του Ελεγκτικού Συνεδρίου, συντάσσει προϋπολογισμό, ελέγχει τα οικονομικά, αρχή πολιτικής στον Δήμο ή στη Δημοτική Ενότητα που θα συμπεριληφθεί.


Βεβαίως και είναι ανέφικτη η διαδικασία μέχρι 28/2 συγχωνεύσεως, αυτό που είπε ο συνάδελφος ο Γιώργος ο Μαρινάκης, αλλά κυρίως θα παρακαλούσα το Υπουργείο και συγκεκριμένα την ΚΕΔΚΕ να δώσει μία πρώτη δυνατότητα εξειδίκευσης ανάλυσης, αλλά κυρίως νομικής τεκμηρίωσης, νομικού πλαισίου των αρμοδιοτήτων, που να μπορεί ο αιρετός να ανατρέχει την πηγή της πρωτογενούς θεσμοθέτησης της αρμοδιότητας για να ξέρει τι ρυθμίζεται και τι δεν ρυθμίζεται. Η ξερή απαρίθμηση στον νόμο Καλλικράτη δεν βοηθά να κατοχυρώσουμε και να εμπεδώσουμε το περιεχόμενο που έχει να κάνει με τις αρμοδιότητες.


Σχολικές Επιτροπές. Αβέβαιο το μέλλον, κενό το τοπίο, δεν έχει εκδοθεί Υπουργική Απόφαση, δεν υπάρχουν οδηγίες, τεράστιες πιέσεις. Θα βρούμε μαύρα χάλια εκεί σε σχέση με την ανελαστικότητα που διαχειρίζονται κυρίως οι Διευθυντές των σχολείων τα χρήματα που μεταφέρουμε εκεί.

Συγχώνευση κοινωφελών, που εκεί παραπέμπει ο νόμος και για τις ΔΕΥΑ. Δεν έχει ξεκαθαριστεί αν ισχύει το 253 του Κώδικα. δηλαδή, βάσει των Υπουργικών Αποφάσεων, που έχει εκδοθεί, Ορκωτοί Λογιστές και οικονομοτεχνική μελέτη. 


Εικάζεται πιστεύουμε, περιμένετε, θα δούμε. Αυτή είναι η κατεύθυνση για να συγχωνεύσουμε μέχρι 28/2. Είναι δυνατόν να συγχωνεύεται μια εταιρεία και να μην χρειάζεται τουλάχιστον αποτίμηση ενεργητικού-παθητικού, κατά το άρθρο 9 του 2190; 


Αυτά είναι σοβαρά ζητήματα και πρέπει επιτέλους σύντομα να δοθούν προς λύση.


Πρόταση. Αυτό το 20ήμερο που είμαι στον Δήμο έχω ένα τεφτέρι. Αριστερά γράφω αυτούς που έρχονται και ζητούν δουλειά και δεξιά αυτοί, οι οποίοι αναδεικνύουν τα κάθε λογής χρέη και ανοίγματα που θα σας πω παρακάτω.


Άμεσα να υπάρξει μία δυνατότητα, μέσω του θεσμού που προβλέπεται από τον υπαλληλικό Κώδικα, μήπως μπορούμε να επεκτείνουμε τον θεσμό των ημερομισθίων και να δώσουμε δουλειά και ψωμί σε κάποιους ανθρώπους, ειδικά στις Τοπικές Δημοτικές Κοινότητες. Είναι τεράστιο το ζήτημα. Θα κάνουμε πολύ μεγάλη κοινωνική πολιτική ως Αυτοδιοίκηση, αν δώσουμε ένα κομμάτι ψωμί σε αυτούς τους ανθρώπους.


Να πω βέβαια για τη συγκρότηση των Προεδρείων των Δημοτικών Κοινοτήτων, αυτό το φαεινές και απίθανο σενάριο, που μπορεί η αντιπολίτευση με διάφορα τερτίπια να εκλεγεί Αντιπρόεδρο και να βγαίνει ο Υπουργός και να λέει ότι αυτή είναι η δημοκρατικότητα της πλήρους ελευθερίας στις τοπικές κοινωνίες, να αναδείξουν με κάθε αρχή της πλειοψηφίας ποιος θα είναι ο Αντιπρόεδρος και λοιπά;


Τα χρέη. Έχουμε χρέη ενταλματοποιημένα που δεν έχουν πληρωθεί. Έχουμε χρέη που δεν έχουν ενταλματοποιηθεί και ούτε μπορούσαν. Έχουμε χρέη, τα οποία είναι πρόπλασμα δικαστικών αποφάσεων, αδικαιολόγητος πλουτισμός και λοιπά και έχουμε και χρέη τα οποία, υπογραφόμενα τα τιμολόγια από τους Δημάρχους που απήλθαν, οδηγούνται στις τράπεζες με εκχωρήσεις και θα εμφανιστούν στην πορεία της περιόδου της δημοτικής, που θα τρίβουμε τα μάτιά μας. Αυτό θα το δείτε και θα δείτε τεράστια ποσά. Το τι έγινε στην ελληνική επικράτεια των Δήμων τον μήνα Δεκέμβριο, είναι απίστευτο, είναι απίθανό και πρέπει να γίνει νομοθετική ρύθμιση από τώρα, για να προλάβουμε καταστάσεις που θα οδηγούν στην χρεοκοπία των Δήμων.


Υπάρχουν κάποια ζητήματα που προκύπτουν από τον Καλλικράτη και παράπονα από συναδέλφους ότι η απόλυτη διακύμανση πληθυσμιακών μεγεθών Δήμων, 20.000-100.000 το επόμενο μέγεθος, αποκλείει από πολλά θεσμικά Όργανα κάποιους μικρομεσαίους Δήμους. Είναι πολύ μεγάλο το χάσμα 20.000-100.000 σε σχέση με τα έξοδα παράστασης, σε σχέση με τα Όργανα, τον Γενικό Γραμματέα, Συμπαραστάτης και λοιπά. Πρέπει να το δούμε.

Επίσης, ορισμένοι συνάδελφοι ζητούν πρακτικά να δουν πλέον ποια είναι η διαφορά μιας κοινωφελούς επιχείρησης από ένα Νομικό Πρόσωπο Δημοσίου Δικαίου, ποια είναι τα προβλήματα, ποιες είναι οι δυνατότητες, γιατί πρέπει να παραμείνουν, ποια είναι η σκοπιμότητα. Εν τις πράγμασι είναι το ίδιο πράγμα.


Τέλος, να έχουμε σύντομα όσο το δυνατόν την άποψη του Υπουργείου τι προτίθεται να κάνει με τους ΦΟΔΣΑ. Το Προεδρικό Διάταγμα που κατά νόμο προβλέπεται να εκδοθεί μέχρι 30/6, ούτως ώστε εντός δύο μηνών πλέον να υπάρξει σε επίπεδο Περιφερειακών Ενοτήτων η νέα δομή διαχείρισης στερεών απορριμμάτων.


Είναι πολλά τα ζητήματα. Δεν θέλω να καταχραστώ το χρόνο. Θα θέλαμε κάποιες απαντήσεις και κάποιες ενημερωτικές προτάσεις από την πλευρά της ΚΕΔΚΕ και των στελεχών.


Ευχαριστώ πολύ κύριε Πρόεδρε.

ΠΡΟΕΔΡΕΙΟ: Ευχαριστούμε.

Ο κύριος Παύλος Μπαριτάκης, Δήμαρχος Βιάννου.

Π. ΜΠΑΡΙΤΑΚΗΣ: Κύριε Πρόεδρε, κυρίες και κύριοι συνάδελφοι, εγώ είμαι νέος στην Τοπική Αυτοδιοίκηση, εκλέγομαι για πρώτη φορά και μάλιστα σε ένα μικρό και ορεινό Δήμο του Νομού Ηρακλείου. Έτσι λοιπόν η πρώτη εντύπωση που έχω σχηματίσει αυτές τις 20 ημέρες που είμαι στο Δημαρχείο πρέπει να πω ότι είναι αυτή η ασάφεια που επικρατεί γύρω από το νέο αυτοδιοικητικό πλαίσιο που έχει δημιουργήσει ο Καλλικράτης. Είναι η έλλειψη ενημέρωσης που έχουμε. Ειδικά στους μικρούς Δήμους για εμάς τη νοιώθουμε κάθε ημέρα, που προσπαθούμε, μέσα από διάφορες πηγές που έχουμε στη διάθεσή μας, να ενημερωθούμε, αλλά και η έλλειψη συντονισμού και προγραμματισμού.

Έτσι λοιπόν μέσα σε αυτό το θολό τοπίο καλούμαστε εμείς να εφαρμόσουμε τον Καλλικράτη, που κάθε ημέρα προσπαθούμε να αποδικωποιήσουμε τη γραφειοκρατία, η οποία έρχεται τακτικά και φοβάμαι ότι, αν συνεχίσουμε έτσι, κύριε Πρόεδρε, κυριολεκτικά θα πνιγούμε μέσα στις εγκυκλίους και στις αποφάσεις και δεν θα καταφέρουμε να κάνουμε τίποτα και ξέρετε, η πρώτη περίοδος, το πρώτο τρίμηνο, είναι σημαντική κατά πόσο θα επιτύχει αυτό το εγχείρημα και κατά πόσο θα αποτύχει.
Άρα λοιπόν, εδώ θέλουμε πραγματική βοήθεια, για να μπορέσουμε να τα βγάλουμε εις πέρας.


Μεγάλα προβλήματα έχουμε στα Νομικά Πρόσωπα και στις κοινωφελείς επιχειρήσεις. Εδώ πρέπει να είναι ξεκάθαρο, να ξεκαθαρίσει το θέμα τι γίνεται με τις κοινωφελείς, τι γίνεται με τα Νομικά Πρόσωπα, να υπάρχει ο τρόπος, με τον οποίο θα συγχωνευτούν τα Νομικά Πρόσωπα των Δήμων από τη μια, αλλά και από την άλλη οι δράσεις. Δηλαδή, βλέπουμε και κυκλοφορούν κάποια σχέδια που λένε ότι δεν μπορεί ένα Νομικό Πρόσωπο να κάνει αυτό που κάνει η κοινωφελής ή αντίστροφα. Εδώ πρέπει να ξεκαθαρίσει το θέμα και να δούμε και οι Δήμοι αν θα πρέπει να κρατήσουμε κοινωφελείς επιχειρήσεις ή αν θα πρέπει να έχουμε μόνο Νομικά Πρόσωπα.


Ένα θέμα που δημιουργείται είναι με τις καθαρίστριες που ήρθαν στους Δήμους. Ο δικός μας Δήμος πήρε τέσσερις καθαρίστριες και δεν ξέρουμε ακόμα πως θα τις πληρώνουμε, διότι ούτε στα τακτικά έσοδα έχουμε δει κάποια αύξηση, ούτε τίποτα άλλο. Πρέπει λοιπόν να ξεκαθαρίσει το προσωπικό αυτό πως θα πληρώνεται από τώρα και έπειτα. 


Το θέμα των ορεινών Δήμων, θα το θέσω και στην ΚΕΔΚΕ, επειδή οι Δήμοι αυτοί προβλέπονται μέσα στον Καλλικράτη, πως θα στηριχτούν, ποια θα είναι η χρηματοδότησή τους, τι προβλέπεται μέσα από το πρόγραμμα ΕΛ.Α.Δ.Α., τι προγραμματισμός υπάρχει από την ΚΕΔΚΕ για τους ορεινούς Δήμους, διότι από τη στιγμή που θεσμοθετήθηκαν ως ορεινοί Δήμοι, πρέπει οι Δήμοι αυτοί και να ενισχυθούν και σε υλικοτεχνικές υποδομές που είναι λίγες, αλλά και σε στελεχειακό δυναμικό, που δυστυχώς υστερούμε σε σχέση με άλλους Δήμους αστικούς και μεγάλους Δήμους.

Θέμα δικαστικών αποφάσεων. Τις πρώτες 20 ημέρες στο τιμόνι του Δήμου έχω πάρει ήδη 20 αγωγές, είναι μεγάλο πρόβλημα, οι οποίες αυτές είναι στις 150.000 και αν δείτε το σκεπτικό, με το οποίο οδηγούνται αυτές οι αγωγές στα δικαστήρια είναι ότι με προφορική συμφωνία του παλιού Δημάρχου με έναν εργολάβο έγινε το συγκεκριμένο έργο και τα καταλαβαίνετε ότι ο βραχνάς αυτός θα είναι μεγάλος. Πρέπει εδώ να δούμε το θέμα αυτό πως θα το αντιμετωπίσουμε, αφού οι αγωγές θα είναι στη συνέχεια με συχνότερο ρυθμό, αλλά έχουμε ενδεχομένως και το θέμα, όταν φτάσει στα δικαστήρια και δικαστούν οι αγωγές αυτές να πάμε να μας κάνουν κατασχέσεις, είτε στους λογαριασμούς του Δήμου, είτε ακόμα και στη δημοτική περιουσία. Άρα, πρέπει να δούμε πως θα το αντιμετωπίσουμε το θέμα και το φαινόμενο αυτό που εξελίσσεται στη συνέχεια.


Το θέμα του ΕΣΠΑ που απασχολεί όλους τους Δήμους. Σήμερα για να βρούμε τα χρήματα να κάνουμε τη μελέτη και να έχουμε μια ολοκληρωμένη μελέτη, πρέπει να περάσουμε πραγματικά έναν Γολγοθά και όταν λέω Γολγοθά εννοώ μέσα σε υπηρεσίες, να βρούμε χαρτιά. Να πω συγκεκριμένα ότι για έναν βιολογικό καθαρισμό, για να πάρουμε άδεια από το Υγειονομικό κάναμε δυο χρόνια. Πως λοιπόν; Εδώ μέχρι να βγουν λοιπόν οι μελέτες και οι άδειες θα έχει περάσει το ΕΣΠΑ.


Άρα λοιπόν, κάτι πρέπει να γίνει εδώ πέρα, κάποια παρέμβαση να κάνει και η ΚΕΔΚΕ σε κεντρικό ενδεχομένως επίπεδο, να δούμε με τις υπηρεσίες πως θα μπορέσουμε να ξεμπλοκάρουμε κάποια αυτονόητα πράγματα. Ή θα μπει ένας χρονικός ορίζοντας. Δηλαδή, αν σε δύο μήνες δεν μου δώσει την άδεια το Υγειονομικό, να θεωρείται ότι την έχω πάρει. Δηλαδή, δεν γίνεται να μας καθυστερεί χωρίς λόγο και να μην έχουμε αποτέλεσμα, διότι στο τέλος θα χάσουμε και τα έργα αυτά που είναι απαραίτητα για τη λειτουργία των Δήμων. 


Εγώ στον Δήμο μου έχω πέντε βιολογικούς καθαρισμούς και παλεύω 20 ημέρες να βρω άκρη που βρίσκονται και έχουν χαθεί οι φάκελοι στις υπηρεσίες μέσα, έχουν υποβληθεί δύο χρόνια.


Επίσης, επειδή ψιθυρίζεται ότι με την αναθεώρηση του ΕΣΠΑ ενδεχομένως θα περάσει από το 2011 στην επιχειρηματικότητα το μεγάλο κομμάτι, λόγω μη απορρόφησης, πρέπει από τώρα να το δούμε αυτό το πράγμα και να το προλάβουμε. Γιατί, αν το χάσουμε σαν Τοπική Αυτοδιοίκηση και περάσει στην επιχειρηματικότητα, τότε χάσαμε και το τελευταίο εργαλείο που έχουμε στη διάθεσή μας να κάνουμε κάποια έργα.

Θέματα προσωπικού. Υπάρχει πραγματικά πρόβλημα ειδικά με τις συμβάσεις, οι οποίες λήγουν αυτό το χρονικό διάστημα, έχουν λήξει ή λήγουν μέχρι 30 Απριλίου. Άρα, πρέπει ταχύτατα να κινηθούμε. Δεν έχει εκδοθεί ακόμα η εγκύκλιος για τον προγραμματισμό των προσλήψεων. Είπαμε μέχρι 16 Φεβρουαρίου δεν ξέρω, αλλά πιστεύω ότι αυτό ήταν κάτι που έπρεπε να βγει άμεσα για να δούμε πως προγραμματίζουμε, τι προσωπικό θα πάρουμε και τι θα γίνει με τους συμβασιούχους που καλύπτουν κάποιες ανάγκες, όπως είναι οι παιδικοί σταθμοί, η κοινωνική μέριμνα ή όπως είναι στην καθαριότητα.


Κλείνοντας, θα ήθελα να πω το θέμα του Παρέδρου, το Ελεγκτικό Συνέδριο, όπου στην πραγματικότητα μπαίνει, όπως είπαν και οι συνάδελφοι, στη σκοπιμότητα, δεν μπαίνει στη νομιμότητα. Μα έτσι δεν μπορούμε να λειτουργήσουμε, δεν μπορούμε να κάνουμε Διοίκηση. Δεν θα κρίνει λοιπόν ο Πάρεδρος στο Ελεγκτικό Συνέδριο ένα έργο, το οποίο είναι απαραίτητο για τον Δήμο μου, μέσα από την εξέταση ενός φακέλου.


Λοιπόν και εδώ ναι μεν το θέλουμε για τη διαφάνεια το Ελεγκτικό Συνέδριο, έχουμε και τον Ελεγκτή νομιμότητας, δηλαδή, όλο ελέγχους έχουμε, όμως πρέπει να κάνουμε και κάποια πράγματα και αν αυτοί οι άνθρωποι μπαίνουν στη σκοπιμότητα, όπως είπα, δυστυχώς θα είναι τροχοπέδη στην ανάπτυξη του Δήμου και στη δημιουργία έργων.


Σας ευχαριστώ πολύ.

ΠΡΟΕΔΡΕΙΟ: Ευχαριστούμε και εμείς.


Ο Δήμαρχος Αγίου Νικολάου, ο κύριος Κουνενάκης.

Δ. ΚΟΥΝΕΝΑΚΗΣ: Κύριε Πρόεδρε, κύριοι συνάδελφοι, από τις συναντήσεις που είχαμε κάνει και από τις ημερίδες φάνηκε ότι έχει γίνει αρκετή δουλειά και έχει γίνει αρκετή δουλειά. Η εμπειρία όμως τον μήνα αυτό φάνηκε ότι υπήρχαν πολλές εκκρεμότητες και πολλές εξ αυτών ήδη έχουν τεθεί.

Πράγματι, έχουμε πολύ σοβαρό πρόβλημα με τις επιχειρήσεις που πρέπει να μετατραπούν και να γίνει μία ανώνυμη εταιρεία όπου επιθυμούμε.
Είχαμε πει στα σεμινάρια – και μάλιστα είχαμε και θετική άποψη και από Υπουργό και από τους παράγοντες – ότι δεν έχει έννοια να κάνεις μετατροπή τον Δεκέμβρη όταν σε υποχρεώνουν να κάνεις μετατροπή τον Φλεβάρη. Θα κάνουμε δύο φορές την ίδια δουλειά; Το είχαμε ζητήσει και λέω ότι θα αντιμετωπιστεί σωστά. Η απάντηση υπηρεσιακών παραγόντων όταν τους ρωτήσαμε «Έπρεπε να το είχατε κάνει». 

Βεβαίως, το διάστημα του Δεκεμβρίου εμένα τουλάχιστον με βρήκαν 15 εταιρείες που μου ζητούσαν ότι πολύ γρήγορα μπορούν να μου κάνουν τη δουλειά με κάποια αμοιβή και να μετατραπούν οι εταιρείες. Δεν το έκανα, επειδή είχαμε αυτή την απάντηση. Νομίζω ότι αυτό πρέπει να λήξει, το έχει βάλει και ο κύριος Κοιμήσης και πρέπει να τελειώνουμε.

Δεύτερον, προβλέπει ο νόμος ότι θα γίνουν μετατροπές και συγχωνεύσεις, όπου έχουμε μονομετοχικές εταιρείες. Υπάρχουν κάποιες εταιρείες. Εγώ έχω μία στο γνωστό Βραχάσι, όπου κάποιος Πολιτιστικός Σύλλογος έχει 1%. Όμως το αντικείμενο της εταιρείας είναι ομοειδές με αυτό που θέλουμε να συγχωνεύσουμε. Δεν έχει έννοια να πούμε θα παραμείνει ανεξάρτητο με πολύ μεγάλος κόστος.

Θα μπορούσε λοιπόν να προβλεφθεί στην εγκύκλιο ή σε μία Υπουργική Απόφαση ότι μπορεί να μετατραπεί σε μονομετοχική και να συγχωνευτεί και όχι να παραμείνει με τα κόστη τα μεγάλα που έχει και φαντάζομαι ότι υπάρχουν και αλλού, απ’ ότι με έχουν ενημερώσει συνάδελφοι.

Δεύτερο ζήτημα. Με τις κοινωφελείς επιχειρήσεις και τα Νομικά Πρόσωπα Ιδιωτικού Δικαίου. Εμείς εκφράζουμε πολιτική βούληση. Ή θα κάνουμε μία κοινωφελή και ένα Νομικό Πρόσωπο Δημοσίου Δικαίου ή θα κάνουμε δύο Νομικά Πρόσωπα. Μάλιστα, σε μία ερώτηση που είχα κάνει και στον κύριο Γούπιο, που είναι παρόν, τον είχα ρωτήσει: έχει έννοια να κάνουμε κοινωφελείς με αυτές τις διατάξεις, μιας και μπαίνουμε στη διαδικασία του Επιτρόπου, του ΕΚΠΟΤΑ και λοιπά; Μου είπε όχι. Αυτό που φαίνεται και βολεύει, επειδή δεν χρειάζεται να κάνουμε ούτε διετή επιχειρησιακά, είναι να κάνουμε Νομικά Πρόσωπα Δημοσίου Δικαίου. Αν όμως ακολουθήσουμε την εγκύκλιο, τότε κινδυνεύουν οι κοινωφελείς επιχειρήσεις, κινδυνεύει το προσωπικό και λέει η εγκύκλιος ότι μπορεί να μετατραπεί η κοινωφελής, αλλά όχι να καταργηθεί. Μία φράση χρειάζεται εκεί μόνο. Μπορεί να μετατραπεί να καταργηθεί και να συγχωνευτεί. Δηλαδή, εγώ που θέλω στον Άγιο Νικόλαο να κάνω δύο Νομικά Πρόσωπα και να εντάξω και τη δραστηριότητα της κοινωφελούς νομίζω ότι αυτό θα πρέπει να μου το επιτρέψει το Υπουργείο. Γιατί είναι τόσο δύσκολο να γίνει αυτό, για να μπορώ να εντάξω κάποιες δραστηριότητες; Διαφορετικά θα αναγκαστώ να έχω και μία κοινωφελή και ένα άλλο Νομικό Πρόσωπο, άνευ λόγου και με πολύ μεγάλη κόστη και πολύ μεγάλα προβλήματα.
Μία δυνατότητα που είχαν οι Δήμοι και παλιότερα ήταν να προσλαμβάνουμε με πεντάμηνες συμβάσεις 135 μεροκάματα λέμε με αυτεπιστασία. Αυτό έχει καταργηθεί. Είχε δοθεί μια παράταση μέχρι 31/12/10. Όμως με αυτό ικανοποιούμε πολύ μεγάλες ανάγκες. Δηλαδή, ένα μικρό έργο που έχουμε με αυτεπιστασία μπορούμε στη βάση του μικροέργου να παίρνουμε έναν εργάτη για πέντε μήνες. Αυτό τώρα παρατάθηκε μέχρι 31/12/10. Έχουμε νέα παράταση; Δόθηκε παράταση, έτσι μου γράφουν τουλάχιστον, με την υπ’ αριθ. 14217/29.3.10 απόφαση του ΥΠΕΣΔΔΑ. Δόθηκε παράταση ειδική. Αυτό που θέλουμε είναι να παραταθεί. Εγώ δεν διαφωνώ ότι πρέπει να μπει όριο. Δεν μπορώ να έχω 30 υπαλλήλους, 30 εργάτες στον Δήμο και να προσλαμβάνω 300 με αυτό εδώ. Συμφωνούμε, μπορεί να μπει ένα όριο, διότι φαίνεται ότι κάπου αλλού υπερβήκαμε κάποια όρια. 

Προμήθειες. Με το θέμα των προμηθειών, το ανέφερε και ο κύριος Κοιμήσης πριν, τι θα κάνουμε με τα καύσιμα και με όλα αυτά. Αποφασίσαμε στο Δημοτικό Συμβούλιο, πήγαμε στην Οικονομική Επιτροπή, με βάση, όχι εγκύκλιο του Υπουργείου, με βάση τι μας είπε η ΔΗΜΟΣ. Με αυτό προχωρήσαμε και δεν ξέρουμε αυτό που κάνουμε μας το πέρασε ο Επίτροπος. Όμως εμείς πρέπει να πάρουμε καύσιμα να κινήσουμε τα απορριμματοφόρα. Πρέπει να κάνουμε ανταλλακτικά. Πως θα το κάνουμε διαφορετικά; Πρέπει λοιπόν πολύ γρήγορα να τακτοποιηθεί αυτή η εκκρεμότητα στην αγορά, για να μην εκτεθούμε. Θα τρέχουμε να τα πληρώνουμε από την τσέπη μας, αν αυτά δεν τακτοποιηθούν με κάποια εγκύκλιο. 
Αμαρτωλή ιστορία. Λιμενικά Ταμεία. Όσοι τουλάχιστον το ξέρουν, ιδιαίτερα οι παραλιακοί τουριστικοί Δήμοι το ζητούμε χρόνια. Δεν έχει γίνει ακόμα. Προβλέπει ο Καλλικράτης ότι μπορεί να γίνει Νομικό Πρόσωπο Δημοσίου Δικαίου, να κάνουμε Δημοτικά Λιμενικά Ταμεία. Ορισμένοι εξ ημών τα είχαμε κάνει τα Δημοτικά Λιμενικά Ταμεία. Όμως πρέπει να στέρξει ο Υπουργός Εμπορικής Ναυτιλίας και να βγει μαζί με τον συναρμόδιο Υπουργό Εσωτερικών, ο οποίος συμφωνεί βεβαίως να βγάλει ένα Προεδρικό Διάταγμα, να καταργήσει το παλιό κρατικό Λιμενικό Ταμείο, να μεταβιβάσει τις αρμοδιότητες. Αυτό το συζητάμε 15 χρόνια. Πρέπει να λυθεί επιτέλους. Δεν είναι δυνατόν ιδιαίτερα σε μικρά μέρη, που δεν έχει μεγάλο οικονομικό ενδιαφέρον το λιμάνι, που αποτελεί ουσιαστικά την παραλιακή ζώνη της πόλης, να έχουμε δύο αρχές. Έχουμε φοβερά προβλήματα και νομίζω ότι πρέπει να τακτοποιηθεί.

Ένα άλλο θέμα, που νομίζω ότι πρέπει να ιδωθεί, είναι το κόστος μεταφερόμενων υπηρεσιών. Εγώ ως πρωτεύουσα πήρα την ΤΥΔΚ, κάποιος άλλος Δήμος δεν την πήρε την ΤΥΔΚ. Πήρα την Πολεοδομία. Κάποιος πρέπει να τα κοστολογήσει αυτά.

Επίσης, έχουμε το άλλο θέμα. Είμαι υποχρεωμένος να παρέχω υπηρεσίες, επειδή έχω την ΤΥΔΚ σε Δήμος όμορους και ιδίως ορεινούς σε επίπεδο Τεχνικών Υπηρεσιών και στήριξης. Ποιος κοστολογεί αυτά τα πράγματα; Τι υπηρεσίες θα τους παρέχουμε και πως θα τακτοποιηθεί αυτό το πράγμα; Ήδη οι άνθρωποι – και δικαίως – μου ζητούν μελέτες, μου ζητούν έργα, μου ζητούν παρακολούθηση και λέω αυτό πως θα γίνει; Αυτό λοιπόν πρέπει να τακτοποιηθεί, γιατί πρέπει και υπηρεσίες να παρέχουμε, αλλά και εμείς να ξέρουμε τι θα κάνουμε.

Καταστατική θέση αιρετών, είναι και μια διαμαρτυρία, συμφωνώ. Είμαι και εγώ ελεύθερος επαγγελματίας, με έχουν πάρει και αρκετοί συνάδελφοι, έχουμε διακόψει την επαγγελματική μας δραστηριότητα. Εγώ την έχω διακόψει. Ήμουν σε μία ομόρρυθμη εταιρεία, έκανα μεταβίβαση μεριδίου, τη διέκοψα. Όμως γράφει η εγκύκλιος του Υπουργείου. Η εγκύκλιος είναι υπό έκδοση. Εγώ είμαι ανασφάλιστος από την 1η του χρόνου και άλλοι. Είμαι και στο ΙΚΑ, είμαι στο ΤΕΒΕ, το ΙΚΑ πρέπει να του κάνω μια πρόσληψη. Πότε; Τελειώνει ο  μήνας. Ποιος θα πληρώσει το πρόστιμο της μη αναγγελίας, ποιος θα τακτοποιήσει αυτά τα θέματα; Εγκαίρως πρέπει να γίνουν αυτά και δεν θέλω να τα βάλω, επειδή είναι προσωπικά ζητήματα για τους Δημάρχους, αλλά νομίζω ότι αυτά πρέπει να τακτοποιηθούν, διότι θα κληθεί ο Δήμος να πληρώσει πράγματα, για τα οποία φυσικά δεν είναι υπεύθυνος.

Βεβαίως και σαν Πρόεδρος Τουριστικών Δήμων επαναφέρω το θέμα του 2%. Εμείς δεν έχουμε συνέλθει ακόμα για την μεγάλη περικοπή και τη μεγάλη απώλεια. Όλοι οι Δήμοι της Ελλάδας είπαμε το μισό τις εκατό, το αντιλαμβανόμαστε αυτή την περίοδο. Όμως θεωρούμε ότι αυτό το που έγινε είναι απαράδεκτο. Δηλαδή, έκοψαν από τα μεγάλα ξενοδοχεία το 2%, το έκαναν μισό. Είναι το ΦΠΑ 13%. Άρα λοιπόν, το κράτος εισέπραξε τους τοπικούς πόρους. Ξαφνικά φέτος κατεβαίνει το ΦΠΑ στο 6,5%. Τουλάχιστον και επειδή είναι και ομόφωνη απόφαση της ΚΕΔΚΕ να ξαναβάλουμε το θέμα και να διεκδικήσουμε. Λέει ο κύριος Δοξαστάκης να πάμε στο δικαστήριο, εγώ συμφωνώ. Όμως θα μπορούσαμε μεταβατικά να πούμε φέτος δώστε μας άλλο ένα μισό τις εκατό. Το 6,5% και τα λοιπά ας γίνει 7%. Τα μεγάλα ξενοδοχεία και γενικά ο κόσμος του τουρισμού έχει καταλάβει ότι αυτό ήταν σε βάρος τους. Εμείς δεν μπορούμε να παρέχουμε υπηρεσίες στον τουρισμό. Εμείς δεν μπορούμε να επιδοτήσουμε για να κάνουμε πράγματα για να υπηρετήσουμε τον τουρισμό. Μπορούσαμε λοιπόν να κάνουμε μια συμφωνία σταδιακά, ας ανεβεί μισό τις εκατό, φέτος ακόμα, να πάμε στο ένα, του χρόνου ενάμισι και ούτω καθεξής. Δεν μπορούμε όμως να σηκώσουμε πλέον το βάρος, διότι δεν μπορούμε να προσαρμόσουμε τα λειτουργικά του Δήμου σε αυτές τις περικοπές.
Ευχαριστώ πολύ.

ΠΡΟΕΔΡΕΙΟ: Θα ήθελα να παρακαλέσω τους συναδέλφους οι ημερίδες αυτές σκοπό έχουν να εμείνουμε κυρίως στα πρώτα προβλήματα που προκύπτουν της εφαρμογής του Καλλικράτη και όχι διαχρονικά δεν έχει επιλυθεί να αναφερόμαστε σε αυτά σήμερα.


Αυτό θα έχουμε την ευκαιρία στα συνέδριά μας και τα λοιπά. Αυτό τον σκοπό έχει. Μην κάνουμε γενικά ιστορική αναδρομή. Με συγχωρείτε, το λέω και για πρακτικούς λόγους.


Ο κύριος Ασκούνης.

Κ. ΑΣΚΟΥΝΗΣ: Κύριε Πρόεδρε, κυρίες και κύριοι συνάδελφοι, καταρχήν, να χαιρετίσω και εγώ από τη μεριά μου αυτή την προσπάθεια της ΚΕΔΚΕ, γιατί νομίζω ότι χρειάζονται τέτοιες συγκεντρώσεις, αφού βρισκόμαστε στον πρώτο μήνα υλοποίησης ενός μεγάλου μεταρρυθμιστικού εγχειρήματος, τον Καλλικράτη και είναι επόμενο να υπάρχουν πολλά προβλήματα προσαρμογής και μέσα από τη συζήτηση θα κάνω και συγκεκριμένη πρόταση μετά κύριε Πρόεδρε. 


Νομίζω ότι κωδικοποιώντας αυτές τις παρατηρήσεις μπορούμε κάποια στιγμή να τα βελτιώσουμε. Να επισημάνουμε στο Υπουργείο προβλήματα, τα οποία υπάρχουν και μπορούν να διορθωθούν. Εγώ πιστεύω ότι υπάρχει αυτή η δυνατότητα και υπάρχει και η βούληση από το Υπουργείο. Φυσικά υπάρχουν κάποια ζητήματα, τα οποία αποτελούν κόκκινες γραμμές για το Υπουργείο. Όμως υπάρχουν άλλα που είναι κοινός τόπος και μπορούν πράγματι να αλλάξουν, να βελτιωθούν, να κάνουν πιο λειτουργικό το σύστημα.


Θέλω να ξεκινήσω μετά από αυτό με δύο παρατηρήσεις. Όλο αυτό το εγχείρημα, η πρώτη παρατήρηση είναι αυτό, ήταν ένα αίτημα δικό μας. Ήταν ομόφωνα τα ψηφίσματα που είχαμε πάρει. Το είχαμε ξεκινήσει και με την προηγούμενη κυβέρνηση, υλοποιήθηκε τώρα. Μπορεί σε κάποια σημεία να υπάρχουν διαφορές. Όμως ήταν δικό μας αίτημα και του Α΄ και του Β΄ Βαθμού.


Το δεύτερο. Αυτό το μεγάλο εγχείρημα γίνεται σε μια φοβερά δύσκολη οικονομική συγκυρία και δεν είναι μόνο για τη χώρα μας. Η χώρα μας είναι σε πολύ πιο δυσκολότερη θέση από άλλες χώρες, αλλά είναι και πρόβλημα όλης της ευρωπαϊκής ζώνης και αυτά δεν μπορούμε εμείς που ασκούμε δημόσια διοίκηση να μην τα λάβουμε υπόψη μας. 


Άρα λοιπόν, αυτά τα δύο προβλήματα, δηλαδή, οι δύο παρατηρήσεις, το ότι ήταν δικό μας αίτημα, αλλά υλοποιούμε σε δύσκολες συνθήκες, είναι ζητήματα, τα οποία πρέπει να τα λάβουμε υπόψη μας, που σημαίνει ότι πρέπει να δουλέψουμε περισσότερο και πιο συστηματικά, πιο σκληρά θα έλεγα, απ’ ότι τις προηγούμενες τετραετίες, που τα πράγματα ήταν και πιο λάσκα.


Εγώ θεωρώ ότι δεν έχουμε άλλη επιλογή, παρά να πετύχουμε. Όχι μόνο για εμάς, γιατί κάποιοι από εμάς θα διεκδικήσουν ξανά στο τέλος στα μέσα του 2014 την ψήφο, αλλά για προσφέρουμε καλύτερες υπηρεσίες στον πολίτη, διότι δεν ήρθαμε μόνο για να είμαστε εμείς Δήμαρχοι, αλλά ήρθαμε για να προσφέρουμε υπηρεσίες καλύτερες, να εξυπηρετήσουμε τον πολίτη, να μην τον ταλαιπωρούμε.


Μετά από αυτές τις δύο παρατηρήσεις, κύριε Πρόεδρε, θέλω να βάλω κάποια ζητήματα. Η κατανομή του προσωπικού, η εθελούσια μέχρι στις 9 Αυγούστου και οι διαπιστωτικές πράξεις μέχρι 31/12 δεν έγινε με αντικειμενικό τρόπο. Έρχεται, παραδείγματος χάρη, η Διεύθυνση Πολεοδομίας ή η Διεύθυνση Ανελκυστήρων ή Πρόνοιας σε κάποιον Δήμο, πρέπει να γνωρίζουμε – και αυτό είναι διαπιστωμένο και νομίζω ότι έχει μεταφερθεί – ότι η διαπιστωτική πράξη δεν έγινε για το σύνολο των υπηρετούντων στο συγκεκριμένο τμήμα, αλλά έγιναν επιλεκτικές. Δηλαδή, να μιλήσουμε ξεκάθαρα, πολλοί Περιφερειάρχες ή Νομάρχες ή το ίδιο το προσωπικό της Δευτεροβάθμιας Τοπικής Αυτοδιοίκησης, της Νομαρχίας, δεν ήθελε να πάει στους Δήμους. Ήθελε να μείνει στην Περιφέρεια. Αποτέλεσμα; Γνωρίζετε πολύ καλά, τμήμα να έχει 15 ή 10 υπαλλήλους και να έρχονται οι 5.


Τι μπορούμε να κάνουμε; Η πρότασή μου είναι συγκεκριμένη. Να προχωρήσουμε σε μία καταγραφή του προσωπικού που υπήρχε τον Γενάρη του 2010. 13/10/10 πόσοι πληρώθηκαν, ποιο προσωπικό είναι και γιατί δεν έρχεται, αφού μεταφέρεται η αρμοδιότητα στον Δήμο.

Εγώ μέσα από αυτή τη διαδικασία ανακάλυψα, γιατί στον Δήμο μου έρχονται πολλές υπηρεσίες, πολλούς υπαλλήλους, οι οποίοι δια της τεθλασμένης δεν είχαν έρθει στον Δήμο και καλούμαστε εμείς, που δεν έχουμε την τεχνογνωσία, δεν έχουμε κάποιον Αντινομάρχη που γνώριζε το αντικείμενο αυτό, να τα βγάλουμε σε πέρας.


Άρα λοιπόν, χρειάζεται να διαπιστώσουμε ποιο προσωπικό ήταν 31/1/10 και αν γίνει αυτό, εγώ πιστεύω ότι υπάρχει διαδικασία, το παλεύω σε δύο συγκεκριμένες περιπτώσεις να βγουν καινούργιες διαπιστωτικές πράξεις και υπάρχει και τρόπος. Δεν θέλω να προχωρήσω για να μην σας φάω.


Προνοιακά προγράμματα. Αναλαμβάνουμε πολλοί Δήμοι τα προνοιακά προγράμματα που είναι ένας κοινωνικά ευαίσθητος τομέας και μιλάμε για εκατομμύρια. Στη δική μας περίπτωση στους 8 Δήμους είναι κάπου στα 41.000.000, στα 42.000.000 το χρόνο. Αυτό, κύριε Πρόεδρε, δεν μπορεί να πηγαίνει μέσα από τους ΚΑΠ, πρέπει να υπάρχουν ξεχωριστοί κωδικοί, για να μπορέσουν να πηγαίνουν κατευθείαν εκεί οι πόροι αυτοί γιατί, αν φαντάζεστε, αν δεν έρθουν αυτά τα χρήματα, καταλαβαίνει ότι έχουμε να κάνουμε με τετραπληγικούς, παραπληγικούς, κουφούς, παράλυτους και ούτω καθεξής.

Δεύτερο σημείο που πρέπει να επισημάνουμε είναι ότι στο διάστημα αυτό θα απευθυνθούν στην αρμόδια Επιτροπή και θα μπορέσουν κάποιοι να πάρουν προνοιακά προγράμματα. Το επίδομα. Άρα, είναι και χρήματα επιπλέον. Επομένως, προτείνω και αυτό ένα ζήτημα που πρέπει να το δούμε και να το εξετάσουμε.


Θέλω να αναφερθώ στο Ελεγκτικό Συνέδριο. Κύριε Πρόεδρε, άκουσα με προσοχή κάποιους συναδέλφους και ιδιαίτερα τον κύριο Τζανακούλη, που έλεγε ότι δυστυχώς κάποιοι μικροί Δήμοι κάναμε έργα χωρίς μελέτες, χωρίς την κείμενη διαδικασία, διαγωνισμούς, ιστορίες και τα λοιπά και κάποιοι ζητούν αυτή τη στιγμή να πάρουν τα χρήματά τους. Αυτά και άλλα προβλήματα έχουν δημιουργήσει ένα κλίμα άσχημο για εμάς συν τη γενικότερη περιρρέουσα ατμόσφαιρά για το πολιτικό σύστημα. Κομμάτι του πολιτικού συστήματος είμαστε και εμείς.


Όμως εγώ θέλω να πω κάποια πράγματα, γνωρίζοντας αυτές τις αδυναμίες, γνωρίζοντας και τις ευθύνες μας. Πρέπει ναι σίγουρα να είμαστε προσεκτικοί, ναι να τηρούμε τη διαδικασία, αλλά και το Ελεγκτικό Συνέδριο να περιοριστεί αποκλειστικά στον ρόλο του και ο ρόλος είναι έλεγχος νομιμότητας και όχι σκοπιμότητας και αυτό, κύριε Πρόεδρε, μπορούμε να το πετύχουμε. Δεν μπορεί να μας λένε ότι υπάρχει οικονομικό κόστος ή δεν μπορούν να λένε διάφορες δικαιολογίες οι Πάρεδροι του Ελεγκτικού Συνεδρίου, που διαφορετικά κρίνουν στην Καλλιθέα, διαφορετικά στην Ηλιούπολη, διαφορετικά στον κύριο Παχατουρίδη στο Περιστέρι και ούτω καθεξής. Επομένως, αυτό είναι ζήτημα που μπορεί να λυθεί, δεν είναι οικονομικό. Όμως να κατανοήσουν και οι κύριοι του Ελεγκτικού Συνεδρίου ότι και οι κρίνοντες κρίνονται.


Δεν θέλω να επεκταθώ παραπάνω, γιατί ξέρουμε πως κάποιοι φάκελοι που πάνε στο Ελεγκτικό Συνέδριο βρίσκονται από κάτω και νομίζω ότι μπορεί να γίνει αυτό το πράγμα.


Με αφορμή αυτό θέλω να πω ότι με το άρθρο 273, θα σας καταθέσω ένα έγγραφο που είναι πολλά, εισάγεται ο προληπτικός έλεγχος από τα 100.000 μέχρι τα 500.000. Εκεί που ήταν 1.000.000 πηγαίνει στα 500.000 τώρα. Δεν έχω καμία αντίρρηση να μας ελέγξουν. Από τα 100.000 στα 500.000 …

ΟΜΙΛΗΤΗΣ: (εκτός μικροφώνου)

Κ. ΑΣΚΟΥΝΗΣ: Μετά τα 500.000 για να πάει στο κλιμάκιο. Συμφωνώ και το έχω και γραμμένο. Λέω λοιπόν δεν έχουμε καμία αντίρρηση να ελεγχόμαστε. Αυτή είναι η γραφειοκρατία. Δηλαδή, για να πάρεις το γάλα των εργαζομένων ή τα ρούχα ή τα καύσιμα, γιατί κανένας Δήμος – γιατί και όλοι γίναμε μεγάλοι Δήμοι τώρα – δεν μπορεί να έχει προμήθεια καυσίμων κάτω από 100.000 €. 


Είναι ζητήματα, τα οποία πρέπει να τα δούμε. Ήδη μας εμπιστεύεται η Πολιτεία ή μπορεί να μας ελέγξουν και μας ελέγχουν, αφού θα πάμε τα εντάλματα ή θα πάμε σε μία άνευ προηγουμένου γραφειοκρατική κωλυσιεργία, η οποία θα διαλύσει το σύστημα και δεν συμφέρει κανέναν. Εγώ λέω σε όλους ότι το εγχείρημα πρέπει να το κερδίσουμε και εμείς και η κυβέρνηση και θα εξηγήσω μετά γιατί. Επομένως, πρέπει να το πείσουμε αυτό ότι είναι υπερβολή και ούτε δεν μπορεί να πάει στο κλιμάκιο, μέχρι σήμερα πηγαίναμε από 1.000.000 στα 500.000. Θέλουν αυτό;

Άλλη πρόταση, κύριε Πρόεδρε, εναλλακτική. Να στελεχώσουν τις υπηρεσίες του Ελεγκτικού Συνεδρίου με το κατάλληλο προσωπικό. Γιατί, εγώ έχω σπουδάσει οικονομικά, δεν μπορεί να σου λέει η Επίτροπος τι είναι ισοζύγιο, ισολογισμός και αποτελέσματα χρήσης και να της λέω «Αν δεν ξέρετε χρέωση ή πίστωση, πως μπορούμε να συνεννοηθούμε;» Πρέπει να διευκολύνουμε τη ζωή μας και να είναι αμείλικτη η δικαιοσύνη σε όποιον δεν κάνει καλά τη δουλειά του.
Στο άρθρο 236 υπάρχει πρόβλημα. Θέλω να το δούμε και το θέτω εδώ. Αναφέρεται ότι, αν καταδικαστεί Δήμαρχος ή Δημοτικός Σύμβουλος σε πρώτο βαθμό, μεταξύ άλλων και για παράβαση καθήκοντος, τότε ώσπου να εκδοθεί τελεσίδικη απόφαση, τίθεται σε αργία. Ξέρετε πόσο σοβαρό είναι αυτό; Υπάρχουν εδώ πάρα πολλοί συνάδελφοι που τους βλέπω.

Αν αυτό το πράγμα δεν το διορθώσουμε, θα αντιμετωπίσουμε προβλήματα και θεωρώ ότι είναι από αυτά τα ζητήματα που, αν τα βελτιώσουμε, δεν αλλάζουν την υφή του Καλλικράτη, αλλά κάνουν πιο εύκολη τη ζωή μας. Διαφορετικά, ο καθένας από εμάς θα σκέφτεται το παραμικρό και δεν θα ασκεί διοίκηση. 

Θα μπορούσα να αναφέρω πολλά παραδείγματα γύρω από αυτά τα ζητήματα, ακόμα και για τους εντεταλμένους Συμβούλους. 

Θα κάνω μία πρόταση, η οποία λέει το εξής: κύριε Πρόεδρε, υπάρχει Επιτροπή Θεσμών, νομίζω δουλεύει, να καταθέσουμε τις όποιες παρατηρήσεις και εγώ έχω αρκετές, για να μην κουράσω το Σώμα. Αν της κρίνει η επιστημονικά ομάδα του ΙΤΑ σωστές και εμείς, να τις προωθήσουμε, για να βελτιώσουμε σε κάποια σημεία τον Καλλικράτη και αυτό θα κάνει πιο εύκολη τη δουλειά μας.

Θέλω να κλείσω σε σχέση με τους πόρους. Κυρίες και κύριοι συνάδελφοι, νομίζω ότι πάγια θέση μας ήταν ότι, για να μπορέσουμε να ασκήσουμε σωστά τον ρόλο μας, πρέπει οποιεσδήποτε μεταφερόμενες αρμοδιότητες να κοστολογούνται και να μεταφέρονται και αντίστοιχοι πόροι. Υπάρχει σχετικά άρθρο μέσα στον Καλλικράτη. Επομένως, εμείς πρέπει να διεκδικήσουμε αυτό που λέει ο νόμος και δεν μπορούμε να υφιστάμεθα από μία πάγια και διαχρονική θέση της Τοπικής Αυτοδιοίκησης, που λέει μεταφορές αρμοδιοτήτων με τους αντίστοιχους πόρους.

Τέλος, επίσης δεν μπορούμε να υποχωρήσουμε από την πάγια θέση, που λέει αυτά, τα οποία καταγράφονται, πρέπει να αποδίδονται. Το λέω αυτό το πράγμα, γιατί αν δεν αγωνιστούμε μαζί, αν δεν πάμε ενωμένοι, αν δεν πάμε με τεκμηρίωση για όλα τα ζητήματα που μας απασχολούν, αν δεν πάμε με ανάλυση των ζητημάτων που ζητάμε, τότε θα χάσουμε και εμείς, θα πω μετά γιατί θα χάσει και η κυβέρνηση, θα χάσει η Τοπική Αυτοδιοίκηση. Δηλαδή, δεν θα μπορέσουμε να κάνουμε τη δουλειά μας καλά. Δηλαδή, δεν θα μπορέσουμε να κάνουμε πράξη αυτό το μεγάλο εγχείρημα της αποκέντρωσης.

Άρα λοιπόν, η ενότητα, η πάγια θέση μεταφερόμενες αρμοδιότητες συν πόρους, αυτοί οι πόροι που έχουν καταγραφεί να αποδίδονται. Είναι πάγια διεκδικητική θέση της Τοπικής Αυτοδιοίκησης, αναγνωρίζοντας τη δύσκολη οικονομική συγκυρία που διέρχεται τη χώρα μας.

Τώρα, γιατί όλα αυτά τα πράγματα πρέπει να τα κάνουμε και είναι κοινό το συμφέρον και της Αυτοδιοίκησης και της κυβέρνησης, για να πετύχουμε; Το εξήγησα από τη μεριά μας γιατί πρέπει να πετύχουμε. 

Έχει συμφέρον και η κυβέρνηση να πετύχει το πρόγραμμα Καλλικράτης, διότι έχει επενδύσει πάνω σε αυτό και μία αποτυχία της Τοπικής Αυτοδιοίκησης θα είναι αποτυχία και της κυβέρνησης. Για αυτό λοιπόν είπα ότι είναι κοινό το συμφέρον να πετύχουμε. 

Για αυτό λοιπόν επιμένω ότι με ενότητα, τεκμηρίωση, ανάλυση, σοβαρότητα θα διεκδικήσουμε αυτά, τα οποία ορίζουν οι νόμοι και οι γραφές και μπορούμε πράγματι μέσα από αυτή τη διαδικασία και την κυβέρνηση σε κάποιες αβλεψίες, αν υπάρχουν και που εγώ θεωρώ ότι κάποια σημεία χρήζουν βελτίωσης, να γίνουν πράξη, για να κάνουμε καλύτερα τη δουλειά μας, για να πετύχει το συνολικό εγχείρημα και είμαι αισιόδοξος ότι μπορούμε να τα καταφέρουμε. Δεν έχουμε άλλη επιλογή. Να τα καταφέρουμε για τους πολίτες που εκπροσωπούμε.

Ευχαριστώ.

ΠΡΟΕΔΡΕΙΟ: Απλά, κύριε Ασκούνη, επειδή τώρα εγώ σαν απερχόμενος Πρόεδρος μπορώ να μιλώ και λίγο πιο ελεύθερα, θα σας υπενθυμίσω ότι πολλά από αυτά που είπατε ήταν οι κόκκινες γραμμές των προτάσεων της ΚΕΔΚΕ, που τις πήγαμε στον κύριο Ραγκούση σαν σήμερα, υποτίθεται ότι είχαμε κλείσει ένα ραντεβού για την ερχόμενη εβδομάδα να μας δώσει απαντήσεις και την επόμενη ημέρα το πρωί διαβάσαμε στις εφημερίδες τον Καλλικράτη, εξ ου και κάποιοι εγκαταλείψαμε, όχι τον Καλλικράτη, τον κύριο Ραγκούση και κάποιοι άλλοι τον ακολουθήσατε. 

Κ. ΑΣΚΟΥΝΗΣ: (εκτός μικροφώνου)

ΠΡΟΕΔΡΕΙΟ: Βεβαίως να τις καταθέσετε ξανά, αλλά η ιστορία είναι ιστορία, δεν ξεχνιέται, πολύ περισσότερο μάλιστα όταν υπάρχουν γραπτά κείμενα. Μαζί σας σε όλα όσα είπατε. Μακάρι να έχει ανανήψει και να έχει καταλάβει το καλό της κυβέρνησης που είπατε.

Κ. ΑΣΚΟΥΝΗΣ: (εκτός μικροφώνου)

ΠΡΟΕΔΡΕΙΟ: Ο κύριος Κώστας Ιωαννίδης.
Κ. ΙΩΑΝΝΙΔΗΣ: Αγαπητοί συνάδελφοι καλημέρα. Κύριε Ασκούνη, δεν μηδενίζουμε τίποτα. Όπως είπατε σωστά, είμαστε εδώ για να κάνουμε επισημάνσεις και διορθώσεις με την εξής διαφορά: οι διορθώσεις αυτές ή τα κενά ή οι αβλεψίες υπάρχουν εδώ και εννέα μήνες ή αν θέλετε, 6 μήνες από τότε που θεσμοθετήθηκε ο Καλλικράτης και τις είχαμε επισημάνει σχεδόν από τότε, με τη διαφορά βεβαίως, επειδή μεσολάβησαν οι εκλογές, αυτές οι επισημάνσεις ή η προβολή των επισημάνσεων αυτών λογικά ατόνησε. Ερχόμαστε λοιπόν εδώ να αντιμετωπίσουμε μια σειρά από θέματα θεσμικά, νομικά και οικονομικά, τα οποία προβάλουν ως ανυπέρβλητα. Μερικά από αυτά τέθηκαν και από τους προλαλήσαντες συναδέλφους και ιδίως κάποιους, που εικάζω ότι είναι και δικηγόροι ή νομικοί και αντιλαμβάνονται με κάποια ιδιαίτερη ευαισθησία τα θέματα αυτά.


Όσον αφορά τα Νομικά Πρόσωπα Δημοσίου Δικαίου προβλέπει ο Καλλικράτης ότι οι Δήμοι οι συνενούμενοι θα λειτουργήσουν για το χρονικό διάστημα του διμήνου με τα δωδεκατημόρια. Τι προβλέπεται για τους Δήμους, οι οποίοι δεν συνενώνονται; Σιγή νόμου. Τι προβλέπεται για τα Νομικά Πρόσωπα των Δήμων είτε συνενούμενων, είτε μη συνενούμενων, τα οποία θα λειτουργήσουν για αυτό το δίμηνο, κάποιοι συνάδελφοι πρότειναν ότι αυτό πρέπει να παραταθεί και να γίνει πιθανόν τετράμηνο ή εξάμηνο ή αν εκ των πραγμάτων παραταθεί και γίνει τετράμηνο, εξάμηνο, θα λειτουργήσουν δωδεκατημόρια; Υπάρχει και εκεί κενό νόμου.


Βλέπουμε ότι υπάρχει η τάση του Υπουργείου να προσπαθεί να καλύψει τα κενά αυτά με εγκυκλίους ή με Υπουργικές Αποφάσεις. Ουδέν το μεγαλύτερο νομικό άτοπο. Ξέρετε ότι αυτές οι διορθώσεις δεν ισχύουν σύμφωνα με τον νόμο. Παραδείγματος χάρη, αν θα πάμε να πληρώσουμε τα Νομικά Πρόσωπα Δημοσίου Δικαίου των Παιδικών Σταθμών με δωδεκατημόριο και βρεθεί κάποιος Επίτροπος του Ελεγκτικού Συνεδρίου που να ξέρει λίγα γράμματα ή να του έχουν σφυρίξει κάτι από πάνω, μπορεί να τα σταματήσει, καύσιμα, τροφοδοσία Νομικών Προσώπων, Δημοτικές Συγκοινωνίες και τα λοιπά.

Δεν υπάρχει αυτή τη δυνατότητα. Τα είχαμε επισημάνει πριν την αλλαγή του έτους. Πρέπει να έρθει νομοθετική ρύθμιση, τροποποίηση των διατάξεων του Καλλικράτη και να προβλέπει αυτά τα θέματα με νόμο, όχι με Υπουργική Απόφαση ή με εγκύκλιο.
(αλλαγή κασέτας)
Κ. ΙΩΑΝΝΙΔΗΣ: Τα ερωτηματικά εξακολουθούν και ισχύουν, επίσης, δεν προβλέπεται από το νόμο τι γίνεται όταν μία Δημοτική Επιχείρηση συγχωνεύεται με Νομικό Πρόσωπο Δημοσίου Δικαίου. Μέχρι τώρα προβλέπει ο Καλλικράτης ότι θα έχει…

ΟΜΙΛΗΤΗΣ: (εκτός μικροφώνου)

Κ. ΙΩΑΝΝΙΔΗΣ: Δεν μπορεί να γίνει αλλιώς. Μισό λεπτό, θα τα απαντήσετε, κύριε συνάδελφε. 


Λέει ο Καλλικράτης, ότι ο Δήμος μπορεί να έχει δύο Νομικά Πρόσωπα Δημοσίου Δικαίου…

ΟΜΙΛΗΤΗΣ: Συνάδελφε, μην το λέτε. Τέτοια συγχώνευση δεν μπορεί να γίνει. 

Κ. ΙΩΑΝΝΙΔΗΣ: Τότε θα σας θέσω το ερώτημα αυτό, δεν είσαστε δικηγόρος: τι γίνεται όταν ένας Δήμος έχει Δημοτική Επιχείρηση έχει και Κοινωφελή Επιχείρηση και θέλει να κάνει δύο Νομικά Πρόσωπα Δημοσίου Δικαίου;

ΟΜΙΛΗΤΗΣ: (εκτός μικροφώνου)

Κ. ΙΩΑΝΝΙΔΗΣ: Ακριβώς. Κλείνει, συνάδελφε, την Δημοτική Επιχείρηση, είναι μια μορφή συγχώνευσης. Ο 2190 μόνο αυτή την έννοια θέλει. 


Εν πάση περιπτώσει, καλό είναι να μας το διευκρινίσουν. Γιατί εάν κλείσει, εάν λυθεί το Νομικό Πρόσωπο προηγουμένως, δεν μπορούν να μεταφερθούν οι αρμοδιότητες ή τα Τμήματα. Πρέπει να έχουμε ζωντανό το Νομικό Πρόσωπο Ιδιωτικού Δικαίου, για να μπορεί να μεταφέρει τα Τμήματά του στο Νομικό Πρόσωπο Δημοσίου Δικαίου. Λοιπόν, αυτά είναι βασικά θέματα που πρέπει να τα προσέξουν. 


Επομένως έχουμε αδυναμία στα θέματα των συγχωνεύσεων. Υπάρχει στον Καλλικράτη αναφορά του 2190 σε άλλα θέματα. Δεν υπάρχει στα θέματα των συγχωνεύσεων και αυτό είναι βασικό. Αναρωτιέμαι, οι συντάκτες του Καλλικράτη δεν είχαν και κάποιον εμπορικολόγο καθηγητή δίπλα ή εμπορικολόγο δικηγόρο δίπλα, να τους συμβουλεύσει για αυτά τα πράγματα; Συγχώνευση δεν γίνεται από νεκρό σε ζωντανό. Δηλαδή λυμένο Νομικό Πρόσωπο σε ζωντανό. Γίνεται και με τα δύο Νομικά Πρόσωπα Ιδιωτικού Δικαίου ή Δημοσίου, το ένα στο άλλο. 


Σχετικά με το Ελεγκτικό Συνέδριο, δεν έχει απαντηθεί ακόμα και το έθεσαν κάποιοι συνάδελφοι, τι θα γίνει με τα 2ετή προγράμματα. Το Ελεγκτικό Συνέδριο αρνείται, κάποιοι μάλλον Πάρεδροι, αρνούνται να πληρώσουν μέσα από τα 2ετή προγράμματα, λέγοντας ότι πρέπει να εξαιρέσουμε τις λειτουργικές δαπάνες. Δηλαδή μία Κοινωφελής Επιχείρηση δεν μπορεί να πληρωθεί κατά κάποιους Επιτρόπους, κατά κάποιους άλλους, ίσως, για τα λειτουργικά έξοδα. 

Τι σημαίνει αυτό; Σημαίνει καύσιμα της Δημοτικής Συγκοινωνίας; Αν μια Δημοτική Επιχείρηση έχει Παιδικούς Σταθμούς, σημαίνει καύσιμα των Παιδικών Σταθμών για την θέρμανση ή αν θέλετε, τρόφιμα που αγοράζουν οι Παιδικοί Σταθμοί; Οι Επίτροποι πάντως, το ακούσατε και από προλαλήσαντες συναδέλφους, έχουν στυλώσει τα πόδια και λένε: κλείστε τις Δημοτικές Επιχειρήσεις, εμείς δεν τις πληρώνουμε. Αυτό είναι αυθαίρετη ερμηνεία. Δεν προκύπτει πουθενά από το νόμο, ο οποίος προβλέπει χρηματοδότηση των Κοινωφελών Επιχειρήσεων, μέσα από 2ετή προγράμματα, τελείως. Έρχεται το Ελεγκτικό Συνέδριο και κάνει αυθαίρετη ερμηνεία αυτής της διάταξης. Αυτό πρέπει να σταματήσει.

Κάποιοι συνάδελφοι αναφέρθηκαν. Δυστυχώς το Ελεγκτικό Συνέδριο, επειδή είναι το τρίτο ανώτατο δικαστήριο της χώρας, έχει το δικαίωμα από το νόμο να κάνει παρεμπίπτοντα έλεγχο ή μάλλον παρεμπίπτουσα ερμηνεία των διατάξεων. Για αυτό λοιπόν δεν μπορεί εύκολα να σταματήσει αυτή η διαδικασία. Μέσα από τη νομιμότητα, δήθεν, φτάνουν στη νομιμότητα της απόφασης, η οποία έχει κριθεί προηγουμένως από την Περιφέρεια. Είχε κριθεί και έτσι έχουμε διπλό έλεγχο, με αντιφατικά αποτελέσματα, για ίδια νομικά εργαλεία όπως είναι οι αποφάσεις. 

Ένα μεγάλο θέμα που ανακύπτει με τα δάνεια και επομένως και με τον έλεγχο των Δήμων. Πολλοί Δήμοι – και φαντάζομαι αρκετοί από τους δικούς σας – έχουν ξεκινήσει ή προχωρούν τροποποιήσεις των Γενικών Πολεοδομικών Σχεδίων. Με τη νέα νομοθεσία περί Γενικών Πολεοδομικών Σχεδίων, για να ισχύσουν αυτά τα νέα Γενικά Πολεοδομικά Σχέδια, πρέπει να γίνουν δεσμεύσεις οικοπέδων και εκτάσεων σημαντικές. 

Το θέμα είναι πώς θα πληρωθούν, πώς θα αποζημιωθούν οι ιδιώτες των οποίων δεσμεύεις την ιδιοκτησία, για να μπορέσεις να υλοποιήσεις το νέο σου Γενικό Πολεοδομικό Σχέδιο. Δεν υπάρχει άλλη λύση. Αν δεν είναι «Πράσινο» Ταμείο, αν δεν είναι ΟΣΚ, πρέπει να είναι από ίδια κεφάλαια των Δήμων και εδώ ανακύπτει το θέμα πώς θα πληρώσουν οι Δήμοι όταν έχουμε τις ασφυκτικές διατάξεις περί δανείων, του Καλλικράτη. 

Είναι τεράστιο το θέμα και βεβαίως κινδυνεύουν οι Δήμοι εκείνοι οι οποίοι θα αναγκαστούν να αποζημιώσουν την απαλλοτρίωση, να μπουν στην επιτήρηση και, κακά τα ψέματα, ακούμε πάρα πολύ συχνά τώρα τελευταία ότι θα έχουμε τοπικά μνημόνια, όπως τα αναφέρει ο Τύπος. Ξέρετε ότι πρόκειται περί της εποπτείας των Δήμων οι οποίοι έχουν ξεπεράσει κάποιο ποσοστό. 

Πρόταση. Μήπως θα μπορούσαν οι απαλλοτριώσεις να εξαιρεθούν της διατάξεως του Καλλικράτη περί ορίου δανειοδότησης, έτσι ώστε τα τοκοχρεωλύσια μόνο να υπολογίζονται και όχι το ποσό του δανείου; Σχετικά με το ποσό του δανείου είχα κάνει και μια κουβέντα με τον συνάδελφο, τον Γιάννη και του είχα προτείνει και μια άλλη μέθοδο υπολογισμού του κεφαλαίου των δανείων, να μπορέσουμε να διευκολυνθούμε.

Ένα τέταρτο θέμα. Η ΔΕΗ, το ξέρετε, παρακρατεί πολλές φορές αυθαίρετα τα δημοτικά τέλη λέγοντας ότι δεν της πληρώνουν οι πελάτες της το ρεύμα και επομένως και τα δημοτικά τέλη. Όταν συνάδελφοι ζήτησαν από την ΔΕΗ να τους αποκαλύψει ποιοι είναι εκείνοι οι οποίοι δεν έχουν πληρώσει δημοτικά τέλη, η ΔΕΗ επικαλέστηκε το απόρρητο και δεν τους έδωσε τα στοιχεία.

Ζήτημα γεννάται και με το άλλο. Αναπτύσσονται πλέον εταιρίες ιδιωτικής παροχής ηλεκτρικού ρεύματος. Τι θα γίνει τώρα με τα δημοτικά τέλη; Θα εξακολουθεί να τα εισπράττει η ΔΕΗ; Θα μας τα αποδίδει η ΔΕΗ; Θα υποχρεωθεί η ΔΕΗ παρ’ όλα αυτά να εισπράττει μόνο δημοτικά τέλη. Εάν εγώ επιλέξω να πάω στην «χι», «ψι» εταιρία να πληρώνω εκεί το ρεύμα επειδή μου λένε ότι είναι φτηνότερο, θα εγκαταλείψω τη ΔΕΗ, θα πληρώνω στη ΔΕΗ μόνο τα δημοτικά τέλη; Είναι τεράστιο το θέμα αυτό. Γιατί ξέρετε ότι τα δημοτικά τέλη είναι ο πνεύμονας της οικονομικής ζωής των Δήμων μας. 

Σχετικά με τους απασχολούμενους στον κοινωνικό τομέα, σας πληροφορώ – επειδή το άκουσα από την ίδια την Υπουργό Απασχόλησης – ότι προωθείται στον επόμενο μήνα – δεν ξέρω, πιστεύω να το γνωρίζει η ΚΕΔΚΕ – το νομοσχέδιο της κοινωνικής επιχειρηματικότητας, μέσα από το οποίο θα μπορούν οι Δήμοι να παίρνουν προσωπικό για τα κοινωνικά τους προγράμματα. Δεν γνωρίζω αν η ΚΕΔΚΕ έγινε κοινωνός αυτού του νομοσχεδίου, του κυοφορούμενου τέλος πάντων νομοσχεδίου και έχει καταθέσει και τις απόψεις της. Είναι σοβαρή αυτή η τομή και πρέπει να τύχει επεξεργασίας.

Μία ακόμα άλλη παράμετρος που αφορά την καταστατική θέση των αιρετών. Εάν κατηγορηθούμε εμείς οι Δήμαρχοι αλλά και οι Αντιδήμαρχοι, σε ποινική δίκη, γνωρίζετε ότι ο Πάρεδρος του Ελεγκτικού Συνεδρίου δεν εγκρίνει την αμοιβή του δικηγόρου ο οποίος θα υπερασπιστεί τον Δήμαρχο – στα ποινικά δικαστήρια – και τον προτρέπει εμμέσως να χρησιμοποιήσει δικηγόρο από το Νομικό Συμβούλιο του κράτους. Καταλαβαίνετε ότι αυτό είναι άτοπο και πολύ περισσότερο όταν χρειάζεσαι έναν νομικό συμπαραστάτη, εξειδικευμένο σε κάποιο τομέα.

Φρόντισε το Ελεγκτικό Συνέδριο και για τα μέλη του υπάρχει διάταξη ώστε να μπορούν όταν κατηγορούνται αυτοί για ποινικά αδικήματα – ποινικά, επαναλαμβάνω – να μπορούν να χρησιμοποιούν εξωτερικούς δικηγόρους. Πρέπει και η ΚΕΔΚΕ να φροντίσει ώστε η διάταξη αυτή να επεκταθεί και για τους Δημάρχους και Αντιδημάρχους και Δημοτικούς Συμβούλους όταν κατηγορούνται για ποινικά αδικήματα.

Εν πάση περιπτώσει, εκείνο το οποίο ήθελα να πω είναι ότι ο Καλλικράτης αποτελεί μια κατάκτηση, αυτή που είναι, έχει τα προβλήματα αυτά που έχει, όμως, όπως είπα, κάποια προβλήματα βοούν και απαιτούν άμεση αντιμετώπιση. Χθες, όχι σήμερα και οπωσδήποτε απαιτούν γενναίες τροποποιήσεις του σχεδίου και αν θέλετε, του σκελετού του Καλλικράτη και των διατάξεων, ώστε να μπορέσουν να ισχύσουν, για να μην βρεθούμε προ τεραστίων εκπλήξεων και δεν ξέρουμε και εμείς κατά πού να κινηθούμε. 

Ευχαριστώ πολύ. 

ΠΡΟΕΔΡΕΙΟ: Το λόγο έχει ο Τάσος ο Αλιφέρης. 

Α. ΑΛΙΦΕΡΗΣ: Κύριε Πρόεδρε, σε λίγο πραγματικά, το μεγαλύτερο μέρος της αίθουσας, τείνει να μην μπορεί να συμμετέχει γιατί εξελίσσεται – και είναι ανάγκη να εξελιχθεί – σε μια τεχνοκρατική συζήτηση που δεν είναι υποχρεωμένο το πολιτικό προσωπικό της Αυτοδιοίκησης να έχει δυνατότητα πρόσβασης.


Εγώ θα ήθελα σαν παλιότερος – και με χαρά βλέπω πολλούς καινούργιους – να πω κάτι. Να πω ότι εκείνο που πρέπει να διαφυλάξουμε είναι τις διαπροσωπικές μας σχέσεις και την αυτοδιοικητική μας συνείδηση και να μην αναλωθούμε σε περιπέτειες άγονων αντιπαραθέσεων, γιατί τότε πραγματικά, αν χάσουμε την προσωπική μας επαφή, δεν θα αποτελούμε ένα υγιές σύνολο de facto αλλά και στην λειτουργία του, για να μπορέσει να κάνει σοβαρές διεκδικήσεις και να έχει αποτελέσματα.


Έχω την δυνατότητα να πω ότι ένα παράδειγμα σε αυτή την κατεύθυνση, είναι ο Πρόεδρος ο απερχόμενος της ΚΕΔΚΕ, ο οποίος πραγματικά – αν και προερχόμαστε από διαφορετικούς χώρους, διακηρυγμένα αυτό – σε όλες τις αυτοδιοικητικές και προσωπικές μου περιπέτειες, ήταν δίπλα μου όπως ήταν και ο σύντροφός μου, ο κύριος Κοιμήσης. Αυτό πραγματικά πρέπει να τονιστεί και να είναι ένα παράδειγμα προς μίμηση, για να μπορούμε όχι να περνάμε καλά εμείς, αλλά για να μπορούμε να έχουμε εκείνη την συνοχή που θα μας δώσει την δυνατότητα επιτυχιών. 


Εμείς εδώ, δεν είμαστε για να μεταφέρουμε αγωνίες από άλλους χώρους. Δεν πιστεύω, ξέρετε, σε μεταφυσικές ή παθολογικές αντιλήψεις δισυπόστατου, ότι είμαστε σε ένα κόμμα, ερχόμαστε εδώ, είμαστε αυτοδιοικητικοί, πηγαίνουμε έξω, είμαστε άλλο πράγμα. Όχι. Πιστεύω όμως ότι εμείς είμαστε εδώ όχι για να μεταφέρουμε κομματικές αγωνίες στον χώρο της Τοπικής Αυτοδιοίκησης, αλλά να κάνουμε το ακριβώς αντίθετο. Να φέρουμε αυτές τις αγωνίες του χώρου, προς τα εκεί. Για να μπορέσουμε όλοι μαζί να πετύχουμε, επηρεάζοντας όλο το πολιτικό σύστημα, περισσότερα για την Τοπική Αυτοδιοίκηση. Άρα είμαστε μαζί και πρέπει να πιέσουμε σε εκείνη την κατεύθυνση.


Για αυτό και δεν θα προσπαθήσω να βγάλω κορώνες. Όπως είναι μέσα στη φύση μας να πηγαίνουμε προς τα εκεί, παρότι δεν είμαι τεχνοκράτης και θα πω απλά. Υπάρχει μια κατηγορία Δήμων μετά τον Καλλικράτη, μετά την ψήφισή του, όπως τον Δήμο τον δικό μου, μικρού μεγέθους, που παραμείναμε μικροί παρά την θέλησή μας, παρότι επιμέναμε ότι πρέπει να πάμε σε μεγαλύτερους, όπου δεν μπορεί να εφαρμοστεί τίποτα από αυτά. Δηλαδή, πείτε μου κάτι. Προσλήψεις δεν επιτρέπονται. Αν πάμε στο πέντε ένα, ο Δήμος ο δικός μου πρέπει να πάει στα τρία άτομα για να μπορέσει να κάνει πρόσληψη. Αυτή είναι η αναλογία. Πάμε σε μετατάξεις; Δεν έρχεται κανείς. 


Πρέπει να κάνουμε απογραφή. Ναι. Δεν υπάρχουν όμως ούτε ανθρώπινοι, ούτε οικονομικοί πόροι για να το κάνουμε. Πώς θα γίνει αυτό; Με τις εγκυκλίους; Όλες αυτές τις διαδικασίες μας αφήνουν απέξω. Δηλαδή, πήγαμε σε κάτι που πραγματικά ήταν ο στόχος μας, παλέψαμε να το πετύχουμε, αλλά αυτή τη στιγμή, αυτή η κατηγορία των Δήμων που εγώ εκπροσωπώ, δεν έχουν τα εργαλεία για να το εφαρμόσουν και το καταλαβαίνει ο καθένας. Υπάρχει περίπτωση ένας Δήμος με 15 άτομα προσωπικό, να κάνει Δημοτική Αστυνομία, να κάνει Πολεοδομία, να κάνει όλα αυτά τα πράγματα; Όμως να κάνει αυτές τις λειτουργίες που σας είπα, που είναι άμεσες, που έχουν χρονοδιαγράμματα.


Παρουσιάζονται όμως και άλλα ζητήματα. Παρουσιάζονται ζητήματα, παραδείγματος χάρη, σε ένα έλλειμμα δημοκρατικού προγραμματισμού. Το Περιφερειακό Συμβούλιο πρέπει να έχει εντάξει έργα για να υλοποιηθούν. Μα στο Περιφερειακό Συμβούλιο πριν, το διορισμένο, είχαμε εκπροσώπηση. Τώρα σε αυτό δεν έχουμε, αλλά και η δημοκρατία έχει τα προβλήματά της. Οι εκπρόσωποι εκφράζουν τους μεγάλους χώρους, γιατί είναι οι δεξαμενές οι πολιτικές εκεί και αυτά, τα μικρά μέρη που έμειναν έτσι, μένουν απέξω. 


Πώς μπορεί να αναπληρωθεί αυτό; Η πρόταση που πρέπει να αρχίσουμε να δουλεύουμε, καταρχήν άμεσα, να πω κάτι. Σε όλα τα προγράμματα υπάρχουν τεχνικές βοήθειες, που αναφέρονται κυρίως σε αυτούς τους Οργανισμούς Τοπικής Αυτοδιοίκησης που δεν έχουν την δυνατότητα και τις Υπηρεσίες να κάνουν ορισμένα πράγματα. Αυτά τα χρήματα, παρότι έχουν δαπανηθεί, ποτέ δεν έχουν φτάσει εκεί. Από την Τήλο, από τη Νίσυρο, από τη Σύμη, από τους Λειψούς, δεν πέρασαν ποτέ αυτές οι ομάδες κρούσης ή όπως τις ονόμασαν κατά καιρούς. Ποτέ. Τα λεφτά δαπανήθηκαν. 


Η πρόταση είναι να γίνει η διαχείριση των χρημάτων αυτοδιοικητικά. Να πάνε σε αυτούς που αφορούν, με όλους τους ελέγχους και με όλες τις διαδικασίες, αλλά να πάνε εκεί. Να μπορέσουμε να προκηρύξουμε τις διαδικασίες των μελετών, να κάνουμε μελέτες, απλά πράγματα είναι και να μπούμε στις ενταξιακές διαδικασίες. Όχι να τρώγονται τα λεφτά από κάποιους άλλους στο όνομά μας, χωρίς να παίρνουμε είδηση εμείς. Εδώ είναι και η κατασυκοφάντηση που γίνεται στην Τοπική Αυτοδιοίκηση. 

Εμείς για να κάνουμε οτιδήποτε από αυτά, πρέπει να χρεωθούμε. Εάν περιμέναμε με την διαχείριση που προβλέπεται, να κάνουμε οτιδήποτε, δεν θα είχαμε κάνει τίποτα. Αφού τα τακτικά έσοδα είναι κάτω από τις ανελαστικές δαπάνες. Να σας πω και κάτι; Για τους ανορθολογισμούς που υπάρχουν. Αν ένα νησί φροντίσει να έχει νερό όπως είμαι εγώ, πρέπει να ξοδεύει πεντακόσια, εξακόσια χιλιάρικα τον χρόνο. Ενώ ο άλλος που δεν έχει, έρχεται τσάμπα, πληρώνει το κράτος και βγαίνει και φωνάζει: θέλω νερό και του το φέρνουν. Εάν θέλω και φώναζα – όπως φωνάζουν όλοι – να έχω αεροδρόμιο, θα είχα ένα εκατομμύριο έξοδα τον χρόνο και θα ήμουν κύριος, αλλά δεν θα είχα εξυπηρέτηση, δεν θα είχα ανάπτυξη. Γιατί δεν μπορεί να μεταφερθεί, δεν είναι ώρα να το αναπτύξουμε αυτό το πράγμα. 

Δεν έχει επιλυθεί και δεν έχει εκτιμηθεί, δεν έχει μετρηθεί τίποτα, η απόδοση, οι συντελεστές όλοι αυτοί. Δηλαδή ότι πρέπει να υπάρχει ένα Επιχειρησιακό Πρόγραμμα, έχουμε ένα πρόβλημα. Θα πρέπει αυτές οι οικονομίες να στηθούν με έναν συγκεκριμένο τρόπο, για να είναι βιώσιμες και αν αυτό το πρόγραμμα υπάρχει και επαληθεύεται, να προχωράει, διαφορετικά να μην προχωράει. Δεν ζητάμε χρηματοδοτήσεις στο πουθενά. Άρα σε πρώτη φάση αυτή η βοήθεια να περάσει άμεσα στους Δήμους και σε δεύτερη φάση να υπάρξει μια νομοθετική ρύθμιση εθελούσιων συνενώσεων με κίνητρα, για να καλυφθεί αυτό το κενό που έμεινε. 

Αυτό έχει δημιουργήσει – και καταρχήν επανέρχομαι σε αυτό που αναφέρθηκα στην αρχή, στα τεχνοκρατικά και στα θέματα τα νομικά – εδώ νομίζω ότι χρειάζεται μια πολιτική θέση. Γιατί δεν μπορεί ένα Δημοτικό Συμβούλιο των Δήμων που περιέγραψα, να έχει κανενός είδους νομική βοήθεια αυτή τη στιγμή και δεν μπορεί ο Δημοτικός Σύμβουλος που μπαίνει μέσα, με την καλή πρόθεση, χωρίς καμία αμοιβή, χωρίς τίποτα και έχοντας όλη την κοινωνία στην πλάτη του κάθε μέρα, πραγματικά όλη την κοινωνία στην πλάτη του, να κινδυνεύει να πάει σε καταλογισμό. Γιατί μία απόφαση που κατά τη γνώμη του είναι σωστή, την ψήφισε και από την στιγμή που γίνεται πλειοψηφία, πηγαίνει, εγκρίνεται – όπως έχει γίνει – παίρνει νομιμότητα από την Περιφέρεια, προχωράει με όλες τις διαδικασίες που προβλέπει ο Κώδικας και κάποιος Επιθεωρητής λέει ότι είναι ανοίκεια η δαπάνη και έρχεται το Ελεγκτικό Συνέδριο και την καταλογίζει. 

Αν θα υπάρχει στο τέλος αθώωση, που δεν ξέρω μετά από πόσα χρόνια; Ακόμα δεν έχουμε μάθει μετά από πόσα χρόνια έρχεται αυτό. Αυτό σημαίνει ότι όλα αυτά τα χρόνια, όλοι αυτοί οι άνθρωποι, που δεν είναι υποχρεωμένοι να είναι νομικοί. Μάλιστα και νομικοί υψηλού επιπέδου, γιατί έχουμε ρωτήσει και νομικές συμβουλές οι οποίες δεν μας έβγαλαν πουθενά. 

Είναι χωρίς να έχουν φορολογική ενημερότητα, χωρίς να μπορούν να επιχειρούν, δηλαδή ένας τουριστικός παράγοντας, φαντάζεστε στην Τήλο όλοι οι επαγγελματικοί παράγοντες είναι μέσα στο Δημοτικό Συμβούλιο. Όλοι αυτοί όλα αυτά τα χρόνια, δεν μπορούσαν να κάνουν συμβόλαια με τα τουριστικά πρακτορεία, γιατί δεν είχαν την δυνατότητα να το κάνουν, γιατί ήταν υποθηκευμένα όλα τα ακίνητά τους. Άρα τι είδους Αυτοδιοίκηση είναι αυτή και πώς μπορεί να διασφαλιστεί; Εάν υπάρχει και συνεχίζεται αυτό το πράγμα, ουσιαστικά δεν μπορεί να λειτουργήσει κανένα Δημοτικό Συμβούλιο. 

Υπάρχουν και άλλα ζητήματα. Εγώ δεν επιτρέπω, δεν είναι προσωπικό το θέμα. Σαν να ζητάω ρουσφέτι για να κάνω τον γιατρό στην Τήλο; Πού ακούστηκε αυτό το πράγμα; Αν ο οποιοσδήποτε, συνάδελφος ή μη, θέλει να προσφέρει υπηρεσίες, να του το δώσω αμέσως, αλλά δεν μπορεί να έχω κηρυχθεί παράνομος γιατί κάνω τον γιατρό στην Τήλο και στο μεν ασυμβίβαστο να μπαίνει πληθυσμιακό κριτήριο, αλλά στην υποχρεωτική άδεια να μην μπαίνει. Εδώ έχουμε αρνητικές φωτογραφήσεις. Νομίζω ότι αυτά πρέπει να τελειώσουν και να τελειώσουν άμεσα και να ακουστούν αν χρειάζεται και λίγο παραπάνω, για να δοθεί η εντολή της επίλυσης και έχω επίγνωση αυτού που λέω. 

Τώρα να αναφέρω ένα άλλο πράγμα που είναι αναπτυξιακό και τα λοιπά. Το πρόγραμμα παραδείγματος χάρη που αφορά την Τοπική Αυτοδιοίκηση, είναι ο τρόπος που κάνουμε έργα, από το Υπουργείο Αγροτικής Ανάπτυξης, με τα ολοκληρωμένα προγράμματα ανάπτυξης αγροτικού χώρου. Χωρίστηκε σε δύο άξονες. Ήταν ο άξονας 3 που είναι το ΟΠΑΧ και ο 4 που είναι το LEADER. Χωρίστηκαν οι περιοχές οι μισές της Ελλάδας στον έναν άξονα και στον άλλον. 

Κοιτάξτε όμως τι συμβαίνει. Εδώ και 2 χρόνια το LEADER προκηρύσσει προγράμματα για τους Δήμους, ενώ το ΟΠΑΧ δεν προκηρύσσει τίποτα. Το ΟΠΑΧ που το κράτησε δηλαδή κεντρικά το Υπουργείο και είναι η μισή Ελλάδα, η πιο δυσπρόσιτη και που το κράτησε για να της δώσει δήθεν τα τεχνικά μέσα για να υλοποιήσει τα έργα, δεν έχει κανένα έργο και τα παίρνουν τα κέντρα. Αυτό πρέπει να σταματήσει αύριο. Είχα ήδη μια επαφή με τον αρμόδιο Υπουργό, αλλά πρέπει και η ΚΕΔΚΕ να πιέσει προς αυτή την κατεύθυνση.

Αφήνω βέβαια ότι στον σχεδιασμό – και ήταν φυσικό – κακώς μείναμε αυτοί οι Δήμοι έξω. Λέει οι Σχολικές Επιτροπές να γίνουν δύο. Μία για την Δευτεροβάθμια και μία για την Πρωτοβάθμια. Εμείς που έχουμε μία όλη και όλη, τι να κάνουμε; Να γίνουμε δύο; 

Υπάρχουν λοιπόν εύκολα πράγματα, υπάρχουν και δύσκολα. Θα τελειώσω όμως λέγοντάς σας αυτό που άρχισα. Προσέξτε μην χάσουμε την ψυχή μας, μην χάσουμε τις σχέσεις μεταξύ μας, έχουμε χάσει τα πάντα.

Σας ευχαριστώ πάρα πολύ.

ΠΡΟΕΔΡΕΙΟ: Τάσο, ευχαριστούμε πολύ και σε ευχαριστώ και προσωπικά. 


Ακούστε, επειδή κάποιοι συνάδελφοι απέσυραν τις ομιλίες τους, είναι τρεις μόνο. Να κλείσουμε με τους συναδέλφους και να δώσω αμέσως μετά τον λόγο στους συνεργάτες της ΚΕΔΚΕ και να κλείσουμε. Μην τους αφήνουμε τρεις συνάδελφοι που έμειναν, γιατί απέσυραν άλλοι, να περιμένουν. 


Επίσης κλείνοντας τις τρεις ημερίδες, επειδή πάρα πολλά θέματα είναι σίγουρο ότι θα συμπέσουν, είπαμε θα βγάλουμε ένα τεύχος που όλοι οι Δήμαρχοι λένε, αυτό είναι πρόβλημα, άρα κανείς δεν μπορεί να το αμφισβητήσει. Δεν είναι μια άποψη 30 συναδέλφων στο Δ.Σ. της ΚΕΔΚΕ, είναι μια άποψη πάρα πολλών συναδέλφων και με αυτό το τεύχος να πάμε να κάνουμε την διαπραγμάτευση, τι μπορούμε εν πάση περιπτώσει να πετύχουμε καλύτερο από ότι υπάρχει.


Λοιπόν, ο κύριος Δημήτρης Βουνάτσος έχει τον λόγο.

Δ. ΒΟΥΝΑΤΣΟΣ: Κύριε Πρόεδρε, αγαπητέ φίλε Πρόεδρε εκ των παλαιών ημερών.

Ο ομιλών έχει το θλιβερό προνόμιο για τους εξ ημών νομικούς, privilegium odiosum, να προΐσταται του μεγαλυτέρου σε έκταση Δήμου της ελληνικής επικρατείας, των 1.600 τετραγωνικών χιλιομέτρων δηλαδή και περιγράμματος ακτών 400 χιλιομέτρων και έχει σημασία και το περίγραμμα των ακτών για τα προβλήματα και τους παραθαλάσσιους οικισμούς και τους δρόμους που οδηγούν προς τα εκεί. 

Θα έλεγα ότι εάν τα όσα ακούστηκαν είναι αληθή, από εμπειρότερους συναδέλφους, πρωτοείσακτος στην Τοπική Αυτοδιοίκηση είμαι, μπορεί να διετέλεσα Νομάρχης αιρετός, Βουλευτής επί 15ετία, αλλά ήταν αλλιώς τα πράγματα, ήταν εύκολα τότε και ο Θεός ήταν χαμηλός. Πάνω από όλα υπήρχαν και χρήματα ή φαινόταν ότι υπήρχαν χρήματα. Ιδού το αποτέλεσμα του φαινομένου ότι υπήρχαν χρήματα, σήμερα. Επομένως δεν θα επαναλάβω τα όσα ετέθησαν υπόψη του Προεδρείου και εις τας ακοάς μας.

Εκείνο όμως που δεν ακούστηκε, κύριε Πρόεδρε, είναι ότι ο Καλλικράτης – κατ’ εμέ Κακοκράτης – εισάγει τεράστιο έλλειμμα δημοκρατίας. Γιατί τι νομίζετε πως μέχρι τώρα ακούστηκαν; Αν ήμασταν εμείς η Αυτοδιοίκηση καλύτεροι διαχειριστές από το κράτος στην παροχή υπηρεσιών στους συμπολίτες μας; Και ο φασισμός και ο ναζισμός και ο κομμουνισμός και τα αυταρχικά πολιτεύματα, είχαν υπηρεσίες αμέσου και ασφαλούς παροχής υπηρεσιών. Μα δεν είναι εδώ το πρόβλημα στις ημέρες τις οποίες διάγουμε, κατά τη γνώμη μου πάντοτε ομιλώ, εξαίρετε φίλε, κύριε Πρόεδρε, κυρίες και κύριοι συνάδελφοι.

Το έλλειμμα της δημοκρατίας, η κατάπτωση του πολιτικού συστήματος, πανθομολογούμενα ζητήματα, δεν έπρεπε να τονωθεί με την λειτουργία αυτού του πρωτοκύτταρου της δημοκρατίας, κατά τον Ανδρέα Παπανδρέου τον αείμνηστο και άλλους; Δεν έπρεπε να σκεφτούμε λίγο, πάνω στους δημιουργούς της έννοιας της αυτονομίας των πολιτών, τον Δανιηλίδη, τον Κορνήλιο Καστοριάδη, να δούμε τελικά αν δηλαδή στην πράξη τα τριμελή Συμβούλια τα τοπικά, το μονομελές Συμβούλιο των Κοινοτήτων μας, τα πενταμελή Συμβούλια, είναι και Όργανα πραγματώσεως στο χωριό της δημοκρατίας η οποία έχει πεθάνει κυριολεκτικά, πρώτον μεν με τον Καποδίστρια, που αποτέλεσε την πρώτη αναδίπλωση της αυτοδιοικητικής εξουσίας προς συγκεντρωτική τάση και δεύτερον, με τον Καλλικράτη, ο οποίος – κατά την άποψή μου και κατά το κείμενο του νόμου – έριξε και την χαριστική βολή; 

Ή θα πούμε λοιπόν εγκαταλείπουμε τα χωριά με τις αραχνοΰφαντες εκείνες, σαν δίχτυ διάτρητο, αρμοδιότητες τις οποίες ο νόμος τους δίδει και για αυτό κανείς δεν θέλει να πάει να γίνει Πρόεδρος στο χωριό του. Εκτός αν είναι καμιά εξημμένη κεφαλή. Αλλά εξημμένη κεφαλή δεν ήταν ο Georges Pompidou για παράδειγμα, ο οποίος ήταν Πρόεδρος της Κοινότητος των 500 κατοίκων στην Γαλλία και ταυτόχρονα Πρόεδρος της Γαλλικής Δημοκρατίας των 50 εκατομμυρίων πολιτών;

Τι έχουμε λοιπόν ως προς αυτό το ζήτημα να πούμε; Εγώ σας άκουσα αν έχουμε υδραυλικούς, αν θα πάρουμε τα λιμάνια και τέτοια. Δεν μπορεί να είμαστε τεχνικοί του συστήματος, αν θα βιδώσουμε καλύτερα εμείς το σύστημα, αν θα κρατούμε το λαδικό εκείνο να ρίξουμε λίγο γράσο, λίγο λάδι, για να κυλήσει τι; Η λύση του προβλήματος ή η δημοκρατία, που στις ημέρες μας είναι το ζητούμενο; Που δεν τολμά Βουλευτής, Υπουργός, αρχηγός κόμματος, κανένας, να περπατήσει μέσα στους δρόμους και τον φτύνουν και τον πετροβολούν και τον χτυπούν με ομπρέλες και: κλέφτες είστε όλοι. Να λοιπόν ένας άλλος ρόλος, κυρίες και κύριοι συνάδελφοι, που δεν αναδείχθηκε από την σημερινή πρώτη, παρθενική για εμένα, συνεδρίαση και για πολλούς ίσως εξ ημών, έλλειμμα δημοκρατίας και πώς αντιμετωπίζεται. 

Επιμέρους τώρα ζητήματα, επειδή δεν είμαι πολιτικός φιλόσοφος, εκλέχθηκα, ονομάζοντας τον Καλλικράτη, Κακοκράτη, ανεξάρτητος ειλικρινέστατα, πολυσυνθετικός και πολυσυλλεκτικός ο συνδυασμός της ΛΑΪΚΗΣ ΕΝΟΤΗΤΑΣ της οποίας ηγούμαι για τέταρτη 4ετία, τρεις φορές στο Νομαρχιακό Συμβούλιο και πού να ξέρετε πως για να εξαπατήσω κανέναν αφελή ψηφοφόρο, χρησιμοποίησα και τον όρο Unidad Populares, Λαϊκή Ενότητα, μήπως τρυπώσω στα ποδάρια των κομμάτων και κατορθώσω και αναρριχηθώ εις τον θώκο του Νομαρχίδη και νυν του Δημαρχίδη, κατά τον μεγάλο, συμπληρώνω, κωμικό της αρχαιότητας. Μην εκπλήσσεστε. Υπήρχαν οι μεγάλες αρχές και αι μικραί αρχαί, κατά το Αττικόν Δίκαιον ή αρχίδια. Αλλιώς παρέφθειρε την λέξη αυτή η πιάτσα σήμερα. Αυτά κατά την επιστήμη και τελειώσαμε.

Πάμε τώρα στα παρακάτω. Πρέπει λοιπόν να ασχοληθώ και με μερικά τέτοια τρέχοντα ζητήματα. Νησιωτικός Δήμος. Προτείνω το δεύτερο συνέδριο ή όπως αλλιώς θα ονομαστεί η σύγκλησή μας, να πραγματοποιηθεί σε έναν νησιώτικο Δήμο. Άλλο η στεριανή Ελλάδα, άλλο τα νησιά. Το αντιλαμβάνεστε. Τέρμα συνέδρια στην Αθήνα, γιατί επιβεβαιώνεται ότι Ελλάδα είναι μόνο η Αθήνα, ακόμα μια φορά και είναι, δυστυχώς. Ότι προσπάθειες και να καταβάλλουν φιλότιμοι συνάδελφοι, οι οποίοι έχουν «καεί», έχουν λιώσει σαν το κερί, στα βουνά και στα νησιά, δεν μπόρεσαν να ανατάξουν τον ασθενή από τον βέβαιο θάνατό του και θα επιταθεί. Θα το δείτε στην απογραφή που μέλλει να γίνει σε δύο μήνες. 

Θα δείτε τον πληθυσμό των νησιών, ιδιαίτερα των μικρών. Δεν είναι καλοκαίρι πάντα στα νησιά όμορφος ο καιρός. Είναι και το χειμώνα, αλλά είναι και άγριος και ιδίως στο Αιγαίο, την πιο πολυσυζητημένη θάλασσα, άλλοι την λένε φιλίας, εγώ την λέω αντιπαραθέσεως πολιτισμών και νομίζω ότι και εσείς θα συμφωνήσετε μαζί μου, επομένως για εμάς τους νησιώτες υπάρχει αυτό το αίτημα και νομίζω ότι συμφωνούν οι εναπομείναντες συνάδελφοί μου, του Αιγαίου ιδίως Πελάγους, που δεν έχει καμία σχέση με το Ιόνιο. Όχι ότι δεν είναι νησιώτες και εκεί, αλλά είναι άλλου είδους νησιώτες. Βλέπουν προς την Ιταλία και έχει σημασία να βλέπεις προς την Ιταλία. Αρύεσαι και εμπνέεσαι εκ των δραστηριοτήτων, για παράδειγμα, του κυρίου Μπερλουσκόνι, ενώ αν κοιτάς προς τα ανατολικά, ενθυμείσαι και το οθωμανικό δίκαιο, για παράδειγμα και γίνεσαι σωφρονέστερος, αν και οι πρόγονοί μας – και σας παραπέμπω στις πηγές του δικαίου, παρέλυση έμαθον το έθος τούτο και το εκράτησα ως καλόν. Εννοώ τους Μήδους, τους Πέρσες και όλους τους αρχαίους. Μετά λοιπόν αυτά τα ευτράπελα, η ουσία παραμένει. 

Τα Λιμενικά Ταμεία. Να τελειώνει η κυβέρνηση με αυτή την κωμωδία. Τα χώρισε κάποτε η κυρία Βάσω Παπανδρέου σε τρεις κατηγορίες. Στα εθνικής σημασίας, στα μεσαίας σημασίας και στα μικρής σημασίας. Τα πρώτα και τα τελευταία τα τακτοποίησε. Είμαστε στη μέση εμείς, οι μεσαίοι. Φωνή βοώντος. 

Δημοτικές Κοινότητες – προηγουμένως κάποιος συνάδελφος – και χαμογέλασα πικρά, διότι μου την έφεραν και εμένα. Κατά πόσο ο συνδυασμός μου ήταν συνδυασμός κολοκοτρωναίικος, ποια βεβαιότητα να δώσω εγώ περί υπάρξεως και στηρίξεως κόμματος πίσω μου ή μπροστά μου; Ποιος θα έρθει εύκολα σε έναν συνδυασμό ο αρχηγός του οποίου και η βιολογία του είχε μόνο την καρδιά του και ένα κόκκινο μήλο, που θα έλεγε και ο Τούρκος ποιητής Ναζίμ Χικμέτ; Αυτοί ήθελαν την εξουσία. Αυτή ήθελαν μπάρμπα στην Κορώνη. Αυτοί ήθελαν αξιώματα. Λοιπόν τους τσακίσαμε με 58%, αποδεικνύοντας πως μπορούμε να κυβερνήσουμε δίχως την πατρωνία των κομμάτων και δίχως τα ταμεία της SIEMENS και δίχως τα ταμεία όλων των σπόνσορων. Εμείς, οι Κολοκοτρωναίοι, στην Μυτιλήνη, 58%.

Λοιπόν, για να τελειώνουμε. Τι μου έκανε λοιπόν, κύριε Πρόεδρε; Καίτοι στις Δημοτικές Κοινότητες, 22 τον αριθμό σε εμάς, πάνω από 1.000 κατοίκους, δηλαδή ενώ στη στεριά είναι 2.000 κατοίκους, θέλει ο νόμος να τις δώσει στην νικήσασα παράταξη, για να μπορεί να συνεννοείται ο Δήμαρχος και να εφαρμόζει μια πολιτική με τις μεγαλύτερες Κοινότητες, συνήθως κεφαλοχώρια και ενώ εκλέγεται και τις παίρνει και τις 22, ιδού το περίεργο φαινόμενο επαφών τρίτου τύπου, δύο της αντιπολιτεύσεως πλευρίζουν έναν από την συμπολίτευση και τον καθιστούν Πρόεδρο. Δεν είναι factum contrarium νομικό – ομίλησε συνάδελφος προηγουμένως – πώς η πλειοψηφία καθίσταται μειοψηφία; Κάτι λοιπόν συμβαίνει με την προχειρότητα του Καλλικράτη.

Δημοτική Συγκοινωνία, επί τροχάδην. Να γίνει νέα προγραμματική σύμβαση μεταξύ ΚΕΔΚΕ και Υπουργείου. Η προηγούμενη Δημοτική Διοίκηση μας άφησε χρέος 92.000 €. Γενικό φαινόμενο και δεν έχουμε μία ούτε να πάρουμε – θα το πω εις την συνήθην ελληνογαλλικήν, συγχωρείστε μου το νεολογισμό – μηδέ κωλοpaper δεν έχουμε, αν το αντιληφθήκατε. Δεν έχουμε μολύβια να πάρουμε, δεν έχουμε γομολάστιχες. Σε εφοδιαστές καυσίμων χρωστάμε 120.000 €, ο τέως Δήμος Μυτιλήνης, σε έναν εφοδιαστή – δεν μιλώ για εργολάβους και τέτοια – 400.000 €, αναγκαστήκαμε για να μην κλείσουμε…

Χαίρε ομοχώριε αγαπητέ Πάνο Μαΐστρο, που σε βλέπω να παρακολουθείς τον συγχωριανό σου, καλά είναι τα βιβλία που γράφετε και τα βαρύγδουπα συνέδρια, αλλά έλα να μου πεις τώρα που κρύβομαι γιατί δεν υπάρχει μία – που είπε ο κύριος Λοβέρδος – στον Δήμο Μυτιλήνης, στον ενιαίο πλέον Δήμο Λέσβου. Ένα πρόβλημα και πρέπει να το θέσω ξανά ενώπιόν σας. Αλήθεια, η κυριαρχία ασκείται για όσους διδαχθήκαμε Συνταγματικό Δίκαιο, επί των προσώπων οι οποίοι είναι κυρίαρχος λαός. Επομένως ορθώς το: Δήμος Αθηναίων, ορθώς το: Δήμος Θεσσαλονικέων, Λαμιέων και όλα αυτά. Ως Λαμίας σημαίνει ιδιοκτησία της γης; Μόνο ο Τσάρος δήλωσε κάποτε όταν τον ρώτησαν: τι δουλειά κάνετε; Σε μία απογραφή. Είπε: κύριε, είμαι ιδιοκτήτης πασών των Ρωσιών. 

Εγώ όμως έχω ένα πρόβλημα. Δήμος Λέσβου, για να γλιτώσει φαίνεται ο νομοθέτης από την μετάθεση απλώς ενός τόνου, Δήμος Λεσβίων ή Λεσβιών; Λέω: βάλτε Δήμος Λέσβου, για να γλιτώσουμε τα κακώς εννοούμενα ή τις παρερμηνείες που μπορούν να γίνουν. Έτσι λοιπόν έχω το διφορούμενο αυτό πρόβλημα. 

Καθαριότητα. Εδώ είναι και αν δεν είναι. Είμαστε έτοιμοι – το έκανα και σαν Νομάρχης – να φορέσουμε επινώτιους ψεκαστήρες, να σκουπίζουμε μαζί με τους εναπομείναντες; Δειγματοληπτικά πλέον πρέπει να βάλουμε σε ένα μουσείο κάποιους σκουπιδιάρηδες – δεν έχει καμία σχέση η υποτιμητική γλώσσα της πιάτσας που χρησιμοποιούμε – υπήρχαν κάποτε σκουπιδιάρηδες και ήταν τέτοιοι, όπως έχει γίνει με τους αγροφύλακες. Σε ένα μουσείο μέσα. Λοιπόν, θα λυθούν τα ζητήματα αυτά; 

Εξαντλήθηκαν οι 8μηνες συμβάσεις και να κάνουμε το κόλπο τώρα του Προκρούστη, να τραβάμε δηλαδή, εάν οι 2μηνήτες αυτοί μπορεί νομικά να επιτραπεί λόγω εκτάκτου ανάγκης, σαν να έγινε σεισμός, πλημμύρα, καταποντισμός, σαν να έγινε αποκλεισμός. Έκτακτη ανάγκη δεν είναι ότι έληξαν μαζικά οι συμβάσεις αυτών και για λόγους υγείας, τα σκουπίδια θα ξεπεράσουν και αυτά της Θεσσαλονίκης; Τι θα γίνει δηλαδή τελικά; Υπάρχουν και οι συμβάσεις των εργολάβων. Και αυτές έχουν λήξει. Εάν μας λύσετε το πρόβλημα, θα σας ευγνωμονώ. 

Τέλος, υπάρχουν διοικητικά ζητήματα και μιλώ πάντα πολύ σοβαρά. Μια σειρά στελεχιακού προσωπικού, υπάρχει στην ΤΕΔΚ. Θέλει να τους πάρει ένας Δήμαρχος, θέλουν να έρθουν και αυτοί και δεν μπορούν, διότι λείπει η εξής φράση η νομική: τα παραπάνω ισχύουν και για το προσωπικό που υπηρετεί στις Τοπικές Ενώσεις Δήμων και Κοινοτήτων. Δηλαδή τι υπάρχει; Υπάρχει ρητή διάταξη νόμου του 3584/2007, κύρωση του Κώδικα Κατάστασης Δημοτικών και Κοινοτικών Υπαλλήλων ως γνωστόν, για την θέση του Γενικού Γραμματέα του Δήμου, που προβλέπεται κατά το άρθρο 161 παράγραφος 3η οποία λέει: στις θέσεις αυτές επιτρέπεται και ο διορισμός υπαλλήλων και λειτουργών του Δημοσίου Τομέα, όπως αυτός εκάστοτε ισχύει ανεξάρτητα από την σχέση με την οποία υπηρετούν σε αυτές. Επίσης στις θέσεις αυτές επιτρέπεται και ο διορισμός υπαλλήλων των νομικών αυτοδιοικήσεων. Εξαιρούνται οι υπάλληλοι οι οποίοι υπηρετούν στον ίδιο Δήμο ή Σύνδεσμο. Ο χρόνος υπηρεσίας και λοιπά.

Πρέπει λοιπόν αυτή η επιτρεπτική διάταξη να επεκταθεί και στους Δήμους. Να μπορούν να αντλούν προσωπικό έμπειρο, ειδικευμένο. Δεν είναι μόνο τούτο. Έχω τρεις Συμβούλους, καθηγητές και της Πρωτοβάθμιας Εκπαίδευσης, δασκάλους. Τον ονομάτισα τον έναν για το ένα Νομικό Πρόσωπο Δημοσίου Δικαίου, τον άλλο για το Νομικό Πρόσωπο Ιδιωτικού Δικαίου και τον τρίτο για έναν Οργανισμό. Προέκυψε λοιπόν ότι αυτοί οι Οργανισμοί θα γίνουν μαμούθ, τουλάχιστον ο ένας από αυτούς θα ενσωματώσει 59 μικρότερους Οργανισμούς και κάνει και για τους υπόλοιπους οκτώ, Αντινομάρχης ο ένας και μόνος Προεδρεύων, Πρόεδρος του Οργανισμού αυτού. 

Λοιπόν, δεν έχει την ευελιξία του θεσμού του Αντιδημάρχου, το προνόμιο δηλαδή να είναι πλήρους και αποκλειστικής απασχόλησης. Θα πηγαίνει το πρωί στο σχολείο και θα γυρίζει το απόγευμα να κάνει και τον Πρόεδρο αυτού του Οργανισμού; Όπερ, άτοπον. Έστειλα λοιπόν μια επιστολή στον κύριο Ραγκούση, από τις 14 του μηνός και με αγνόησε και του λέμε: τι θα γίνει αυτή η δουλειά; Κάντε νομοθετική τροποποίηση. Τέλος. Για να δείτε την συνέπεια του κράτους, που την έχετε ζήσει στο πετσί σας, ιδίως οι παλιότεροι. Θαυμάζω την αντοχή σας.

Έγγραφο 4 του μηνός Ιανουαρίου, στο φαξ. Μας έστειλαν την κατάταξη των Δημαρχιών ανά Δημαρχία, του πρώτου δωδεκατημορίου. Μας το ανήγγειλαν. Περιχαρείς καταπώς δεν είχαμε μία, περιμέναμε μήπως εκταμιευτεί το ποσό και μπορέσω και δεν κυκλοφορώ σαν τον Γιάννη Αγιάννη μέσα από λαγούμια και από τέτοια πράγματα για να βγω στην επιφάνεια. Στις 14 έρχεται νεότερο έγγραφο: το ποσό που σας στέλνουμε και εκταμιεύτηκε, είναι ένα εκατομμύριο τετρακόσια οδόντα δύο, για τις 13 Δημαρχίες τώρα. Για αυτό σας είπα, 13 Δημαρχίες ανατινάχθηκαν από τον Κακοκράτη και έπεσαν σε νομικά ερείπια και έλα τώρα εσύ, ο μεγαλύτερος σε έκταση Δήμος, με 13 Δημαρχίες, από άπειρους ανθρώπους περί τη διοίκηση, τι σημασία έχει εάν είναι κανείς δικηγόρος ή εάν είναι κανείς οικονομολόγος; Μας στέλνουν να πάμε να αγοράσουμε τεχνογνωσία από εκείνους, οι οποίοι στα περιστύλια συνήθως των συνεδρίων, ενεδρεύουν.

Σας στέλνουμε λοιπόν το ένα εκατομμύριο. Όσο πέρυσι έστειλαν τελευταία φορά στους 13 Δήμους. Σήμερα ο μήνας έχει 27. Το βαπόρι φαίνεται που τα έστειλαν τα χρήματα, έχει βουλιάξει. Υπάρχει κανείς άλλος συνάδελφος να μην έχει πάρει μία έναν ολόκληρο μήνα και να χρωστά και τα μαλλιά της κεφαλής του;

Τι γίνεται δε τέλος των τελών με εκείνες τις χωματερές τις περιβόητες, που υπερηφάνως οι διάφορες ΤΕΔΚ πήραν απόφαση και είπαν: κλείστηκαν όλες οι ΧΑΔΑ. Κάποτε ξέραμε ΤΕΑ, κάποτε ξέραμε ΔΕΗ, κάποτε ξέραμε ΟΤΕ, τώρα ξέρουμε και εκατό τέτοια αρκτικόλεξα και στην πραγματικότητα λειτουργούν όλες. Θα πάει δηλαδή φυλακή ο Δήμαρχος και δια της ατομικής του περιουσίας, επειδή οι προγενέστεροι έκαναν αυτό το πράγμα και ο ΧΥΤΑ, Χώρος Υγειονομικής Ταφής Απορριμμάτων, είναι αδύνατο να λειτουργήσει, ούτε κατά το 1/4 της δυνατότητας απορροφήσεως των σκουπιδιών;

Αυτά, επειδή είναι να μιλήσουν και άλλοι και αν μεν σας εγελοιοποίησα, εννοώ σας έκανα να γελάσετε, με αυτή την έννοια, έχει καλώς. Εάν νομίζετε ότι μου επιστρέφετε εσείς τον χαρακτηρισμό, ότι είμαι γελωτοποιός σας, εγώ τον αποδέχομαι. Άλλωστε, δια των πλέον ακραίων παραθέσεων εκφραστικών των σατυρικών και όχι δια των σοβαρών και βλοσυρών ιεροεξεταστών, έγιναν οι κοινωνίες καλύτερες. 

Σας ευχαριστώ. 

Α. ΚΟΙΜΗΣΗΣ: Κύριε Βουνάτσο, δεν πήρατε λεφτά, είπατε, καθόλου; Δόση του Γενάρη;

Δ. ΒΟΥΝΑΤΣΟΣ: (εκτός μικροφώνου) 

ΟΜΙΛΗΤΗΣ: Έχετε τοκοχρεολύσια που υπερβαίνουν την δόση;

ΟΜΙΛΗΤΗΣ: (εκτός μικροφώνου)

Α. ΚΟΙΜΗΣΗΣ: Ζητάω συγνώμη, απλώς έγινε σαφές. Κάποιο τεχνικό πρόβλημα υπάρχει με την Λέσβο. Εντάξει. 

ΑΝΤΙΔΗΜΑΡΧΟΣ ΟΙΚΟΝΟΜΙΚΩΝ ΛΕΣΒΟΥ: Λοιπόν τα χαρτιά έρχονται κανονικά, απλώς η εκταμίευση δεν έγινε, μέσω του Παρακαταθηκών. Εκεί είναι το πρόβλημα.

Α. ΚΟΙΜΗΣΗΣ: Κατανοητό, κάποιο πρόβλημα υπάρχει. Εντάξει. 

ΠΡΟΕΔΡΕΙΟ: Ο κύριος Ρούσσος Κυπριωτάκης έχει τον λόγο

Ρ. ΚΥΠΡΙΩΤΑΚΗΣ: Θερμές ευχαριστίες για το Διοικητικό Συμβούλιο της ΚΕΔΚΕ, που παρά το γεγονός ότι αρκετοί συνάδελφοι είναι απερχόμενοι, μπαίνει σε αυτή τη διαδικασία, που ακόμα και ως διαδικασία εκτόνωσης είναι πάρα πολύ σημαντική.


Δηλαδή φτάνουμε σε κάποιο βαθμό να λέμε ότι να βρούμε κάπου να πούμε τον πόνο μας, να μας καταλαβαίνουν. Γιατί περισσότερο αυτό συμβαίνει. Αν θα ήταν λίγο πιο σοβαρό το Υπουργείο Εσωτερικών, θα είχαμε ανάγκη από έναν σημαντικό διάλογο τώρα, στα πρώτα βήματα, για να μπορούμε να ξεπεράσουμε τα ζητήματα. Δεν ξέρω αν μπορούν να μεταφερθούν. Εγώ με την ηγεσία του Υπουργείου Εσωτερικών έχω και ένα πρόβλημα. Νιώθω ότι με προσβάλλει. Όταν δηλαδή ο Υφυπουργός Εσωτερικών στέλνει ένα έγγραφο και λέει: απαγορεύω στους Δημάρχους ωστόσο να κυκλοφορούν με τα μεγάλα αυτοκίνητα. Ακούστε, ένα μεγάλο αυτοκίνητο είναι ένα Audi δεκαετίας, 1600 κυβικά, το μοναδικό που μπορεί να πηγαίνει κανείς από τον Βορρά της Κρήτης στο Νότο, γιατί έναν τέτοιο Δήμο έφτιαξε ο Καλλικράτης και απαγορεύεται, λέει, εντός του Δήμου, λες και μιλάει στον τελευταίο κλητήρα του Υπουργείου του και δεν καταλαβαίνει ότι μιλάει σε αιρετούς άρχοντες. 

ΟΜΙΛΗΤΗΣ: (εκτός μικροφώνου)

Ρ. ΚΥΠΡΙΩΤΑΚΗΣ: Εγώ είπα για το θέμα του τρόπου που αντιλαμβάνεται ο Υφυπουργός ότι μπορεί να μιλήσει στον κλητήρα του, αλλά στον Δήμαρχο δεν μπορεί να μιλάει έτσι. Εγώ τουλάχιστον, δεν του το επιτρέπω. Του το επιστρέφω. Αν είναι δυνατόν τώρα να είναι μείζον θέμα, να κυκλοφορεί ένας άνθρωπος που έχει εκλεγεί από 20.000 δημότες, με ένα αυτοκίνητο. Θα πρέπει να πηγαίνω πώς; Με το πατίνι; 


Είναι συνολικότερο το θέμα της καταστατικής θέσης των αιρετών, διότι – ειπώθηκε από όλους, δεν χρειάζεται να το ανακυκλώσουμε – νιώθω ότι είμαι λίγο πιο κάτω από το Ελεγκτικό Συνέδριο, από τον υπάλληλο που έχει τελειώσει μετά βίας το Γυμνάσιο, σημερινό Λύκειο και θα μου ελέγξει την απόφαση της νομιμότητας, όταν το Ελεγκτικό Συνέδριο μπαίνει και κρίνει την μελέτη βιωσιμότητας Κοινωφελούς Επιχείρησης ή Α.Ε., θα σας δώσω την απόφαση να διαβάσετε, έγγραφο του Ελεγκτικού Συνεδρίου που μπαίνει και κρίνει την μελέτη βιωσιμότητας. Αν αυτό δεν αποδεικνύει τον έλεγχο σκοπιμότητας, καταλαβαίνετε πού πάμε. 


Νομίζω ότι με τίτλους και επιγραμματικά πρέπει να βάζουμε τα ζητήματα. Ένα κλίμα καλλικρατικό κινείται στον ορίζοντα. Δηλαδή το Υπουργείο Παιδείας θέλει να κάνει Καλλικράτη στην παιδεία. Θέλει να συνενώσει σχολεία. Οι Δήμαρχοι και τα Δημοτικά Συμβούλια, οι εκπρόσωποι των τοπικών κοινωνιών, στο πολύ ευαίσθητο θέμα της παιδείας, το μαθαίνουμε από την τηλεόραση και κάνει αυτό τον δήθεν διάλογο τον ηλεκτρονικό, δηλαδή την υποτιθέμενη διαβούλευση, που κάποιοι γράφουν και στέλνουν e-mail αλλά δεν ξέρουμε αν τα διαβάζει και τα αξιολογεί κανείς, αλλά τα Δημοτικά Συμβούλια, οι τοπικές κοινωνίες και οι εκφραστές τους, αγνοούν τα πάντα. Έχουν ξεσηκωθεί οι κοινωνίες, ρωτάνε τον Δήμαρχο και ο Δήμαρχος νιώθει… Δεν θα το πω.


Ένα παρόμοιο κλίμα υπάρχει στο Υπουργείο Αγροτικής Ανάπτυξης; Ερωτηματικό βάζω στο Ανάπτυξης. Για τους καλλικρατικούς συνεταιρισμούς πλέον, όπου επειδή είμαι αγρότης κατά βάση και παρεμπιπτόντως κάνω και τον Δήμαρχο πότε – πότε, θέλω να σας πω ότι αν δεν υπάρξει συνολικό κίνημα στον αγροτικό χώρο που να αλλάξει τα δεδομένα, που είναι εθνική επιταγή αυτή τη στιγμή, γιατί αν σταθεί οικονομικά αυτός ο τόπος, αυτή η χώρα, έχει δύο πυλώνες: τον πρωτογενή τομέα…

(αλλαγή κασέτας)

Ρ. ΚΥΠΡΙΩΤΑΚΗΣ: …και έχουμε εμπειρία αρνητική και θα πρέπει να επιβάλλουμε εμείς – που είμαστε σοφότεροι από τους 300 που είναι στη Βουλή – σώνει και καλά διάλογο για να μην κάνουν πειράματα κάτι απίθανοι τύποι που είναι στα Υπουργεία είτε Παιδείας, είτε Γεωργίας, που θεωρούν ότι τα γνωρίζουν όλα μέσα από τα θεωρεία των υπολογιστών τους και έχουν την εντύπωση ότι μπορούν να συνομιλούν μόνο δια εγγράφων, αν δεν βάλουμε το ζήτημα στις τοπικές κοινωνίες να οργανώσουμε και να πάρουμε πρωτοβουλίες στο θέμα της οργάνωσης του αγροτικού χώρου, που είναι μια ουσιαστική πολιτική ευθύνη, τουλάχιστον στους Δήμους που έχουν αναφορά στους αγρότες και τους κτηνοτρόφους, δεν μπορεί να προχωρήσει αυτό. Θεωρώ λοιπόν ότι είναι σημαντικό πολιτικό ζήτημα και θεωρώ ότι θα πρέπει να πάρουμε θέση, τουλάχιστον οι αγροτικοί Δήμαρχοι, να μπορούμε να το συζητήσουμε ιδιαίτερα. 


Κοντά σε αυτό βάζω και αυτό που έχουμε ακούσει για τα Τοπικά Γραφεία Πληροφόρησης ή Ενημέρωσης Αγροτών, που σκοπεύει να τα βάλει στους Δήμους, αλλά επίσης νιώθαμε πάλι το ίδιο, που δεν είπα προηγουμένως, γιατί δεν νιώθαμε κανένας να λογαριάζει τον Δήμαρχο και το Δημοτικό Συμβούλιο, αν και κατά πόσο έχουμε την δυνατότητα να το κάνουμε αυτό, έχουμε χρεωθεί που έχουμε χρεωθεί τον ΟΓΑ και τον ΕΛΓΑ, πληρώνονται οι υπάλληλοι και παίρνουν την αποζημίωση του ΟΓΑ και του ΕΛΓΑ και ο Δήμος πληρώνει ρεύματα, τηλέφωνα, μηχανήματα, χώρο, για να εξυπηρετείται ο ΟΓΑ – ΕΛΓΑ, ένα Ταμείο που πληρώνουν σήμερα οι ασφαλισμένοι και το έχουμε χρεωθεί χωρίς καμιά θεσμική κουβέντα, χωρίς να λογαριάζει κανένας απολύτως πάλι τον Δήμαρχο και το Δημοτικό Συμβούλιο.


Θεωρώ ότι σε αυτή την φάση θα πρέπει να καλέσει το Διοικητικό Συμβούλιο της ΚΕΔΚΕ, έστω και το σημερινό, γιατί είναι πολύ αργά αν περιμένουμε να γίνουν οι αρχαιρεσίες, τον ΟΓΑ – ΕΛΓΑ και να βάλει το θέμα για να ξεκαθαρίσουμε: θα πληρώνονται οι υπάλληλοι και θα την πληρώνει ο Δήμος; Θα αγνοούν και αυτοί τον Δήμαρχο και το Δημοτικό Συμβούλιο; Τεράστιο ζήτημα με τα οικονομικά.


Σήμερα οι μικροί Δήμοι, αυτοί που έχουν μέχρι 20.000 πληθυσμό, στατιστικά έχω ρωτήσει δεκαπέντε συναδέλφους: τι χρέος παρέλαβες; Περίπου στην καλύτερη περίπτωση το 60% των αιτήσεων τακτικών εσόδων είναι το χρέος και σε κάποιες περιπτώσεις είναι και 300% και δεν το γνωρίζουμε ακόμα όλοι γιατί περιμένουμε τις αγωγές. Μέχρι όλο το 2011 θα περιμένουμε να μαζεύουμε αγωγές και διάφορα τέτοια. Δεν θα μπορέσουμε να λειτουργήσουμε. Έχουμε καεί πολιτικά στην πρώτη 4ετία λόγω του χρέους και αφού αποφάσισε η κυβέρνηση να κάνει τον Καλλικράτη, τουλάχιστον σε αυτό το σημείο να υπάρξει μια πρόταση να δανειοδοτηθούμε για 20 χρόνια από το Ταμείο Παρακαταθηκών και Δανείων – μα δεν είναι και κανένα τεράστιο ποσό που να μην μπορεί να το παλέψει – αν θέλει να πετύχει η Αυτοδιοίκηση τουλάχιστον σε μικρούς και αγροτικούς και επαρχιακούς Δήμους που δεν έχουν κανέναν άλλο πόρο. 

Ένας 20ετής δανεισμός θα μας δώσει ανάσα να μπορούμε να προγραμματίσουμε πέντε μελέτες, ξέρετε ότι το ΕΣΠΑ είναι απείραχτο το περισσότερο, έχουν ανάγκη από απορροφητικότητα, για να μπορούμε να κάνουμε κάποιο έργο σοβαρό από το ΕΣΠΑ θα πρέπει να έχουμε τακτικά έσοδα να πληρώσουμε μελέτες, ας μας αφήσουν τουλάχιστον αυτό το περιθώριο σε αυτή τη χρονιά. Θα είναι μοιραίο εάν δεν υπάρχει ρύθμιση. 

Θέλω να σας πω και μια άλλη παράμετρο. Υπάρχουν Δήμοι που είχαν νοικοκυρέψει τα οικονομικά τους και δεν έχουν σχεδόν καθόλου χρέος και υπάρχουν Δήμοι οι οποίοι έφεραν στην ενότητα πλέον την καινούργια, ένα σημαντικό χρέος. Ξεσηκώνονται οι δημότες του πρώτου Δήμου που λέει, εμείς στερηθήκαμε έργο, στερηθήκαμε υπηρεσιών, για να έχουμε νοικοκυρεμένα οικονομικά και θα έρθουμε εμείς τώρα σήμερα να πληρώσουμε το χρέος των άλλων που δεν τους θέλαμε κιόλας; Υπάρχει ένα τέτοιο ζήτημα, που κάτι ψελλίζουν με τη ΣΑΤΑ που δεν το έχουν ολοκληρώσει ακόμα, ότι θα παίρνουν από τη ΣΑΤΑ που θα πήγαινε στην ενότητα που έχει το μεγάλο χρέος για να υπάρχει μια εσωτερική δικαιοσύνη, αλλά αυτά είναι ψίχουλα. Δεν γιατρεύουν το θέμα.

Ένα επιπλέον ζήτημα. Ξέρετε πολύ καλά ότι αν πέσει κανείς σε καμιά λακκούβα πρώην νομαρχιακού δρόμου και πάθει αναπηρία ή σπάσει το αυτοκίνητό του, θα το πληρώσουμε εμείς, σαν Δήμοι. Αυτό είναι ξεκαθαρισμένο. Το νομαρχιακό δίκτυο όμως, έπαιρνε χρήματα η Νομαρχία και το συντηρούσε. Έχει ξεκαθαριστεί φέτος ποιος θα πάρει τα χρήματα αυτά; Γιατί έτσι όπως βλέπω τα πράγματα, καταρχήν θα τα πάρει η Περιφέρεια, αλλά την ευθύνη του την έχουμε εμείς πλέον και συμβαίνει να σας μιλάει ο Δήμαρχος ενός Δήμου που ξεκινάει από τον βορρά του Νομού Ηρακλείου και φτάνει μέχρι το νότο και έχω ένα τεράστιο απλωμένο επαρχιακό δίκτυο, πρώην νομαρχιακό δίκτυο, το οποίο πρέπει να το συντηρώ αλλά δεν έχουμε λεφτά. Τα έχει κρατήσει η Περιφέρεια. Κρίσιμο ζήτημα, που θεωρώ ότι μέσα στο ξεκαθάρισμα των οικονομικών, αν κάποια φορά δεήσει να συναντηθεί η πολιτική ηγεσία του Υπουργείου Εσωτερικών με τους εκπροσώπους μας, θα πρέπει να μπει σε προτεραιότητα.

Αυτά. Ευχαριστώ.

ΠΡΟΕΔΡΕΙΟ: Ευχαριστούμε και εμείς.


Να έρθει πρώτα ο κύριος Ράλλης Γκέκας να απαντήσει στα του τομέα του. Ο κύριος Μαΐστρος μετά για το ΕΣΠΑ να ενημερώσει και θα πάμε μετά στα θεσμικά.

Ρ. ΓΚΕΚΑΣ: Θα προσπαθήσω να είμαι όσο το δυνατόν πιο σύντομος γιατί ξέρω ότι είσαστε κουρασμένοι. 


Να ξεκινήσω καταρχήν, να ομαδοποιήσω λίγο τις ερωτήσεις που έγιναν στα θέματα των οικονομικών των ΟΤΑ. Οι περισσότερες, μπορούμε να τις βάλουμε κάτω από την ομπρέλα της κατανομής των ΚΑΠ. Μπήκαν πολλά ζητήματα πολιτικά που εγώ δεν μπορώ να τα απαντήσω, για τα ζητήματα του ύψους των ΚΑΠ, αλλά μια σειρά ζητήματα τα οποία έχουν σχέση με το πώς θα μοιραστεί η πίτα, είναι ακόμα ανοικτά.


Όπως ακούσατε και από τις κεντρικές εισηγήσεις, καταρχήν δεν έχει υπογραφεί η ΚΥΑ των ΚΑΠ του 2010. Άρα ούτε για το 2011 έχουμε κανένα νέο, παρότι έχει μοιραστεί – εκτός από τον Δήμο Λέσβου – το πρώτο δωδεκατημόριο. 

Το δεύτερο ζήτημα το οποίο θα σας παρακαλούσα να πάρετε υπόψη σας, είναι ότι οι ΚΑΠ του 2011 είναι μία ΚΥΑ η οποία θα βγει εν γνώσει όλων μας, ότι μιλάμε για έναν χρόνο που είναι ένας χρόνος μετάβασης και αυτό γιατί; Όπως ξέρετε, το 2011 γίνεται η επίσημη απογραφή. Άρα λοιπόν σήμερα τα επίσημα πληθυσμιακά δεδομένα που έχουμε, είναι τα δεδομένα του 2001. Φυσικά υπάρχουν πάρα πολύ μεγάλες αποκλίσεις, άρα στους ΚΑΠ, μόλις γίνει η απογραφή, θα πρέπει να ενταχθούν τα νέα δεδομένα της απογραφής του 2011. 

Το δεύτερο είναι αυτό που ξέρετε όλοι, ακόμα δεν έχει καταλαγιάσει το ζήτημα της μετάβασης των Δήμων. Τα οικονομικά και ιδιαίτερα τα οικονομικά όσον αφορά τους Δήμους οι οποίοι δέχονται αρμοδιότητες από την κρατική Περιφέρεια ή από τις τέως Νομαρχιακές Αυτοδιοικήσεις, είναι ακόμα σε κίνηση, άρα δεν μπορούμε να έχουμε τελικά δεδομένα για αυτή τη διαδικασία. 

Παρ’ όλα αυτά, η ΚΕΔΚΕ για να μπορέσει να βοηθήσει λιγάκι την διαδικασία και κάνοντας χρήση του άρθρου του νόμου, κατέθεσε στο Υπουργείο Εσωτερικών την πρότασή της για την κατανομή των ΚΑΠ. Νομίζω ότι αξίζει τον κόπο να σκιαγραφήσω λιγάκι την πρόταση της ΚΕΔΚΕ, γιατί απαντάει σε μια σειρά ερωτήματα τα οποία τέθηκαν. 

Πρώτο βασικό ερώτημα το οποίο τέθηκε και από τον κύριο Δήμαρχο Καλλιθέας, είναι ότι η πρόταση της ΚΕΔΚΕ είναι τα προνοιακά επιδόματα και η μεταφορά των μαθητών, να είναι σε διαφορετικό, ξεχωριστό κωδικό ώστε να μην μπερδευτεί μέσα στην διαδικασία του δωδεκατημορίου και αυτό καταρχήν το έχει δεχθεί το Υπουργείο Εσωτερικών. 

Το δεύτερο ζήτημα που υπάρχει, είναι ότι θα είδατε όσοι ασχολείστε με τα οικονομικά των ΟΤΑ, ότι ενώ ο νόμος λέει ότι στο καλάθι των ΚΑΠ μπαίνει το 20% του φόρου εισοδήματος φυσικών και νομικών προσώπων, έχει υπολογιστεί φέτος το 20,5% του φόρου εισοδήματος φυσικών και νομικών προσώπων. Το 0,5% είναι οι καθαρίστριες. 

Με τις καθαρίστριες όμως τι έγινε; Το Υπουργείο Εσωτερικών αυτό το 0,5% δια 12, στο δωδεκατημόριο του Ιανουαρίου το μοίρασε οριζόντια και έτσι λοιπόν πήγε και στους Δήμους οι οποίοι είχαν μεγάλο κόστος και στους Δημάρχους οι οποίοι είχαν πολύ μικρό κόστος από την μεταφορά των καθαριστριών. Για αυτόν τον λόγο η ΚΕΔΚΕ έχει παρέμβει και στο επόμενο δωδεκατημόριο έχει ζητήσει το κόστος των καθαριστριών να πάει τελείως σε διαφορετικό κωδικό, να σας έρθει σαν ένα ξεχωριστό ποσό, για να μπορέσει να αντιπροσωπεύει το κόστος το οποίο πραγματικά μεταφέρθηκε στους Δήμους σας.

Τώρα, ποιες είναι οι βασικές αρχές οι οποίες έστειλε η ΚΕΔΚΕ σαν κριτήρια κατανομής του δωδεκατημορίου. Το πρώτο βασικό κριτήριο που έστειλε, είναι ότι θα πρέπει το δωδεκατημόριο να κατανέμεται με βάση το ελάχιστο κόστος λειτουργίας των Δήμων. Έτσι τουλάχιστον όπως το ξέρουμε όλοι όσοι δουλεύουμε τόσα χρόνια στην Τοπική Αυτοδιοίκηση. Πρακτικά, για να μην λέω πολλά πράγματα, αυτό τι σημαίνει; Κανένας Δήμος να μην πάρει λιγότερα από ότι πήρε το 2010, φυσικά οι καλλικρατικοί αθροίζοντας όλους τους καποδιστριακούς. 

Το δεύτερο ζήτημα το οποίο έθεσε η ΚΕΔΚΕ είναι ότι πρέπει όλοι οι Δήμοι οι οποίοι λαμβάνουν μεταβιβαζόμενες αρμοδιότητες, να πάρουν και το κόστος αυτής της μεταφοράς. Η μεταβιβαζόμενη δηλαδή αρμοδιότητα, όπως λέει το άρθρο 102 του Συντάγματος, να συνοδεύεται από τους ανάλογους πόρους. Πώς μπορούμε να το προσεγγίσουμε αυτό; Η ΚΕΔΚΕ λέει ότι το προσεγγίζουμε με βάση τον αριθμό των υπαλλήλων οι οποίοι μεταφέρονται στον Δήμο μας, μπορούμε να υπολογίσουμε το μισθολογικό κόστος και στο μισθολογικό κόστος να υπολογίσουμε μία αύξηση, ένα ποσοστό, για λειτουργικά έξοδα.

Το τρίτο θέμα το οποίο θέτει η ΚΕΔΚΕ στην κατανομή του δωδεκατημορίου, της τακτικής επιχορήγησης – έτσι όπως λέμε – των ΚΑΠ, είναι ότι οι Δήμοι οι οποίοι αναλαμβάνουν την διοικητική υποστήριξη άλλων Δήμων, κυρίως δηλαδή οι πρωτεύουσες νομών, αλλά κυρίως, όχι αποκλειστικά, να πάρουν ένα επιπλέον ποσοστό για να μπορέσουν να καλύψουν αυτή την διοικητική υποστήριξη. Δεν μπορεί ο Δήμος Καρδίτσας να ζητά από το Δήμο Πλαστήρα – δεν είναι εδώ ο κύριος Αντιπρόεδρος – επιπλέον ποσά για να μπορέσει να το εξυπηρετήσει. Αυτή η διαδικασία να γίνει μέσα από τους ΚΑΠ.

Το τελευταίο, κάτι το οποίο ορίζει ο νόμος, είναι να υπάρχει μια ειδική πρόβλεψη για τους ορεινούς και τους νησιωτικούς Δήμους, που όπως είπε και ο κύριος Αλιφέρης, έχουν αυτές τις ιδιαιτερότητες που θα πρέπει να αντιμετωπιστούν και ούτως ή άλλως ο νομοθέτης τους αντιμετωπίζει μέσα στο άρθρο που μιλάει για την κατανομή των ΚΑΠ. 

Αυτή λοιπόν, με πολύ αδρές γραμμές, είναι η πρόταση της ΚΕΔΚΕ για την κατανομή των ΚΑΠ.

Δύο σημεία μόνο και κλείνω. Το ένα είναι, κύριε Δήμαρχε Αγίου Νικολάου, έχει ξεκινήσει η διαδικασία για το φορολογικό νομοσχέδιο, η διαβούλευση. Στην πρόταση της ΚΕΔΚΕ για την διαβούλευση, έχει ξαναμπεί να επανέλθει το 2% και μάλιστα με βάση την πρόταση της Οικονομικής Επιτροπής, δηλαδή να περνάει μέσα από το ΦΠΑ ώστε να γλιτώσουμε από αυτή την διαδικασία. 

Ένα τελευταίο σημείο, το σημείο που μόλις έθεσε ο κύριος Κυπριωτάκης, στο νόμο υπάρχει ειδική πρόβλεψη για αυτό το θέμα που τέθηκε σε σχέση με το πρόγραμμα εξυγίανσης. Δηλαδή αυτό που είπε και ο κύριος Κυπριωτάκης, λέει το ίδιο ο νομοθέτης, ότι υπάρχει περίπτωση να συνενωθούν δύο Δήμοι, ο ένας Δήμος ο παλιός, ο νοικοκύρης και ένας Δήμος υπερχρεωμένος. Γιατί ο πολίτης του νοικοκύρη Δήμου, που έβλεπε τον διπλανό του Δήμο να έχει τα φεστιβάλ και την Έφη Θώδη, να πρέπει να πληρώσει σήμερα τα σπασμένα; Για αυτό ακριβώς ο νόμος προβλέπει ότι στο πρόγραμμα εξυγίανσης δεν μπαίνει μόνο Δήμος καλλικρατικός ή Περιφέρεια, αλλά μπορεί να μπει και Δημοτική Ενότητα. Δηλαδή να μπει μόνο ο Δήμος ο οποίος είναι υπερχρεωμένος. 

Το πώς θα εξελιχθεί η Υπουργική Απόφαση και σε ποια ποσοστά θα φτάσει ο δεύτερος συντελεστής που επιβάλει ο νόμος για το πρόγραμμα εξυγίανσης, είναι ακόμα στον αέρα και είναι κάτι για το οποίο ούτως ή άλλως η ΚΕΔΚΕ έχει ζητήσει να έχει ενημέρωση, γιατί καθώς καταλαβαίνετε, είναι ένα πάρα πολύ σημαντικό ζήτημα. 

Τελειώνοντας, θα πω κάτι που είπε και ο κύριος Τζανακούλης, αλλά εμείς που ασχολούμαστε με τα οικονομικά των ΟΤΑ το έχουμε πάρα πολύ έντονο μπροστά μας αυτές τις ημέρες. Αυτές τις ημέρες και μέχρι τις 28 Φεβρουαρίου, θα πρέπει να κλείσετε την απογραφή. Θα σας παρακαλούσα πάρα πολύ, να προσέξετε πάρα πολύ αυτή την διαδικασία. Δεν είναι τεχνική διαδικασία, δεν είναι οικονομική διαδικασία, είναι πριν από όλα πολιτική διαδικασία. 

Για αυτό κιόλας ο νομοθέτης, για αυτό κιόλας η εγκύκλιος, φτιάχνει Επιτροπή εξ αιρετών και λέω ότι είναι πολιτική διαδικασία, για τον απλούστατο λόγο. Ότι έτσι όπως λέει ο νόμος, μέσα από τα αποτελέσματα της απογραφής, θα βγει ποιοι Δήμοι θα μπουν σε προγράμματα εξυγίανσης και ποιοι Δήμοι θα έχουν πιστοληπτική ικανότητα ή όχι. Καταλαβαίνετε πόσο σημαντικό είναι αυτό για την πορεία του Δήμου σας. 

Ευχαριστώ πολύ.

ΠΡΟΕΔΡΕΙΟ: Ευχαριστούμε και εμείς. 


Κύριε Μαΐστρο, για το ΕΣΠΑ ενημερώστε. 

Π. ΜΑΪΣΤΡΟΣ: Δεν έχω να πω πολλά λόγια. Συνοπτικά λοιπόν για το ΕΣΠΑ, καταρχήν αυτό που θα ήθελα να σημειώσω είναι ότι σε όλη την περίοδο, από το 2005 που ξεκίνησε ο σχεδιασμός, μέχρι το 2010 τώρα, έχουμε κάνει ως ΚΕΔΚΕ πάρα πολύ συστηματική προσπάθεια για την συμμετοχή της Αυτοδιοίκησης. 

Δυστυχώς τα αποτελέσματά μας δεν ήταν αρκετά. Ενώ πετύχαμε στον αρχικό νόμο για την διαχείριση του ΕΣΠΑ να μπει ξεχωριστά ένα άρθρο που να αφορά την Αυτοδιοίκηση, έτσι ώστε να μπορέσουν οι Δήμοι, στο πλαίσιο της Τοπικής Ένωσης Δήμων και Κοινοτήτων, να ετοιμάσουν ένα ολοκληρωμένο πρόγραμμα τοπικής ανάπτυξης και να εγκριθεί σαν ένα τέτοιο ολοκληρωμένο πρόγραμμα και τα έργα τους να μην μπουν σε ανταγωνιστική διαδικασία, δηλαδή τα έργα τους να κριθούν όχι με συγκριτική αξιολόγηση αλλά να εγκριθούν στα πλαίσια του ολοκληρωμένου προγράμματος, ενώ μπήκε αυτό στο νόμο, δυστυχώς δεν καταφέραμε να πείσουμε για την έγκυρη εξασφάλιση χρηματοδότησης από την τεχνική βοήθεια των Τοπικών Ενώσεων Δήμων και Κοινοτήτων, για να μπορέσουν να βοηθήσουν τους Δήμους σε αυτή την διαδικασία. 

Δυστυχώς η χώρα μας, με ευθύνη της Κεντρικής Διοίκησης και της κυβέρνησης, όταν ξεκίνησε η διαδικασία της διαπραγμάτευσης, έβαλε το ζήτημα της πιστοποίησης της διαχειριστικής επάρκειας. Αυτό δημιούργησε ένα τεράστιο πρόβλημα, έτρεχαν όλοι οι Δήμοι να εξασφαλίσουν διαχειριστική επάρκεια και μόνο οι μεγάλοι κατάφεραν μέσω αυτής της διαδικασίας να εξασφαλίσουν κάποια χρηματοδότηση για λίγα έργα. Πριν από ενάμιση χρόνο ξεκίνησε και η διαδικασία για τον Καλλικράτη και αυτό δυσκόλεψε ακόμα περισσότερο τα πράγματα.

Πού βρισκόμαστε σήμερα και ποια είναι η ευκαιρία την οποία θα μπορούσαμε και πρέπει να αξιοποιήσουμε; Υπάρχει στο πρώτο εξάμηνο του 2011 – χτες ο Υπουργός Περιφερειακής Ανάπτυξης είπε ότι μπορεί αυτό να γίνει γρηγορότερα, μέχρι τέλος Μαρτίου – υπάρχει η υποχρέωση της χώρας να κάνει την αναθεώρηση των Επιχειρησιακών Προγραμμάτων. Επομένως και την αναθεώρηση των Περιφερειακών Επιχειρησιακών Προγραμμάτων. 

Ξεκινήσαμε έγκαιρα, με την πρωτοβουλία του Διοικητικού Συμβουλίου και με την συνεχή προσπάθεια από τον Τάκη τον Βασιλείου, Γενικό Διευθυντή και από εμένα, να μπορέσουμε να βρούμε τρόπο για να ξεκινήσουμε αυτή τη συνεργασία της ΚΕΔΚΕ με το αρμόδιο Υπουργείο, σε υπηρεσιακό και πολιτικό επίπεδο, ώστε να συμμετάσχουμε ως Κεντρική Ένωση Δήμων και Κοινοτήτων στην διαδικασία της αναθεώρησης των προγραμμάτων, ώστε να αυξηθούν, αυτό που ονομάζεται τυπικά, οι θεματικές προτεραιότητες που αφορούν την τοπική ανάπτυξη. 

Για να μπορεί επομένως μετά την αναθεώρηση να υπάρχουν κωδικοί που να αφορούν τα έργα της Πρωτοβάθμιας Αυτοδιοίκησης και μάλιστα για να μην έχουμε εμπλοκή με την Δευτεροβάθμια Αυτοδιοίκηση, τα έργα αυτά που αφορούν την Πρωτοβάθμια Αυτοδιοίκηση να είναι σε αυτοτελή υποπρογράμματα, σε χωριστές θεματικές προτεραιότητες, στα Περιφερειακά Προγράμματα. Για να μην υπάρχει θέμα ανταγωνισμού με την Δευτεροβάθμια Αυτοδιοίκηση. Θα είναι κομμάτι των Περιφερειακών Προγραμμάτων, αλλά θα είναι αυτοτελή και τα κριτήρια κατανομής θα συμφωνηθούν με την Περιφερειακή Ένωση Δήμων κάθε Περιφέρειας. Αυτή είναι η πρότασή μας.

Επειδή βλέπουμε όμως ότι πιθανότατα να υπάρξει μια καθυστέρηση σε κεντρικό επίπεδο, μια σκέψη την οποία θέτω υπόψη σας είναι παράλληλα να επιχειρήσετε και εσείς, επειδή κάθε Περιφέρεια, κάθε Γενικός Γραμματέας αποκεντρωμένης Διοίκησης, ελπίζω σε συνεργασία με τον αιρετό Περιφερειάρχη, θα κάνει πρόταση για αυτή την αναθεώρηση. 

Παράκληση, μην περιμένετε πότε θα καταφέρουμε ως Κεντρική Ένωση, την συλλογική προσπάθεια για αυτή την αναθεώρηση και την συμμετοχή της Αυτοδιοίκησης. Δείτε και σε επίπεδο Περιφέρειας. Δείτε δηλαδή σε συνεργασία, ώσπου να στηθούν οι Περιφερειακές Ενώσεις των Δήμων, με μια εκπροσώπησή σας, με τον αιρετό Περιφερειάρχη, να υπάρξει διαβούλευση, συνεργασία στην φάση της αναθεώρησης. Αντιλαμβάνομαι ότι αυτό που προτείνω δεν είναι θεσμικά προσδιορισμένο και κατοχυρωμένο, αλλά νομίζω ότι σε αυτή τη φάση αξίζει τον κόσμο να το προσπαθήσουμε.

Το δεύτερο και σημαντικό θέμα, είναι το θέμα της ωρίμανσης των έργων. Ακούστηκε από ορισμένους Δημάρχους – και έχουν δίκιο – ότι δεν υπάρχουν επαρκή κονδύλια στους Δήμους για να κάνουν την ωρίμανση. Παρ’ όλα αυτά, είναι προτιμότερο να χρηματοδοτήσετε ένα – δυο τεχνικά έργα λιγότερα την πρώτη χρονιά της θητείας σας, προκειμένου να εκτελέσετε, να μελετήσετε κάποια έργα και να τα ωριμάστε. Όταν λέμε να ωριμάσετε, να κάνετε ενδεχόμενα εξασφάλιση των χώρων με απαλλοτρίωση, τις αδειοδοτήσεις, ώστε να είστε έτοιμοι ανά πάσα χρονική στιγμή, με φακέλους, με μελέτες. Γιατί κάποια στιγμή έρχεται η Περιφέρεια, έρχεται η Διοίκηση και λέει: θέλω απορρόφηση. Φέρτε μου προτάσεις. 

Θα προσπαθήσουμε και στο επίπεδο της Κεντρικής Ένωσης να διασφαλίσουμε μια χρηματοδότηση από την τεχνική βοήθεια. Ελπίζουμε με την συνεργασία της ΕΕΤΑΑ, όλων, αλλά αυτό επιδιώξτε το και σε επίπεδο Περιφέρειας. Δηλαδή ελάτε σε επαφή και με την Διαχειριστική Αρχή την σημερινή, που έχει δυνατότητες χρηματοδότησης από την τεχνική βοήθεια.

Δυστυχώς, κύριε Κοιμήση, ξέρετε και εσείς πολύ καλά ότι δεν έχουμε άλλες, στην παρούσα φάση, δεδομένες και διασφαλισμένες διαδικασίες, αλλά πιστεύουμε ότι μέχρι την εκλογή της νέας Διοίκησης της ΚΕΔΚΕ αλλά και στην συνέχεια, θα ολοκληρωθεί η προσπάθεια αυτή, γιατί είναι για όφελος και της Κεντρικής Διοίκησης και της Αυτοδιοίκησης.

Ευχαριστώ.

Α. ΚΟΙΜΗΣΗΣ: Παναγιώτη, είναι και τα ολοκληρωμένα σχέδια τοπικής ανάπτυξης, όπου έχουν εκπονηθεί, σε επίπεδο Νομού με αναφορά τους Δήμους, που πρέπει να επικαιροποιηθούν και να προταθούν για χρηματοδότηση. 

Π. ΜΑΪΣΤΡΟΣ: Πράγματι θα δοθεί, ελπίζουμε, ιδιαίτερη βαρύτητα και σε όσα προγράμματα είναι ολοκληρωμένα. Δηλαδή είναι διαδημοτικά και δεν αφορούν μόνο τις υποδομές, αλλά αφορούν και την προώθηση των επενδύσεων, την επιχειρηματικότητα, την καινοτομία και τα λοιπά.

ΠΡΟΕΔΡΕΙΟ (Ι. ΜΟΥΡΑΤΟΓΛΟΥ): Να ευχαριστήσουμε τον κύριο Μαΐστρο. 


Να συνεχίσουμε με τους παρεμβαίνοντες, ο κύριος Γιάννης Γούπιος, Διευθυντής Οικονομικών Υπηρεσιών της ΕΕΤΑΑ έχει τον λόγο, για θέματα που αφορούν τα Νομικά Πρόσωπα και τις Επιχειρήσεις.

Ι. ΓΟΥΠΙΟΣ: Θα προσπαθήσω και εγώ σύντομα να δώσω κάποιες διευκρινίσεις ή κάποιες απαντήσεις, αν είναι δυνατόν, για τα θέματα των Νομικών Προσώπων, που νομίζω ότι είναι ένα θέμα που σας απασχολεί όλους αυτή την περίοδο, μιας και σε ένα μήνα πρέπει να γίνει η προσαρμογή όλων των Νομικών Προσώπων Δημοσίου Δικαίου σύμφωνα με τον Καλλικράτη.


Πριν μπω, θα ξεκινήσω λίγο, επειδή τέθηκε και το ερώτημα, ποια είναι η διαφορά μεταξύ των Κοινωφελών Επιχειρήσεων σήμερα πλέον και των Νομικών Προσώπων Δημοσίου Δικαίου και να δούμε αν πραγματικά αποφασίσουμε να κρατήσουμε ή ποια από τα Νομικά Πρόσωπα, εφόσον μας δοθεί η δυνατότητα από το νόμο, γιατί υπάρχουν κάποια θεσμικά κωλύματα που θέλω να τα αναφέρω μετά.


Θα έλεγα ότι δύο είναι οι βασικές διαφορές μεταξύ πλέον Κοινωφελών Επιχειρήσεων και Νομικών Προσώπων Δημοσίου Δικαίου. Η πρώτη διαφορά έχει να κάνει με το σύστημα οικονομικής διαχείρισης της Κοινωφελούς Επιχείρησης σε σχέση με του Νομικού Προσώπου Δημοσίου Δικαίου, που το ένα εφαρμόζει το Δημόσιο Λογιστικό, άρα όλη την διαδικασία, που είναι λίγο βαριά θα έλεγα, του Δημόσιου Λογιστικού, προϋπολογισμός, διαδικασία εντολής πληρωμής και την όλη διαδικασία. Ενώ η Κοινωφελής Επιχείρηση έχει απλώς Γ΄ Κατηγορίας Βιβλία του Ιδιωτικού Τομέα, άρα εφαρμόζει και εκτελεί τον προϋπολογισμό με έναν πολύ πιο γρήγορο και συναφή τρόπο.


Το δεύτερο πιθανόν πλεονέκτημα, ήταν ότι σε κάποιες Επιχειρήσεις, στις περισσότερες θα έλεγα, το κόστος μισθοδοσίας του προσωπικού ήταν λίγο χαμηλότερο, μιας και σε πολλές Επιχειρήσεις χρησιμοποιούσαν, σε εισαγωγικά το πλεονέκτημα, αν και σε άλλες Επιχειρήσεις έχουν πλήρως εξισωθεί με το προσωπικό των Δήμων. 


Το τρίτο, που δεν είναι πλεονέκτημα αλλά θα έλεγα ότι ήταν υποχρέωση μέχρι τώρα, ήταν ότι οι Κοινωφελείς Επιχειρήσεις υλοποιούσαν τα Ευρωπαϊκά Προγράμματα και ήμαστε υποχρεωμένοι ως Αυτοδιοίκηση, απαιτούσε δηλαδή το πρόγραμμα μέχρι πρόσφατα, να έχουμε Κοινωφελή Επιχείρηση για να κάνουμε το πρόγραμμα αυτό, «Βοήθεια στο Σπίτι», ΚΔΑΠ και τα λοιπά. 


Το τελευταίο όμως πλέον με όλες τις τελευταίες Υπουργικές Αποφάσεις που έχουν βγει και για τους Παιδικούς Σταθμούς και η «Βοήθεια στο Σπίτι» που βγήκε χθες και δημοσιεύθηκε, ορίζουν πλέον ότι το πρόγραμμα μπορεί να υλοποιείται είτε από Νομικά Πρόσωπα Δημοσίου Δικαίου, είτε από Νομικά Πρόσωπα Ιδιωτικού Δικαίου. Άρα για τα Ευρωπαϊκά Προγράμματα, με τον τρόπο πλέον που γίνονται και λύνονται, δεν τίθεται θέμα Κοινωφελούς ή Νομικού Προσώπου Δημοσίου Δικαίου.


Κατά τα λοιπά, θα έλεγα ότι τα Νομικά Πρόσωπα Δημοσίου Δικαίου και οι Κοινωφελείς Επιχειρήσεις, είναι πλήρως εξισωμένα. Έχουν προληπτικό έλεγχο Ελεγκτικού Συνεδρίου, διαδικασίες προσλήψεως προσωπικού 2190, ότι ισχύει και για τους ΟΤΑ, ότι ισχύει και για τα Νομικά Πρόσωπα Δημοσίου Δικαίου, διαδικασίες ανάθεσης μελετών, προμηθειών και τα λοιπά, ότι ισχύει για τον Δήμο, ότι ισχύει και για τα Νομικά Πρόσωπα Δημοσίου Δικαίου. 

Άρα θα έλεγα ότι συνολικά και αυτό, αν θέλετε, ήταν και από την αρχή που φαινόταν, όταν έγινε ο Κώδικας, ότι η Κοινωφελής Επιχείρηση είναι ένα οιονεί Πρόσωπο Δημοσίου Δικαίου στην ουσία, που απλώς είχε κάποια πλεονεκτήματα τα οποία σιγά – σιγά καταργούνται, φεύγουν θα έλεγα. 

Ποια είναι τα προβλήματα τώρα που έχουμε να λύσουμε στην περίοδο αυτή της μετάβασης. Θα ήθελα εδώ να σημειώσω ότι δεν πρέπει κανείς να δει τα προβλήματα των Νομικών Προσώπων που έχει να λειτουργήσει ή των Κοινωφελών Επιχειρήσεων, αποκομμένα από το οργανόγραμμα του Δήμου. Δηλαδή αυτή την περίοδο επειδή οι Δήμοι θα κάνουν και τον ΟΕΥ και τα Νομικά Πρόσωπα στην ουσία αποτελούν ένα κομμάτι του ΟΕΥ του Δήμου. Είναι θυγατρικά Νομικά Πρόσωπα που παρέχουν υπηρεσίες στους δημότες, με μια διαφορετική διαδικασία από το Δήμο. Είναι κομμάτι δηλαδή του στρατηγικού σχεδιασμού του Δήμου, πώς οργανώνει τον Δήμο και τα Νομικά του Πρόσωπα για να παρέχει υπηρεσίες. Άρα δεν πρέπει να τα δει ανεξάρτητα.

Δημιουργούνται ορισμένα ζητήματα όμως θεσμικά, που τέθηκαν νομίζω από αρκετούς Δημάρχους, ξεκίνησε πρώτος ο Δήμαρχος Ρεθύμνου, που είναι μερικά κρίσιμα ζητήματα και για τα οποία πιθανόν να χρειαστεί και νομοθετική ρύθμιση και θα έλεγα ότι αυτό πρέπει να γίνει ίσως και άμεσα. Ποια είναι τα ζητήματα που έχουμε να αντιμετωπίσουμε που είναι κρίσιμα;

Το πρώτο ζήτημα που έχουμε να αντιμετωπίσουμε από τον Καλλικράτη, είναι τι γίνεται όσον αφορά τις δράσεις των Νομικών Προσώπων και των Επιχειρήσεων. Ο Καλλικράτης ορίζει ότι η δράση των Νομικών Προσώπων, των δύο Νομικών Προσώπων αν έχουμε, είναι ξεκαθαρισμένες μεταξύ τους. Η κοινωνική πολιτική, παιδεία και τα λοιπά και πολιτισμός, αθλητισμός. Όταν έχουμε Κοινωφελή Επιχείρηση – κατά τη γνώμη μου και συμφωνώ μαζί σας – δεν μπορεί να έχουμε ότι ένα Νομικό Πρόσωπο κάνει μόνο το έναν κομμάτι και η Κοινωφελής Επιχείρηση κάνει το άλλο. Γιατί λειτουργία μέχρι τώρα της Κοινωφελούς Επιχείρησης, ήταν εντελώς διαφορετική. 

Δηλαδή θα μπορούσε μία Κοινωφελής Επιχείρηση να έχει τη «Βοήθεια στο Σπίτι» – και κατά τη γνώμη μου αυτή είναι και η σωστή ερμηνεία και του Καλλικράτη – και το Νομικό Πρόσωπο του Δήμου να έχει γενικότερα την κοινωνική πολιτική. Να έχει όμως εξειδικευμένες δράσεις, όχι ίδιες, οι οποίες θα μπορούν να είναι σε αυτό το πλαίσιο. Άρα νομίζω ότι σε αυτό, θα μπορούσε ίσως και η εγκύκλιος του Υπουργείου – για αυτό έχει γίνει και πρόταση – να το απαντήσει και το έχει ενσωματώσει, ελπίζω, μέσα στην εγκύκλιο. Αυτό δεν χρειάζεται νομοθετική ρύθμιση. 

Το δεύτερο ζήτημα αφορά τι γίνεται σε περίπτωση κατάργησης Κοινωφελών Επιχειρήσεων. Ο νομοθέτης δίνει την λύση τι γίνεται σε περίπτωση συγχώνευσης Κοινωφελών Επιχειρήσεων. Έχει το έλλειμμα τι γίνεται σε περίπτωση κατάργησης. Γιατί είναι σημαντικό αυτό; Γιατί εφόσον ο νομοθέτης υποχρεώνει το Δήμο να έχει δύο Νομικά Πρόσωπα, πρέπει κατά τη γνώμη μας, να δώσει και στον Δήμο την δυνατότητα όλες τις αρμοδιότητες να τις έχει με έναν ελεύθερο τρόπο, γιατί αλλιώς είναι δεσμευμένος σε θεσμικό πλαίσιο πάρα πολύ σκληρό και νομίζω ότι αυτό πρέπει να είναι και μια εισήγηση σήμερα και ένα συμπέρασμα, ότι θα πρέπει ο Δήμος να έχει την ευχέρεια να κατανείμει τις δράσεις – άρα όταν κατανέμει τις δράσεις, κατανέμει και το προσωπικό – με έναν ευχερή τρόπο στα Νομικά του Πρόσωπα. 

ΟΜΙΛΗΤΗΣ: (εκτός μικροφώνου) 

Ι. ΓΟΥΠΙΟΣ: Απλώς να κλείσω. Είπα και πάλι ότι ο τρόπος που οργανώνεται ο Δήμος και ο Οργανισμός Εσωτερικών Υπηρεσιών και τα Νομικά Πρόσωπα, πρέπει να είναι ένα ενιαίο σχέδιο στρατηγικής του Δήμου. Το αν ο Δήμος πρέπει κάποια πράγματα να τα κάνει μέσω των Νομικών Προσώπων γιατί τους δίνει μια ελευθερία, συμμετέχουν κάποιοι άνθρωποι – θυμίζω ότι στα Νομικά Πρόσωπα μέχρι τώρα υπήρχαν (…) οι μετοχές – σπάει λίγο (…) το όλο μέγεθος του Δήμου, είναι θέμα απόφασης του Δημοτικού Συμβουλίου. Έχει και πλεονεκτήματα και μειονεκτήματα. Θα μπορούσαμε να τα πούμε εδώ, αλλά πρέπει να κάνουμε ολόκληρη διάλεξη. Όμως ήδη κάποιοι Δήμοι σκέφτονται και πολύ πιθανό τα ΚΑΠΗ να τα μεταφέρουν στο Δήμο για να κάνουν μια κάπως κοινωνική πολιτική. Μια ενιαία Διεύθυνση Κοινωνικής Πολιτικής. Είναι θέμα απόφασης του Δήμου.


Άρα λοιπόν με το θέμα αυτό, είμαι στην εγκύκλιο, ακροβατώντας όμως στα όρια της νομιμότητας και μπορεί να προκαλέσει νομικά προβλήματα είτε από το Ελεγκτικό Συνέδριο είτε από οτιδήποτε άλλο, αυτό είναι το πρόβλημα και το έθεσε ο κύριος Ιωαννίδης από τον Δήμο Βριλησσίων προηγουμένως, ότι θα μπορούσε η εγκύκλιος να δώσει κάποιες λύσεις γιατί σε κάποια από αυτά έχουμε προτείνει στο Υπουργείο, υπάρχει και κάποιο θεσμικό πλαίσιο που μπορεί να στηριχτείς, παλιότερα, για την μεταφορά δράσεων επιχειρήσεων, δραστηριοτήτων, αλλά και μεταφορά προσωπικού, υπάρχει και Ευρωπαϊκό Δίκαιο πάνω σε αυτό. Πιθανόν όμως μια θεσμική λύση με μια απλή διάταξη, να έλυνε όλα τα προβλήματα μια και έξω. 


Το τρίτο ζήτημα που τίθεται στην μεταβατική περίοδο αυτή, είναι τι γίνεται με τις Επιχειρήσεις που δεν προσαρμόστηκαν στις διατάξεις του νέου Κώδικα και 31/12 στην ουσία θεωρούνται ληγμένες. Βλέπω την Δήμαρχο που έχει το πρόβλημα, υπάρχουν αρκετοί Δήμοι που έχουν το ίδιο πρόβλημα, άρα είναι κρίσιμο ζήτημα εδώ και απαιτείται είτε ερμηνεία του Κώδικα που να λέει ότι για αυτούς, ότι ισχύει για το προσωπικό… Έλεγε ο Κώδικας στο άρθρο 269 ότι σε περίπτωση λύσης και κατάργησης των Επιχειρήσεων, το προσωπικό μεταφέρεται με απόφαση του Δημοτικού Συμβουλίου στα Νομικά Πρόσωπα του Δήμου. Είναι και αυτή μια ερμηνεία στα όρια, έχει προταθεί στο Υπουργείο, θα δούμε αν θα καταλήξει σε νομοθετική ρύθμιση ή σε αυτή την ερμηνεία που θα δώσει και έχει ζητηθεί πιθανόν και μια γνωμοδότηση του Νομικού Συμβουλίου του κράτους. 


Ένα τέταρτο ζήτημα που έχει τεθεί, είναι αν απαιτούνται ή όχι οικονομοτεχνικές μελέτες, γιατί με βάση αυτών προσδιορίζεται και το μετοχικό κεφάλαιο. Η δική μου γνώμη είναι ότι δεν πρέπει να απαιτηθεί να γίνουν οικονομοτεχνικές μελέτες, γιατί δεν προλαβαίνει και το διάστημα. Αυτό που απαιτείται είναι στην εισηγητική έκθεση που θα υπάρχει, να υπάρχει μια πλήρης κατάσταση που θα υποκαταστήσει τις οικονομοτεχνικές μελέτες, που θα είναι μια κατάσταση ενεργητικού και παθητικού των συγχωνευόμενων Επιχειρήσεων, καθώς και των οικονομικών στοιχείων χρεώσεων και απαιτήσεων. Άρα νομίζω έτσι σε αυτό το πλαίσιο έχει το Δημοτικό Συμβούλιο μια πλήρη εικόνα για να αποφασίσει για τις Επιχειρήσεις που συγχωνεύονται. 


Επαναλαμβάνω, αυτή είναι η πρότασή μου, δεν είναι τελική, η τελική διάταξη θα την δούμε στην εγκύκλιο. Είναι προς συζήτηση.

ΟΜΙΛΗΤΗΣ: (εκτός μικροφώνου)

Ι. ΓΟΥΠΙΟΣ: Για τις συγχωνεύσεις των ΔΕΥΑ λέτε, έτσι; Ναι, θα το δείτε στο Υπουργείο.


Το τρίτο που τέθηκε, είναι πώς προσδιορίζεται το μετοχικό κεφάλαιο. Αν δηλαδή απαιτείται το άρθρο 9 ή όχι. Εδώ υπάρχει τρόπος να κάνει κανείς και συγχώνευση Επιχειρήσεων, αξιοποιώντας τα στοιχεία του ενεργητικού και του παθητικού. Το προβλέπει και ο 2190 στην 2166 περί συγχώνευσης εταιριών. Θα μπορούσε και εδώ να χρησιμοποιηθεί η ίδια διαδικασία, γιατί πραγματικά τώρα να πούμε ότι θα κάνουμε σε ένα μήνα οικονομοτεχνικές μελέτες και να είναι πραγματικές οικονομοτεχνικές μελέτες, δεν πρόκειται να γίνει. Δηλαδή είναι σαν να κοιτάμε τον εαυτό μας και να κρυβόμαστε πίσω από το δάχτυλό μας. Άρα είναι σαφές ότι ίσως αυτή πρέπει να είναι η πρόταση. 


Υπάρχουν δυο – τρία ακόμα εκκρεμή ζητήματα. Το πρώτο ήταν το Ελεγκτικό Συνέδριο, λύθηκε μεταβατικά. Υπάρχει ένα ζήτημα όμως, τι ελέγχει στις Επιχειρήσεις το Ελεγκτικό Συνέδριο και πρέπει – με το Υπουργείο έχουμε μια συνεργασία – να βγει μια εγκύκλιος, γιατί το Ελεγκτικό Συνέδριο ξέρει να ελέγχει πάρα πολύ καλά τι συμβαίνει στο Δημόσιο Λογιστικό. Οι Επιχειρήσεις δεν έχουν Δημόσιο Λογιστικό, άρα πρέπει να αποσαφηνιστούν οι όροι και οι κανόνες ελέγχου των Επιχειρήσεων. 

Α. ΚΟΙΜΗΣΗΣ: Γιάννη, σε αυτό έχει γίνει μια συζήτηση προσδιορισμού ενός ελαχίστου απαιτουμένου αριθμού δικαιολογητικών, ώστε να είναι ευχερής ο έλεγχος από πλευράς των Επιτρόπων και ομοιογενής, δηλαδή να μην είναι αλλού ο ένας αλλού ο άλλος, γιατί το καθεστώς της λειτουργίας και της δημοσιονομικής λειτουργίας και της οικονομικής, των Επιχειρήσεων, ποικίλει ανάλογα με τον εγκριτικό Κανονισμό που έχει η κάθε μία. Εκεί είναι το θέμα. Δεν έχει καταλήξει ακόμα. 

Ι. ΓΟΥΠΙΟΣ: Ήδη με το Υπουργείο είμαστε σε μια συνεννόηση να βγει μια εγκύκλιος, στα πλαίσια της συνεννόησης που έγινε μαζί σας και με το Ελεγκτικό Συνέδριο, στην συνάντηση που είχατε. 


Τα δύο τελευταία θέματα είναι το θέμα του προγράμματος «Βοήθεια στο Σπίτι». Σας είπα ότι η ΚΥΑ είναι έτοιμη και ήδη βγαίνει και θα βγει προκήρυξη την άλλη Παρασκευή από την ΕΕΤΑΑ γιατί η ΕΕΤΑΑ θα είναι ο δικαιούχος για το πρόγραμμα «Βοήθεια στο Σπίτι». 

ΟΜΙΛΗΤΗΣ: (εκτός μικροφώνου)

Ι. ΓΟΥΠΙΟΣ: Δεν τα θυμάμαι τώρα απέξω, αλλά είναι αυτά που ήταν και πέρυσι νομίζω, λίγο αυξημένα. 


Υπάρχει ένα ζήτημα…

ΟΜΙΛΗΤΗΣ: Με συγχωρείτε, αν υπάρχει προκήρυξη, τι χρονικό διάστημα; 

Ι. ΓΟΥΠΙΟΣ: Είκοσι δύο ημέρες.

ΟΜΙΛΗΤΗΣ: (εκτός μικροφώνου)

Α. ΚΟΙΜΗΣΗΣ: Ακούστε λίγο. Οι δικαιούχοι φορείς δεν μεταβάλλονται. Αλλάζει όμως το πλαίσιο όσον αφορά τις επιλεξιμότητες. Δηλαδή δεν χρηματοδοτεί τον πληθυσμό – στόχο, τους ηλικιωμένους. Στην ουσία καλύπτει θέσεις εργασίας συγγενών προσώπων, ώστε να μπορούν να έχουν φύλαξη των ηλικιωμένων των ανήμπορων στα σπίτια. 

ΟΜΙΛΗΤΗΣ: (εκτός μικροφώνου)

Α. ΚΟΙΜΗΣΗΣ: Τώρα ρωτάει ο Χρήστος εδώ και λέει διάφορα και πώς θα γίνει αυτό και πώς θα γίνει ο έλεγχος.

ΟΜΙΛΗΤΗΣ: (εκτός μικροφώνου)

Ι. ΓΟΥΠΙΟΣ: Να σας πω. Όπως ανέφερε και ο κύριος Κοιμήσης, το πρόβλημα της «Βοήθειας στο Σπίτι» ήταν διπλό. Εάν δεν εντασσόταν στα Ευρωπαϊκά Προγράμματα, έπρεπε αυτομάτως να σταματήσουν οι συμβάσεις, ακόμα και αν χρηματοδοτούνταν από εθνικούς πόρους. Γιατί συνεχίζονται οι συμβάσεις έργου μόνο για τα Ευρωπαϊκά Προγράμματα, σύμφωνα με τον Καλλικράτη. Άρα το πρώτο κρίσιμο πρόβλημα ήταν να λυθεί και με το νόμο, αλλά υπάρχει και η πρόβλεψη στον Καλλικράτη. Άρα υπήρχε το πρόβλημα αυτό. Αν δεν υπήρχε καθόλου χρηματοδότηση, δεν μπορούσε να συνεχιστεί με τους ίδιους ανθρώπους. Άρα δεν θα υπήρχε πρόγραμμα 1/1.


Το δεύτερο πρόβλημα που ήθελε να λύσει, είναι τι γίνεται με την χρηματοδότηση αυτού του προγράμματος από τους ευρωπαϊκούς πόρους. Αυτό που αποδέχθηκε η Ευρωπαϊκή Ένωση – και θα έλεγα στην αρχή το αποδέχθηκε για 6 μήνες, μετά για 9 και τέλος για 12, για όλο το 2011 λοιπόν – είναι ότι θα πρέπει να χρηματοδοτηθεί στα πλαίσια του προγράμματος απασχόλησης, άρα θα γίνει ότι έγινε με τους Παιδικούς Σταθμούς. Δηλαδή στην ουσία η γυναίκα που είχε τα παιδιά χρηματοδοτείται και πάνε τα χρήματα στη δομή με την διαδικασία αυτή. Άρα με το ίδιο πλαίσιο θα χρηματοδοτηθεί και το «Βοήθεια στο Σπίτι». 


Εδώ υπάρχει ένα ζήτημα που δεν αφορά πιθανόν τους Δήμους που είναι εδώ σήμερα, γιατί κάποιες Αναπτυξιακές Εταιρίες είχαν το δικαίωμα να κάνουν προγράμματα «Βοήθεια στο Σπίτι» και μέχρι 31/12 έχει λήξει η διαδικασία αυτή. Υπάρχει και εκεί ένα κρίσιμοι ζήτημα, γιατί μέχρι 31/12 μετά έπρεπε να μεταφέρουν τα προγράμματα «Βοήθεια στο Σπίτι» στα Νομικά Πρόσωπα Δημοσίου Δικαίου ή σε Κοινωφελείς Επιχειρήσεις. 


Κλείνω με δυο ζητήματα. Το ένα το θίξατε. Είναι το 2ετές πρόγραμμα δράσης και αυτό πρέπει να λυθεί, γιατί πραγματικά το Ελεγκτικό Συνέδριο, παρ’ όλο που κατά τη γνώμη μου και η Υπουργική Απόφαση για το 2ετές πρόγραμμα δράσης και ο Κώδικας ήταν σαφής και έλεγε καλύπτει όλες τις χρηματοδοτήσεις, το Ελεγκτικό Συνέδριο έβγαλε αντίθετες αποφάσεις, άρα κατά τη γνώμη μου εδώ χρειάζεται νομοθετική ρύθμιση και Υπουργική Απόφαση που να καλύψει αυτό το κενό και να πει ότι χρηματοδοτούνται και οι διοικητικές δαπάνες.


Το τρίτο και τελευταίο και κλείνω, είναι ότι πραγματικά δημιουργούνται πλέον μεγάλα μεγέθη Νομικών Προσώπων Δημοσίου Δικαίου και Σχολικών Επιτροπών, πάρα πολύ μεγάλα, δηλαδή φανταστείτε δύο Σχολικές Επιτροπές στον Δήμο της Αθήνας, είναι τεράστια ή στους μεγάλους Δήμους. Που εδώ πραγματικά πιθανά να χρειάζεται και πλήρης απασχόληση. Το είπαν προηγουμένως οι Δήμαρχοι, άρα κατά τη γνώμη μου πρέπει να ειδωθεί το θέμα των Νομικών Προσώπων κάπως ξεχωριστά όσον αφορά την διοίκηση και λειτουργία αυτών των Νομικών Προσώπων. Εγώ θα έβλεπα και την οικονομική διαχείριση αύριο, γιατί μιλάμε για μεγάλους Οργανισμούς. Άρα το σύστημα και την συνολική διοίκηση και διαχείριση των Νομικών Προσώπων, νομίζω θα είναι κρίσιμο και σαν πρόταση από εμάς, να (…) ώστε να αναβαθμιστεί αυτή η λειτουργία.


Καταλαβαίνω ότι δεν απαντήσαμε σε όλα τα ερωτήματα, γιατί σε μερικά υπάρχουν μερικές εκκρεμότητες. Νομίζω ότι αυτό που θα μπορούσαμε ίσως να προτείνουμε, κύριε Πρόεδρε, είναι να πάει στο Υπουργείο Εσωτερικών μία πρόταση της ΚΕΔΚΕ με τα συγκεκριμένα τέσσερα ζητήματα, που νομίζω είναι τα κρίσιμα, δηλαδή οι δράσεις των Επιχειρήσεων να μπορούν να είναι διακριτές από τα Νομικά Πρόσωπα αλλά να είναι στον ίδιο χώρο, το δεύτερο είναι να μπορούν οι δράσεις να μεταφερθούν με ευχέρεια μεταξύ των Νομικών Προσώπων και νομίζω ότι αυτό θα λύσει το 95% των προβλημάτων σήμερα και με ένα πολύ γρήγορο τρόπο. 


Ευχαριστώ. 

Α. ΚΟΙΜΗΣΗΣ: Ευχαριστούμε τον κύριο Γούπιο.


Επειδή ειπώθηκε και δημόσια, η ΚΕΔΚΕ, ενήργησε αστραπιαία και ανακαλύψαμε ότι τα χρήματα του Δήμου Λέσβου, κύριε Δήμαρχε, είναι στο Παρακαταθηκών και Δανείων του νησιού, έχουν φύγει από εδώ στις 12/1, οπότε μπορείτε να τα πάρετε από εκεί. Στην ΔΟΥ. 

ΟΜΙΛΗΤΗΣ: (εκτός μικροφώνου)

Α. ΚΟΙΜΗΣΗΣ: Όχι, είναι εκεί τα χρήματα. Εντάξει, ήταν σαφές ότι ήταν τεχνικό το πρόβλημα, ξέρετε πολύ καλά ότι για να γίνει διακίνηση των χρημάτων έπρεπε να ανοιχτεί ο λογαριασμός. Τα χρήματα είναι εκεί πάντως. Γιατί είναι ένα θέμα, δεν έχει ο άνθρωπος λεφτά να πληρώσει. 

ΠΡΟΕΔΡΕΙΟ: Ο κύριος Ζυγούρης έχει τον λόγο, Νομικός Σύμβουλος της ΚΕΔΚΕ, για θέματα νομικού περιεχομένου.

Π. ΖΥΓΟΥΡΗΣ: Κυρίες και κύριοι Δήμαρχοι, άλλα ήθελα να πω, αλλά με βάση όμως όπως εξελίχθηκε η συζήτηση και τα θέματα τα οποία τέθηκαν, θα ήθελα ακροθιγώς να δώσω ορισμένες απαντήσεις και ιδίως απαντώντας άμεσα ή έμμεσα και σε ερωτήματα τα οποία θέσατε. 


Θα ξεκινήσω με αυτό το οποίο είπε ο κύριος Δήμαρχος της Καλλιθέας. Πράγματι, δεν το προσέξαμε, μας ξέφυγε, διότι υπήρξε ένα ασφυκτικό χρονικό περιθώριο για το θέμα του Καλλικράτη, το θέμα της καταστατικής θέσης των αιρετών. Έχουν δυσκολέψει πάρα πολύ τα πράγματα. Καθώς γνωρίζετε, με τον προηγούμενο Κώδικα, η παράβαση καθήκοντος που είναι ένα αδίκημα για το οποίο παραπέμπονται συνεχώς Δήμαρχοι, όποιος περάσει έξω από το Δημαρχείο και διαπιστώσει κάτι μπορεί να σας κάνει μήνυση για παράβαση καθήκοντος, εκεί για να τεθεί κάποιος σε αργία με την πρωτόδικη απόφαση, απαιτείτο στο διατακτικό της απόφασης, να διαπιστώνεται η οικονομική βλάβη του Δήμου. Παλαιότερα συγκεκριμένη οικονομική βλάβη. Μετέπειτα με τον 3463, απλώς οικονομική βλάβη, χωρίς να προσδιορίζεται. Τώρα, με απλή παράβαση καθήκοντος, μπαίνει ο Δήμαρχος σε αργία.


Δεύτερο θέμα. Πολλοί δικαστές – και σας το λέω αυτό διότι είναι πολύ σημαντικό – εσείς ως Δήμαρχοι έχετε μεταβιβάσει ένα μέρος των αρμοδιοτήτων σας σε Αντιδημάρχους. Η μεταβίβαση αυτή των αρμοδιοτήτων, που έγινε φαντάζομαι σωστά, δημοσιεύτηκε στην Εφημερίδα της Κυβερνήσεως και είναι μία κανονιστική διοικητική πράξη και το Όργανο στο οποίο μεταβιβάσατε τις αρμοδιότητες, αυτό έχει την αποκλειστική ευθύνη άσκησης των αρμοδιοτήτων. Δεν ασκούνται παραλλήλως οι αρμοδιότητες. Άρα και η ευθύνη μετατοπίζεται στο Όργανο το οποίο ασκεί τις αρμοδιότητες. Ακόμη και δικαστές, εφέτες, δεν γνωρίζουν ότι δεν υπάρχει ταυτόχρονα ευθύνη του Δημάρχου και παραπέμπονται Δήμαρχοι και οι ίδιοι δεν το γνωρίζουν, ενώ έχουν μεταβιβάσει την αρμοδιότητα.


Εδώ λοιπόν η απάντηση είναι, επειδή δεν υπάρχει ρητή διάταξη στον Κώδικα που να λέει ότι ευθύνονται πειθαρχικά, ποινικά και αστικά, οι Αντιδήμαρχοι… Αυτό έπρεπε να λέει απλώς η διάταξη, δεν το λέει και πάμε στον Κώδικα της διοικητικής διαδικασίας και κάνουμε ερμηνεία πλέον της κανονιστικής πράξεως του Δημάρχου, όπου εκεί ρητώς λέγεται, όταν ένα Όργανο διοικητικό, μεταβιβάζει με κανονιστική πράξη αρμοδιότητά του σε άλλο Όργανο, αποκλειστικώς υπεύθυνο και αρμόδιο, έχει εκφύγει η αρμοδιότητα από το μεταβιβάζον Όργανο και αποκλειστικώς αρμόδιο είναι το Όργανο στο οποίο μεταβιβάστηκε η αρμοδιότητα. Αυτό να το γνωρίζετε, διότι μπορεί να το συναντήσετε μπροστά σας.

ΟΜΙΛΗΤΗΣ: (εκτός μικροφώνου)

Π. ΖΥΓΟΥΡΗΣ: Ναι, βεβαίως, υπάρχει σωρεία αποφάσεων.


Άρα λοιπόν εδώ πρέπει άμεσα να ζητήσουμε να υπάρξει τροποποίηση και να επανέλθει τουλάχιστον η παλιά διάταξη. Δεν μπορεί για απλή παράβαση καθήκοντος να μπαίνει ένας Δήμαρχος σε αργία και να περιμένει να γίνει το Εφετείο, δηλαδή μετά από ένα ή δύο χρόνια, για να επανέλθει στην Υπηρεσία του και το δυστύχημα είναι ότι όταν αθωωθείς στον δεύτερο βαθμό, θεωρητικά μεν είναι σαν να μην έχει μπει ποτέ η αργία, αλλά εσύ κοινωνικά, πολιτικά, ηθικά, έχεις χάσει ένα, ενάμισι χρόνο, δύο χρόνια και είσαι εκτεθειμένος απέναντι στην κοινωνία. Αυτό λοιπόν πρέπει να το ζητήσουμε.


Τώρα όσον αφορά το θέμα… Αυτό σας λέω, διότι δεν μας ρωτάνε στο Υπουργείο, δυστυχώς. Εγώ είμαι 30 χρόνια στην ΚΕΔΚΕ, δεν με ρωτάνε. Προσέξτε τώρα τι διάταξη πέρασε και μας έχουν πει ότι όποιο νομοσχέδιο έρχεται που αφορά Αυτοδιοίκηση, θα σας το στέλνουμε να διατυπώνετε τις απόψεις σας. Ο Ν.3900/2010, δημοσίευση 17/12. Με το νόμο αυτό έγινε τροποποίηση των διατάξεων της Διοικητικής Δικονομίας – και ειρήσθω εν παρόδω σας λέω θα σας στείλω όλες αυτές – οι περισσότερες προσφυγές πλέον ή αιτήσεις ακυρώσεως μάλλον που θα γίνονται κατά των πράξεων που έχουν σχέση με την εφαρμογή του Δικαίου της Τοπικής Αυτοδιοίκησης, δεν πάνε τώρα στο Συμβούλιο της Επικρατείας, θα πάνε στο Διοικητικό Εφετείο. Θα σας τα στείλω αυτά. 


Όμως, πέρασε μία διάταξη, άκουσον – άκουσον, την οποία την είπα και σήμερα στους Δημάρχους – χθες την βρήκα – και στον Πρόεδρο του Ελεγκτικού Συνεδρίου. Προσέξτε. Εμείς ως Τοπική Αυτοδιοίκηση έχουμε προληπτικό έλεγχο σε όλους τους Δήμους, σε όλα τα Νομικά Πρόσωπα, κατασταλτικό έλεγχο, έλεγχο νομιμότητας ο οποίος είναι αυτεπάγγελτος, υποχρεωτικός ή κατόπιν της ειδικής διοικητικής προσφυγής. Σε όλα τα επίπεδα έχουμε ασφυκτικό έλεγχο νομιμότητας. Επομένως τι χρεία έχει αυτή η διάταξη; Προσέξτε διάταξη.

ΟΜΙΛΗΤΗΣ: Έχουμε και άλλον έναν έλεγχο, έκτακτο διαχειριστικό…

Π. ΖΥΓΟΥΡΗΣ: Ναι, στα πλαίσια του κατασταλτικού. Σωστό.


Προσέξτε. Προβλέπεται – λέει – η δυνατότητα διενέργειας ελέγχου και καταλογισμού Οργάνου στην διαχείριση του οποίου διαπιστώνονται πλημμέλειες ή παράνομες ενέργειες ή παραλείψεις, με αφορμή διεξαγωγής δίκης – εννοεί διοικητική δίκη προφανώς – στα πλαίσια άλλης υπόθεσης και την αποστολή του φακέλου από τον εισηγητή δικαστή της εν λόγω υπόθεσης στο Γενικό Επιθεωρητή Δημόσιας Διοίκησης για την διενέργεια περαιτέρω ενεργειών, δηλαδή αποστολή στον εισαγγελέα για μηνυτήρια αναφορά και αποστολή σε Οικονομικούς Επιθεωρητές για καταλογισμό. 


Δηλαδή τι λέει εδώ; Η διάταξη αυτή λέει ότι όταν έχουμε μια διοικητική δίκη που αφορά ένα έργο του Δήμου, μια προμήθεια, μια οποιαδήποτε δίκη που οδηγείται στα Διοικητικά Δικαστήρια, εάν διαπιστωθεί – λέει – κάποια πλημμέλεια από τον εισηγητή δικαστή, να την στείλει για συνέχεια στον Γενικό Επιθεωρητή, ο οποίος ξέρετε, την στέλνει αμέσως στον εισαγγελέα και λοιπά. Προχθές ήμουν στην Καλαμάτα, Δήμαρχος για απιστία σε βαθμό κακουργήματος, επειδή ο πλειοδότης έδωσε 55%, παραιτήθηκε, τα έδωσε στον δεύτερο μειοδότη. Η διαφορά 46-55. Απιστία σε βαθμό κακουργήματος. Οι εισαγγελείς τρέχουν και κάνουν διώξεις χωρίς να το καταλάβετε. Επομένως εδώ θα πρέπει για αυτό το θέμα να ζητήσουμε επίσης και να προβάλουμε και να πούμε να μην ισχύει αυτή η διάταξη. 


Τώρα, επειδή τέθηκε το θέμα της μεταφοράς των αρμοδιοτήτων και της αντίστοιχης, ισόποσης μεταφοράς των πόρων. Εδώ είναι σαφές ότι το άρθρο 102 παράγραφος 5, το οποίο δεν πρέπει να το αγνοούμε, λέει ρητώς ότι είναι αντισυνταγματική διάταξη με την οποία μεταφέρονται πόροι χωρίς να προσδιορίζεται επακριβώς το ποσό το οποίο αντιστοιχεί για την άσκηση αυτής της αρμοδιότητας. Με βάση αυτό, σας το λέω, το γράφω και στο βιβλίο αλλά θέλω να το ξέρετε, έχει ασκηθεί αγωγή από κάποιο Δήμο. Γνωρίζετε, στα πλαίσια της μεταφοράς της αρμοδιότητας των κρατικών Παιδικών Σταθμών που δεν είχαν δοθεί οι αντίστοιχοι πόροι και το Συμβούλιο Επικρατείας με απόφασή του 389/2009, έκρινε ότι είναι αντισυνταγματική η μεταφορά αυτής της αρμοδιότητας, διότι δεν είχε ποσοτικοποιηθεί και δεν είχαν μεταφερθεί οι αντίστοιχοι πόροι. Για πρώτη φορά λοιπόν έχουμε αγώγιμη απαίτηση αξίωση κατά του Δημοσίου και έχουμε απόφαση του Ανωτάτου Δικαστηρίου που λέει αυτό το πράγμα. Επομένως αυτό το πράγμα πρέπει να το έχετε υπόψη σας.


Τώρα όσον αφορά ένα θέμα το οποίο θεωρώ άκρως σημαντικό, διότι από την πείρα μου δέχομαι πάρα πολλά τηλέφωνα. Ήδη εθίγη το θέμα από ορισμένους Δημάρχους. Ωραία, οι Δήμοι είναι καθολικοί διάδοχοι των δικαιωμάτων και υποχρεώσεων των Δήμων που έρχονται στον Καλλικράτη. Αυτό δεν μπορεί κανείς να το αμφισβητήσει. Εδώ όμως τι γίνεται; Μέχρι τώρα, οι Δημοτικές Επιχειρήσεις, όταν λύονταν ή εκκαθαρίζονταν ή εν πάση περιπτώσει έκαναν ορισμένα έργα και ασκούνταν αγωγές σε βάρος τους, δεν νομιμοποιούνταν παθητικά οι Δήμοι να δεχθούν αγωγές για οφειλές των Δημοτικών Επιχειρήσεων, διότι…

(αλλαγή κασέτας

Π. ΖΥΓΟΥΡΗΣ: …της επιχείρησης. Ο Δήμος έδινε την συμμετοχή του, από εκεί και πέρα δεν είχε καμία ευθύνη να δεχθεί αγώγιμη απαίτηση τρίτων για χρέη της Επιχείρησης. Δεν νομιμοποίητο παθητικά ο Δήμος. 


Τώρα λοιπόν πέρασε μία διάταξη που εγώ την είδα μετά, δεν την είχαμε προσέξει την διάταξη αυτή, η οποία τι λέει; Του Καλλικράτη. Θα σας πω, το άρθρο 108. Οι Δήμοι που προκύπτουν από συνένωση, υπεισέρχονται αυτοδικαίως από μέρους της λειτουργίας τους στα δικαιώματα και υποχρεώσεις των συνενούμενων Δήμων. Σωστό. 

Προσέξτε τώρα: ως προς τις Επιχειρήσεις αυτών, καθώς και στα δικαιώματα και τις υποχρεώσεις που απορρέουν από συμβάσεις που έχουν υπογράψει οι Επιχειρήσεις, στις οποίες περιλαμβάνονται και οι συμβάσεις εργασίας ή έργου μέχρι την λήξη τους. Άρα τι λέει εδώ; Οποιεσδήποτε συμβάσεις έχουν υπογράψει οι Επιχειρήσεις, καθολικοί διάδοχοι πλέον υπεισέρχονται τώρα ή η ίδια η Επιχείρηση αν δεν έχει λυθεί ή η συγχωνευόμενη Επιχείρηση – αν η Επιχείρηση συγχωνευθεί, ως η συγχωνευόμενη Επιχείρηση – ή και ο Δήμος ο οποίος καθίσταται πλέον καθολικός διάδοχος των δικαιωμάτων και υποχρεώσεων των Επιχειρήσεων. Των υποχρεώσεων των Επιχειρήσεων, εκ συμβάσεων. Εκ πάσης φύσεως συμβάσεων. 

Εδώ λοιπόν εγώ στο βιβλίο μου, λέω ότι αυτό – κατά τη γνώμη μου – δεν μπορεί να ισχύει…

Α. ΚΟΙΜΗΣΗΣ: Κύριε Ζυγούρη, εντάξει, όλα αυτά καλά, απλώς εμείς αυτό τώρα το έχουμε σαν νομοθετική διάταξη και λειτουργούμε με βάση αυτό. Τώρα αν καλώς ή κακώς, αυτό είναι άλλο θέμα.

Π. ΖΥΓΟΥΡΗΣ: Όχι, θέλω να πω το εξής. Υπάρχει ερμηνεία – όσοι είναι δικηγόροι – με το άρθρο 479 του Αστικού Κώδικα…

Α. ΚΟΙΜΗΣΗΣ: Κύριε Ζυγούρη…

Π. ΖΥΓΟΥΡΗΣ: Ωραία. Θέλω να πω τώρα το εξής, προσέξτε. Έχουν ασκηθεί λοιπόν αγωγές κατά των Επιχειρήσεων, έχουν εκδοθεί – εδώ έρχομαι τώρα, γιατί το θέμα το νομικό σας το είπα – τελεσίδικες αποφάσεις εις βάρος των Δημοτικών Επιχειρήσεων, οι οποίες δεν εκτελούνταν, δεν επισπεύδονταν, διότι η Επιχείρηση δεν είχε τίποτα. Τώρα λοιπόν που έμαθαν την διάταξη αυτή, έρχονται τώρα και προχωρούν με βάση τις τελεσίδικες αυτές αποφάσεις, σε κατασχέσεις εις χείρας τρίτων, δηλαδή πάνε στις τράπεζες και κατάσχουν χρήματα των Δήμων, βάσει αυτές τις οφειλές των Επιχειρήσεων, οι οποίες όταν βγήκαν οι αποφάσεις, σε πολλές περιπτώσεις έχω διαπιστώσει…

Α. ΚΟΙΜΗΣΗΣ: Μία παράκληση. Χτες το Διοικητικό Συμβούλιο, ασχολήθηκε με το θέμα αυτό και έχει αναθέσει στην Επιτροπή Θεσμών να το δει σε βάθος, γιατί έχει πολλές νομικές προεκτάσεις, ώστε να κάνουμε μία ασφαλή πρόταση για να ρυθμιστούν τα θέματα αυτά. Μην το ανοίξουμε άλλο, παράκληση. Έχει ανατεθεί στην Επιτροπή Θεσμών να το δει σε βάθος.

Π. ΖΥΓΟΥΡΗΣ: Δεν το ανοίγω, να πω μόνο, κύριε Κοιμήση, το εξής. Επειδή είναι άμεσο το θέμα. Δήμοι οι οποίοι έχετε λογαριασμούς σε τράπεζες, θα πρέπει να μην τα έχετε τα χρήματα συλλήβδην όλα μαζί, αλλά να έχετε κωδικούς και να λέτε παραδείγματος χάρη: ανταποδοτικά τέλη, προνοιακά – όπως είπατε – τάδε, Σχολικές Επιτροπές τάδε, ούτως ώστε όσα χρήματα τα έχουμε σε εξειδικευμένα έσοδα, να μπορείτε να ασκείτε ανακοπές κατά της κατάσχεσης, διότι δεν κατάσχονται όλα. Αυτά τα έσοδα τα οποία είναι εξειδικευμένα, όπως τα ανταποδοτικά τέλη, δεν μπορούν να κατασχεθούν. Αν τα έχετε όλα σε έναν λογαριασμό, αδιακρίτως η τράπεζα πάει και πληρώνει.

Α. ΚΟΙΜΗΣΗΣ: Δεν είναι όλα σε ένα λογαριασμό. Από υποχρέωση από το Προεδρικό Διάταγμα σύνταξης προϋπολογισμού, μπαίνουν το καθένα στον δικό του κωδικό, αλλά μην το συζητήσουμε τώρα. 

Π. ΖΥΓΟΥΡΗΣ: Ναι, αλλά πολλοί Δήμοι δεν τα ξεχωρίζουν. 

Α. ΚΟΙΜΗΣΗΣ: Το ξέρουν. Δωδεκατημόρια λειτουργούν τώρα.

ΟΜΙΛΗΤΗΣ: (εκτός μικροφώνου)

Π. ΖΥΓΟΥΡΗΣ: Η τράπεζα είναι ένας λογαριασμός. Εγώ το έχω διαπιστώσει.

Α. ΚΟΙΜΗΣΗΣ: Νομίζω δεν είναι αυτό το θέμα τώρα, μην το ανοίξουμε αυτό το πράγμα εδώ. 

Π. ΖΥΓΟΥΡΗΣ: Επειδή η ώρα έχει περάσει, εγώ είμαι στην διάθεσή σας πάντοτε όποιο πρόβλημα έχετε νομικό.


Σας ευχαριστώ πάρα πολύ, κύριε Πρόεδρε, δεν είχα διάθεση να σας κουράσω περισσότερο.

Α. ΚΟΙΜΗΣΗΣ: Ευχαριστούμε πάρα πολύ για την βοήθεια. Είναι εξαιρετικά χρήσιμη. 


Πολύ τηλεγραφικά, υπάρχει, ξέρετε, μια Υπουργική Απόφαση που αφορά την κατανομή των επενδύσεων σε ποσοστό 80% και 20%, 80% πρέπει να κατανεμηθούν στις Δημοτικές και Τοπικές Κοινότητες και 20% για οριζόντιες δράσεις. Δεν μπορεί να αλλάξει αυτό, αλλάζουμε τα 4/5. Στην ουσία δεν αλλάζει. Όμως, μπορώ να σας πω ότι επειδή αυτή την περίοδο πρέπει κυρίως να υπάρξουν μελέτες, σε μελετητικό επίπεδο προετοιμασία για να χρηματοδοτηθούν έργα από το ΕΣΠΑ, γιατί αυτός είναι ο βασικός χρηματοδοτικός πόρος, θα βρείτε έναν τρόπο δόκιμο στα πλαίσια αυτής της απόφασης, ώστε αυτές οι μελέτες να αφορούν λόγου χάρη κάποιες Τοπικές Κοινότητες ή να είναι διακοινοτικά έργα, διακοινοτικού ενδιαφέροντος, για να μπορέσουν να περάσουν από τον έλεγχο της Γενικής Διοίκησης. 


Δεύτερο. Θα ήθελα μόνο με μια ανάταση της χειρός, εάν υπάρχουν προβλήματα ενοποίησης στα λειτουργικά συστήματα. Δηλαδή στο Ταμείο, Δημοτολόγιο, Ληξιαρχείο και τα λοιπά. Σηκώστε μόνο το χέρι, αν κάποιος Δήμος αντιμετωπίζει πρόβλημα, έτσι ενδεικτικά να δούμε. Τόσα πολλά; 

ΟΜΙΛΗΤΗΣ: (εκτός μικροφώνου)

Α. ΚΟΙΜΗΣΗΣ: Υπάρχουν δηλαδή Ταμειακές Υπηρεσίες που δεν λειτουργούν αυτή τη στιγμή συνολικά με αποκέντρωση και τα λοιπά; Υπάρχουν, έτσι; Σηκώνετε ξανά τα χέρια επάνω; Ωραία.


Στα υπόλοιπα, έχουν σχέση με την μετάπτωση των αρχείων και αν ήταν συμβατά τα συστήματα μεταξύ των διαφόρων πρώην Δήμων, δηλαδή στις Δημοτικές Ενότητες. Θα ήταν κρίσιμο όμως και πολύ χρήσιμο να στέλνετε ένα report, μια αναφορά στην ΚΕΔΚΕ, εάν εξακολουθεί να υπάρχει πρόβλημα και ποιας μορφής, για να υπάρχει παρέμβαση.


Μια πληροφορία, όσο πιο γρήγορα ψηφιστεί ο Οργανισμός, τόσο πιο γρήγορα οι Δήμοι που δεν είχαν Γενικό Γραμματέα, θα μπορέσουν να τον αποκτήσουν, όπως επίσης και τον Ειδικό Γραμματέα του Δημάρχου και δεν ξέρω εάν υπάρχει πρόβλημα, φαντάζομαι ότι θα το έχετε λύσει όλοι σας, για θέσεις επί θητεία, που δεν ήταν ΠΕ και ΤΕ. Αυτές δεν μπορούν να επεκταθούν.

ΟΜΙΛΗΤΗΣ: (εκτός μικροφώνου)

Α. ΚΟΙΜΗΣΗΣ: Στους παλιούς που είναι ΠΕ και ΤΕ, έχει βγει εγκύκλιος από το Υπουργείο, σας έχει έρθει, όπου μπορείτε να ανανεώσετε τις συμβάσεις. Εφόσον το επιθυμείτε φυσικά. ΔΕ όχι. 


Στο δίκτυο, επειδή έγινε μια αναφορά, δεν θυμάμαι τώρα ποιος το είπε, νομίζω ο Ρούσσος το είπε, ότι είναι με τις Υπουργικές Αποφάσεις μετά από εξουσιοδοτική διάταξη νόμου στην αρμοδιότητα των παλιών Νομαρχιακών Αυτοδιοικήσεων, δεν είναι αρμοδιότητα του Δήμου. Πηγαίνει στην Περιφερειακή Αυτοδιοίκηση. Μιλάω για το δίκτυο το πρώην επαρχιακό. 

Ποιο είναι όμως το πολιτικό πρόβλημα; Ότι ο πολίτης πλέον δεν ξέρει Περιφερειάρχη και Περιφερειακό Συμβούλιο. Ξέρει Δήμαρχο και σου λέει: κύριε, εδώ έχει μια λακκούβα, πήγαινε να την φτιάξεις. Δεν προκύπτουν αστικές ευθύνες για τον Δήμαρχο ή πειθαρχικές ή ποινικές, αλλά όμως είναι έντονο πολιτικό πρόβλημα. Τώρα η λύση σε αυτό, είναι να υπάρξει μία πίεση μεταφοράς της αρμοδιότητας. Σαφώς πρέπει να είναι δημοτική αρμοδιότητα…

ΟΜΙΛΗΤΗΣ: Και των πόρων.

Α. ΚΟΙΜΗΣΗΣ: Και των πόρων πάντα. Αυτό είναι προφανές.


Ως προς τα αυτοκίνητα που αναφέρθηκε, έχει βγει εγκύκλιος, όπου εφόσον τα αυτοκίνητα εξυπηρετούν από μόνα τους μια συγκεκριμένη λειτουργία και τα λοιπά, με το γενικό… 

ΟΜΙΛΗΤΗΣ: (εκτός μικροφώνου)

Α. ΚΟΙΜΗΣΗΣ: Το κατάλαβα τι είπε. Το ύφος και τα λοιπά. Εντάξει, το κατάλαβα.

ΟΜΙΛΗΤΗΣ: (εκτός μικροφώνου)

Α. ΚΟΙΜΗΣΗΣ: Αυτό είναι άλλο θέμα. Συνάδελφοι, μισό λεπτό. Τα αυτοκίνητα τα δημοτικά ή τα κρατικά, δεν τα παίρνουμε για να πηγαίνουμε ως αιρετοί από εδώ και από εκεί, δεν το επιτρέπει ο νόμος. Για να πάρει κανείς να το οδηγήσει, θέλει ειδική άδεια. Προβλέπεται πώς ακριβώς γίνεται. Αυτό είναι το θέμα.


Ένα τελευταίο θέλω να πω. Τώρα με ένα Νομικό Πρόσωπο, με μια Δημοτική Επιχείρηση Ύδρευσης Αποχέτευσης, με μια Κοινωφελή και έναν Δήμο, τα μεγέθη τα ακούσατε. Στην ουσία θα υπάρχουν 4 Δήμοι σε μια ανθρωπογεωγραφική ενότητα, οι οποίοι θα πρέπει να έχουν Οικονομική Υπηρεσία, Τεχνική Υπηρεσία, Υπηρεσία Διοικητικής Υποστήριξης. Εάν αυτό το πράγμα θελήσουμε να το κάνουμε, δεν μιλάω για τους μεγάλους Δήμους στα μεγάλα πληθυσμιακά σύνολα που υπάρχουν οργανωμένες Υπηρεσίες εκ των πραγμάτων, αλλά μιλάω στους Δήμους που θα υπάρξουν οι συνενώσεις αυτών των Νομικών Προσώπων, δεν μπορεί να εξυπηρετηθεί.


Δηλαδή να πω παραδείγματα τώρα, για να γίνομαι πιο σαφής. Είχαμε ΚΑΠΗ, Αθλητικό Κέντρο, κάποιο Πολιτιστικό Κέντρο, Ωδείο, Φιλαρμονική, Βιβλιοθήκες, διάφορα Νομικά Πρόσωπα που ήταν στον κοινωνικό, στον ψυχαγωγικό, στον πολιτιστικό τομέα και ούτω κάθε εξής και εξυπηρετούνταν αυτά στα μικρά τους μεγέθη, κατά κανόνα από ορισμένους εντεταλμένους δημοτικούς υπαλλήλους, που έκαναν και τις διαδικασίες τις οποίες επέβαλλε ο νόμος. Τώρα όμως τα μεγέθη είναι τέτοια και οι προϋπολογισμοί, που δεν μπορεί να γίνουν με έναν τρόπο ερασιτεχνικό ή αν θέλετε, με έναν τρόπο μιας χειρόγραφης απεικόνισης. Είναι αδύνατο να γίνει αυτό.


Δύο τρόποι υπάρχουν. Ο ένας είναι να συστήσει Υπηρεσίες οργανωμένες. Πρακτικά δεν μπορεί να γίνει. Θεωρητικά μπορεί, αλλά πρακτικά δεν μπορεί γιατί δεν υπάρχει προσωπικό και δεν υπάρχει και ο χρόνος ο δόκιμος και τα χρήματα, γιατί οι λειτουργικές δαπάνες θα ανεβούν και ο δεύτερος είναι να μπορέσουν να στηρίξουν με παράλληλα συστήματα οι Υπηρεσίες του Δήμου. Αυτό απαγορεύεται από το νόμο όμως. Είναι μια εκκρεμότητα την οποία την κοιτάμε πώς ακριβώς θα γίνει, αλλά πρέπει να ξέρετε ότι υπάρχουν αυτές οι εκδοχές. Γιατί είναι αλήθεια ότι όταν θα συσταθούν τα Νομικά Πρόσωπα, θα υπάρξει πρόβλημα λειτουργίας, σαφέστατα. Από το πιο απλό, που είναι οι διαγωνισμοί που θα πρέπει να γίνουν, μέχρι τα εντάλματα, την παρακολούθηση των νόμων και ούτω κάθε εξής. Είναι κρίσιμο αυτό και από τώρα να το έχετε στο μυαλό σας, για να το οργανώσετε. 


Τώρα το ερώτημα το οποίο τέθηκε όσον αφορά τα Νομικά Πρόσωπα, τις Επιχειρήσεις και τα λοιπά, είναι πράγματι ερώτημα ουσίας, αλλά δεν είναι να το συζητήσουμε σε αυτή την αίθουσα γιατί όπως έχει γίνει το καθεστώς που διέπει την πολυμορφία των Νομικών Προσώπων που είναι στους Δήμους και στις Κοινότητες της χώρας σήμερα, θα πρέπει να το δει κανείς πολύ διαφορετικά. 

Όμως είμαστε και σε μια περίοδο – εμένα μου αρέσει να είμαι ρεαλιστής – όπου η εικόνα για την εξουσία γενικώς, ακόμα και για την τοπική δημόσια εξουσία, αδίκως, περνάει όμως στα μέσα τα οποία λειτουργούν πολλαπλασιαστικά. Μιλάω για τηλεόραση και τον Τύπο και πολλές φορές η παρανυχίδα, η οποία αν θέλετε λειτουργεί έξω και από τις εντυπώσεις που δημιουργούνται, διαμορφώνει κλίμα και αδικεί έναν ολόκληρο θεσμό και ανθρώπους οι οποίοι πασχίζουν με πολλές δυσκολίες να λειτουργήσουν στα πλαίσια της νομιμότητας. Γιατί κανείς δεν είναι εκ προθέσεως παραβάτης. Αναγκάζεται, για να αντιμετωπίσει προβλήματα, τα οποία δεν μπορούν να είναι συμβατά με το πλαίσιο που είναι και ορισμένες φορές αντιφατικό στην διάρθρωσή του και στην εξέλιξή του.

Καλή επιτυχία στο έργο, ευχαριστούμε που ήρθατε και εύχομαι τα προβλήματα από εδώ και πέρα να είναι λιγότερα.

